德让智性命友悌交友绝交
◇德
《易》曰：君子进德脩业。
又曰：见龙在田，德施普也。
《尚书》曰：惟德动天，无远不届。
又曰：皋陶迈种德，德乃降。
《左传》曰：君人者，将昭德塞违，以临照百官。
又曰：故昭令德，以示子孙。
又曰：官之失德，宠赂彰也。
又曰：夫德，俭而有度。
又曰：楚子问鼎大小轻重焉，王孙满对曰：德之休明，虽小重也。
又曰：德以柔中国。
《毛诗》曰：德輶如毛，民鲜克举之。
《孝经》曰：先王有至德要道。
又曰：圣人之德，无以加於孝乎。
《论语》曰：为政以德，譬如北辰。
又曰：德行颜渊闵子骞。
又曰：有德者不必有言，有言者不必有德。
又曰：君子之德风，小人之德草。
又曰：骥不称其力，称其德也。
《老子》曰：上德不德，是以有德，下德不失德，是以无德。
《文子》曰：川广者鱼大，地广者德厚。
《盐铁论》曰：以道德为城，以仁义为郭。
又曰：以道德为胄，以仁义为剑。
《吕氏春秋》曰：宋景公时，荧惑在心，公问子韦，对曰：祸在君，可移宰相，公曰：宰相所与治国也，曰：移於民，公曰：民死，谁与为君，曰：移於岁，曰：岁饥，民必死，子韦曰：天处高而听卑，君有至德之言三，天必赏君，荧惑果徙三舍［已具天部星篇。］
《汉书》曰：有阴德者，天报以福。
汉杂事曰：太史言，有德星见，当有英才贤德同游者，诏下诸郡县问，颍川郡上事曰：有陈太丘父子三人，俱共会社。
《东观汉记》曰：张堪为冯翊，见府寺门即下，主簿进曰：位尊德重，不宜自轻，堪曰：礼下公门，何谓轻哉。
荀氏家传曰：荀彧德行周备，其所规謩，以圣人为度。
海内先贤传曰：黄宪动则蹈规矩，言则发德音。
【颂】晋左九嫔德柔颂曰：邈邈德柔，越天之刚，神以知来，智以藏往，含纯溥生，允矣君子，展也大成，执德纯粹，岳峻川渟，履行高厉，荡乎其平，敦兴圣道，率正不倾，令问不已，载路厥声。
【赞】又德刚赞曰：温温德刚，寔秉道纯，履此圣义，体此敦仁，笃物博好，靡疏靡亲，九族怀附，邦邑望尘，贵实贱华，尚素安贫，虽在崇高，必若平民，匪道之荣，譬之生民，褒饰之誉，谓之谤身，惟义是存，惟道是遵。
【序】梁元帝全德志序曰：老子言全德归厚，庄周云全德不刑，吕览称全德之人，故以全德创其名也，此志隆［按隆当作陆，所云宝剑，鼓瑟，公侯踞掌，要荒厥角，皆陆贾事，见史记贾传。］大夫为首，伊人有学有辩，不天［按贾传云陆生竟以寿终，是天当作夭。］不贫，宝剑在前，鼓瑟从后，连环炙輠，雍容卒岁，驷马高车，优游宴喜，既令公侯踞掌，复使要荒蹶角，入室生光，岂非盛矣，若乃河宗九策，事等神钩，阳雍双璧，理归玄感，南阳樊重，高阁连云，北海公沙，门人成市，咨此八龙，各传一艺，夹河两郡，家有万石，人生行乐，上［疑当作止。］足为先，但使樽酒不空，坐客恒满，宁与孟尝问琴，承睫泪下，中山听息，悲不自禁，同年而语也。
【论】梁元帝全德志论曰：物我俱忘，无贬廊庙之器，动寂同遣，何累经纶之才，虽坐三槐，不妨家有三径，接五侯，不妨门垂五柳，但使良园广宅，面水带山，饶甘果而足花卉，葆筠篁而玩鱼鸟，九月肃霜，时飨田畯，三春捧茧，乍酬蚕妾，酌升酒而歌南山，烹羔豚而击西缶，或出或处，并以全身为贵，优之游之，咸以忘怀自逸，若此众君子，可谓得之矣。
◇让
《尚书》曰：舜帝曰：俞，咨禹，汝平水土，惟时懋哉，禹拜稽首，让于稷暨皋陶。
周官大司徒职曰：以阳礼教让，则民不争。
《礼记》曰：君子恭敬樽节退让以明礼。
又曰：子云，觞酒豆肉，让而受恶，民犹犯齿，衽席之上，让而坐下，民犹犯贵，朝庭之位，让而就贱，民犹犯忠。
又曰：君子贵人而贱己，先人而后己，则民作让。
又曰：天子有善，让德於天，诸侯有善，归诸天子。
《左传》曰：宋穆公疾，召大司马孔父而属殇公焉，曰：先君舍与夷而立寡人，若弃德不让，是废先君之举也，岂曰能贤。
又曰：齐侯使管夷吾平戎于晋，王使隰朋平戎于晋，王以上卿之礼飨管仲，辞曰：臣贱有司也，有天子之守国高在，若节春秋，来承王命，何以礼焉，陪臣敢辞，王曰：舅氏，余嘉乃勋，应乃懿德，谓督不忘，往践乃职，管仲受下卿之礼而还，君子曰：管氏之世祀也，宜哉，让不忘其上。
又曰：让礼之主也，范宣子让，其下皆让。
《论语》曰：子曰：太伯三以天下让，民无得而称焉。
《孝经》曰：先之以敬让，而民不争。
《家语》曰：虞芮二国争田而讼，连年不决，相谓曰：西伯仁人也，盍往质焉，入其境，则耕者让畔，行者让路，入其朝，则士让为大夫，大夫让为卿，虞芮之君曰：吾侪小人，不可以入君子之朝，［事具产业部田篇。］
《周书》曰：汤放桀於亳，三千诸侯大会，汤取天子之玺，置之天子之坐，再拜，从诸侯之位，汤曰：此天子之位，有道者可以处之，三让三千诸侯，诸侯莫敢即位，然后汤即天子之位。
《慎子》曰：尧让许由，舜让善卷，皆辞为天子，而退为疋夫。
《列子》曰：昔尧舜伪以天下让许由善卷，而不失天下，伯夷叔齐，实以孤竹让，而终忘其国。
《庄子》曰：尧以天下让许由，曰：日月出矣，而爝火不息，其於光也，不亦难乎，时雨降矣，而犹浸灌，其於泽也，不亦劳乎。
《山海经》曰：君子国民，衣冠带剑，土方千里，多薰华之草，好让，故为君子国。
《史记》曰：太伯虞仲，知古公欲立季历以传昌，乃亡如荆蛮，文身断发，以让季历。
又曰：太尉周勃立代王，代王曰：奉高帝宗庙事重，寡人不佞，不足以称，寡人不敢当，群臣皆伏，固请，代王西向让者三，南向让者再，［事具帝王部。］又曰：鲁连既说秦军，秦军为却，平原君欲封鲁连，鲁连辞谢者三，终不肯受，平原乃置酒，酒酣起前，以千金为鲁连寿，连叹曰：所贵天下之士者，为人排患释难解纷而无所取也，即有取者，是商贾之事，连不忍为也，遂辞而去，终身不复见，［事具隐逸部。］
又曰：董偃与馆陶主家儿博戏殿下，主伏槛观之，偃负财［《太平御览》四百二十三作则。］饶人，胜则有让，主益奇之。
又曰：伯夷叔齐，孤竹君之子也，父欲立叔齐，及卒，齐乃让伯夷，伯夷曰：父命也，遂逃去。
又曰：吴王诸樊元年，已除丧，让位季札，季札弃室而耕，乃舍之，［事具隐逸篇。］
《汉书》曰：金日磾在武帝左右，属霍光以辅少主，光让日磾，日磾曰：臣外国人，且使匈奴轻汉，於是遂为光副。
又曰：文帝初立，以陈平为相，太尉周勃，亲以兵诛吕氏，功多，平欲让勃位，乃谢病，文帝怪，平曰：高帝时，勃功不如臣，及诛诸吕，臣功亦不如勃，原以相让勃。
又曰：韦贤薨，子玄成当为嗣，玄成心知其［《太平御览》四百二十三其下有兄字。］非贤，即阳为病狂，卧便利，妄哭语，既葬，当袭爵，以病狂不应，大鸿胪奏状，章下丞相御史案验，玄成素有名声，士大夫多疑其欲让爵於兄，丞相御史遂以玄成实不病劾奏之，有诏勿劾，引拜，玄成不得已，受侯爵，［事具封爵部。］
又曰：龚遂为渤海太守，数年，上遣使者徵遂，议曹王生原从太守会，遂引入宫，王生醉，从呼曰：原有所白，遂问其故，王生曰：天子即问君何以治渤海，君不可有所陈，宜曰：皆圣主之德，非小臣之力也，上果问以治状，遂对如王生言，天子悦其有让，叹曰：君安得长者之言而称之，遂因前曰：臣非有知，此乃臣议曹教戒臣也。
《东观汉记》曰：承宫遭王莽篡位，天下扰攘，盗贼并起，宫遂避世汉中，建武四年，将妻子之华阴山谷，耕种禾黍，临熟，人就认之，宫悉推与而去，由是显名。
又曰：上封朱祐，祐自陈功薄而国大，原受南阳五百户足矣，上不许。
又曰：窦融，光武时数辞爵位，因上疏曰：臣融年五十三，有一子，年十五，质性顽钝，臣融朝夕教导以经艺，不得令观天文，见谶记，诚欲令恭肃畏事，恂恂脩道，不显其有才能，何况乃当传以连城广土，享侯国哉。
又曰：邓骘，永初元年，封骘等，以定策增三千户，让不获，遂逃避使者，闭关上疏自陈。
又曰：欧阳尚书博士缺，上欲用桓荣，荣叩头让曰：臣经术浅薄，不如同门生郎中彭宏杨州从事皋弘，帝曰：俞，往汝谐，因拜荣为博士。
又曰：淳于恭以谦俭推让为节，家有山田橡树，人有盗取之者，恭助为收拾，载之归，乃知是恭，其盗还橡，恭不受，人又有盗刈恭禾者，恭见之，念其愧，因伏草中，至去乃起。
《续汉书》曰：张堪让先人馀财数百万与兄子。
谢承《后汉书》曰：雷义举茂才，让於陈重，刺史不听，义遂佯狂，不应命，乡里为之语曰：胶漆自谓坚，不如雷与陈。
魏武令曰：让礼一寸，得礼一尺。
魏武帝杂事曰：辞爵逃禄，不以利累名，不以位亏德之谓让。
《魏志》曰：太祖署邴原为丞相徵事，崔琰为东曹掾记，让曰：徵事邴原，议郎张范，皆秉德纯壹，志行忠方，清净足以厉俗，贞固足以幹事，所谓龙翰凤翼，国之重宝，举而用之，不仁者远。
《吴志》曰：鲁肃卒，孙权以严畯代肃，畯前后固辞曰：仆素书生，不闲军事，非才而据，咎悔必至，发言慷慨，至于流涕，权乃听焉，世嘉其能以实让。
又曰：薛综为选曹尚书，固让顾谭，曰：谭心精体密，贯道达微，才照人物，德服众望，诚非愚诚所可越先。
又曰：［《太平御览》四百二十四作晋中兴书，非吴志，或前有佚条。］郄愔，字方回，拜给事黄门侍郎，愔苦求外出，时吴郡缺，朝让［御览作议。］用愔，愔以资轻而年少，不宜超登大郡，辞让切至，朝廷嘉之。
《江表传》曰：程普颇以年长陵侮周瑜，瑜折节下之，不与计，普后自敬而亲重之，乃告人曰：吾与周公瑾交，若饮淳醪，不觉醉时也。
许逊别传曰：逊年七岁，无父，躬耕负薪以养母，尽孝敬之道，与寡嫂共田桑，推让好者，自取其荒，不营荣利，母常谴之，如此，当乞食无处居，笑应母曰：但原老母寿耳。
郭翻别传曰：翻经水，坠刀於水，路人有为取者，翻因与之，路人不取，至於三四，路人固辞，翻曰：尔向不取，我岂能得乎，路人曰：吾若取此物，为天地鬼神所责矣，翻知其终不受，乃沉刀於向所失处，路人怅然，乃复没为取之，翻於是不逆其意，十倍刀价与之。
《符子》曰：太伯将让其国於季历，谓其傅曰：太王欲以一国之事而以嗣我，我其羞之，吾闻至人也，不君一世，而万世以之君，不贵一代，而万代以之贵，吾焉能贵乎一国，而贱乎万代哉。
【碑】梁陆云［全梁文五十三作陆云公。］太伯碑曰：夫至仁至德，垂风垂化，内脩训范，外陶氓俗，百年之教，淳道载凝，而百年既终，遗爱斯轸，莫不肃虔寝庙，著名金石，贻其后昆，聿遵前典，是以禹堂既毁，增饰丹青，尧碑载焚，重睹刊勒，太伯膺庆二仪，协灵七曜，志轻天下，慈深万物，脱屣歧周，克让之风斯举，端委杨越，衣冠之俗载成，重以仲雍扬波，延陵蹈节，民习敦厚，俗怀忠信，忧深思远，千载遗风，美哉洋洋，致足观也，昔苍洲遁迹，箕山辞位，志守幽优，不越鐏俎，犹以称首高节，摽名往代，岂若吾君之子，义结民心，狱讼载归，讴歌屡请，能舍玉舆之贵，永袭皮冠之迹，悠然独往，信无德而称焉，吾［疑当作吴。］启金车，晋迁紫盖，寔号帝乡，爰是天邑，若乃忠人入国，凄怆生悲，殉义希风，懦夫立志。
【论】晋刘寔崇让论曰：古之圣王之治天下所以贵让者，欲以出贤才而息争也，夫人情莫不皆欲己之贤也，故劝令让贤，以自明贤，岂假让不［太平御览四百二十四作而。］贤哉，故让道兴，贤能之人，不求而自出矣，至公之举而自立矣，一官缺，择众官所让最多者而用之，审才之道也，在朝之人，相让於上，草庐之人，咸皆化之，推能让贤之风，从此生矣，为一国所让，一国士也，天下所共，则天下才也，推让之风行，贤与不肖，灼然殊矣，此道之行，在上者无所用其心，故曰：荡荡乎尧之为君，莫之能名，言天下自治，不见尧所以治之，故不能名也。又曰舜禹之有天下，而不与焉，无为而治者，其舜也欤，贤人相让於朝，大才之人，恒在大官，小人不争於野，则天下无事矣，以贤才治无事，至治兴矣，已抑［晋书四十一寔传作仰。］其成，复何所与，故可歌南风之诗，弹五弦之琴也。
晋孙盛周泰伯三让论曰：孔子曰：太伯其可谓至德也已矣，三以天下让，民无得而称焉，郑玄以为讬采药而行，一让也，不奔丧，二让也，断发文身，三让也，三者之美，皆蔽隐不著，王肃曰：其让隐，故民无得而称焉，盛谓玄既失之，而肃亦未为得也，玄之所云，三迹显然，天下所共见也，何得云隐而未著乎，三迹苟著，则高让可知，亦复不得云其让隐也，盖太伯之出，让迹已露，不奔丧，故一事耳，断发之言，与左传明文相背。又不经也，然则称三让者，其在古公至文王乎，周之王业，显於亶父，受命於昌，太伯玄览，弃周太子之位，一让也，假讬逊遁，受不赴丧之讥，潜推大美，二让也，无胤嗣而不养仲雍之子以为己后，是其深思远防，令周嫡在昌，天人叶从，四海悠悠，无复纤芥疑惑，三让也，凡此三者，帝王之业，故孔子曰：三以天下让，言非其常让，若臧札之伦者也。
◇智
《尔雅》曰：距齐州以南，戴日为丹穴，丹穴之人智。
《易》曰：智周万物，道济天下。
《论语》曰：智者乐水。
又曰：智者动。
又曰：甯武子，邦有道则知。
又曰：若臧武仲之智。
又曰：智者不惑。
《礼记》曰：舜其大智欤，［事具帝王部。］
《周书》曰：智与众同者，非人师也，且成事必在大智。
《家语》曰：孔子曰：好学则智。
《商君书》曰：愚者闇於成事，而智者见於未萌。
《庄子》曰：巧者劳而智者优。
又曰：大智闲闲，小智间间。
《孙卿子》曰：言而当，智也，嘿而当，亦智也。
又曰：是是非非谓之智。
《战国策》曰：今六国相伐，適足以强秦，天下为秦相烹，秦曾不出薪，何秦之智，而山东之愚耶。
《淮南子》曰：夫圣人之智，固已多矣，愚人之智，固已少矣。
又曰：裨谌出郊而智。
又曰：文公种米，曾子枷羊，犹为智也。
唐子曰：命相在天，才智由人，由人可学致，在天无可冀。
《符子》曰：尧舜之智，桀纣以为不智，尧舜以为智，恶知尧舜之非桀纣，桀纣之非尧舜乎。
《史记》曰：樗里子名疾，滑稽多智，秦人号曰智囊。
又曰：陈平智有馀而难独任。
《汉书》曰：刘德少脩黄老术，有智略，武帝谓之千里驹。
诸葛亮集曰：曹操智计，殊绝於人。
《魏志》曰：贾诩自以非太祖旧臣，惧见猜嫌，阖门自守，退无私交，婚嫁不结高门，天下之论智计者归之。
《魏略》曰：司马宣王闻诸葛恪死，曰：张敬仲悬论恪，以为必见杀，今果然，张仲之智，为胜恪也。
王隐《晋书》曰：石季伦少多意智，敏捷有计略。
《华阳国志》曰：任文公闻武檐石折，曰：噫，方［《太平御览》四百三十二方上有西字。］智者死，吾其应之，遂卒，益部为之谣曰：任文公，智无双。
【赋】楚荀况智赋曰：皇天隆物，以施下民，或厚或薄，常弗齐均，桀纣以乱，汤武以贤，臣愚弗识，原闻其名，曰外胜敌者邪，法禹舜而能弇迹者邪，行为动静，待之而后適者邪，血气之精也，志意之荣也，百姓待之而后宁也，天下待之而后平也，明远纯粹而无疵，夫是谓君子之智。
◇性命
《易》曰：乾道变化，各正性命。
又曰：乐天知命而不忧。
《毛诗》曰：文王受命，有此武功。
又曰：文王受命以作周。
《尚书》曰：无坠天之降宝命。
又曰：用集大命於厥躬。
又云，天其永我命于兹新邑。
春秋曰：刘子曰：人受天地之中以生，所谓命也。
《礼记》曰：天命之谓性，率性之谓道，修道之谓教。
《论语》：子夏曰：死生有命，富贵在天。
又曰：子罕言利与命与仁。
又曰：五十而知天命。
又曰：道之将行也欤，命也，道之将废也欤，命也。
《楚辞》曰：哀时命者，屈原之所作也。
《家语》曰：鲁哀公问於孔子曰：人之命与性何谓，孔子对曰：分於道谓之命，形於一谓之性。
《史记》曰：孟尝君五月五日生，其父静郭君曰：五月子，长至户则害父，孟尝君曰：人受命於天，岂受命於户。
《汉书》曰：高祖曰：吾起自布衣，提三尺剑，以取天下，岂非命也，［事具军器部剑篇。］
范晔《后汉书》曰：艺可学而行，天爵高悬，得之者命也。
【赋】晋仲长敖覈性赋曰：赵荀卿著书，言人性之恶，弟子李斯韩非，顾而相谓曰：夫子之言性恶当矣，未详才之善否何如，原闻其说，荀卿曰：天地之间，兆族罗列，同禀气质，无有区别，裸虫三百，人最为劣，爪牙皮毛，不足自卫，唯赖诈伪，迭相嚼齧，总而言之，少尧多桀，但见商鞅，不闻稷契，父子兄弟，殊情异计，君臣朋友，志乖怨结，怜国乡党，务相吞噬，台隶僮竖，唯盗唯窃，面从背违，意与口戾，言如饴蜜，心如蛮厉，未知胜负，便相凌蔑，正路莫践，竞赴邪辙，利害交争，岂顾宪制，怀仁抱义，祇受其毙，周孔徒劳，名教虚设，蠢尔一槩，智不相绝，推此而谈，孰痴孰黠，法术之士，能不噤齘，仰则扼腕，俯则攘袂，荀卿之言未终，韩非越席起舞，李斯击节长歌，其辞曰：形生有极，嗜欲莫限，达鼻耳，开口眼，纳众恶，距群善，方寸地，九折坂，为人作崄易，俄顷成此蹇，多谢悠悠子，悟之不亦晚。
【论】晋李康运命论曰：夫治乱，运也，穷达，命也，贵贱，时也，故运之所降，必生圣明之君，圣明之君，必有忠贤之臣，其所以相遇也，不求而自合，其所以相亲也，不介而自亲，唱之而必和，谋之而必从，得失不能疑其志，谗构不能离其交，然后得成功也，其所以得然者，岂徒人事哉，授之者天也，告之神也，成之者运也，张良诵三略之说，以游於群雄，其言也，如以水投石，莫之受也，及其遭汉祖，其言也，如以石投水，莫之逆也，非张良之拙说於陈项，而巧言於沛公也，然则圣人所以为圣者，盖在乎乐天知命，故遇之而不怨，居之而不疑，是以圣人处穷达如一也，子夏曰：死生有命，富贵在天，故道之将行也，命之将贵也，则伊尹吕尚，兴於殷周，百里子房，用於秦汉矣，道之将废也，岂独君子耻之而弗为乎，盖亦知为之而弗得矣。
晋袁准才性论曰：凡万物生於天地之间，有美有恶，物何故美，清气之所生也，物何故恶，浊气之所施也，夫金石丝竹，中天地之气，黼黻玄黄，应五方之色，有五君子以此得，［文有脱讹。］曲直者木之性也，曲者中钩，者绳［有脱。］轮桷之材也，贤不肖者人之性也，贤者为师，不肖者为资，师资之材也，然则性言其质，才名其用，明矣。
宋何承天达性论曰：夫两仪既位，帝王参之，宇中莫尊焉，天以阴阳分，地以刚柔用，人以仁义立，人非天地不生，天地非人不灵，三材同体，相须而成者也，故能禀气清和，神明特达，情综古今，智周万物，妙思穷幽赜，制作侔造化，归仁与能，是为君长，抚养黎元，助天宣德，日月淑清，四灵来格，祥风协律，玉烛扬晖，酸咸百品，备其膳羞，丝纻玄黄，供其器服，文以礼度，娱以八音，夫物用俭则易足，易足则力有馀，有馀则情志泰，乐治之心，於是生焉，事简则不扰。不扰则神明灵，神明灵则谋虑审，济治之务，於是成焉，故天地以俭素训民，乾坤以易简示物，殷勤若此之笃也，安得与夫飞沉喘蠕，并为众生者，取之有时，用之有道，行火俟风暴，田渔候銶獭祭，所以顺天时也，大夫不麛卵，庶人不数罟，行苇作歌，宵鱼垂化，所以爱人用也，庖厨不迩，五豝是翼，殷后改祝，孔钓不纲，［按当作网。］所以明仁道也。
梁刘孝标辨命论曰：臣观管辂，天才英伟，珪璋特秀，实海内之名杰，而官止少府丞，年终四十八，天之报施，何其寡欤，然则高才而无贵仕，饕餮而居大位，自古所叹焉，独公明而已哉，故性命之道，穷通之数，夭阏纷纶，莫知其辨，仲任蔽其源，子长阐其惑，至於褐冠瓮牖，必以玄天有期，鼎贵高门，则曰唯人所召，萧远论其本，而不畅其流，子玄语其流，而未详其本，尝言之曰：夫道生万物，则谓之道，生而无主，谓之自然，自然者，物见其然，不知所以然，同焉皆得，不知所以得，鼓动陶铸，而不为功，庶类混成，而非其力，荡乎大乎，万宝以之化，确乎纯乎，一化而不易，化而不易，则谓之命，命也者，自天之命也，定於冥兆，终然不变，鬼神莫可预，圣哲不能谋，触山之力无以抗，倒日之诚弗能感，短则不可缓之於寸阴，长则不可急之於箭漏，至乃伍员浮尸於江流，三闾沉骸於湘渚，贾大夫沮志於长沙，冯都尉皓发於郎署，君山鸿渐，铩羽仪於高云，敬通凤起，摧迅翮於风穴，此岂才不足而行有遗哉，近世有沛国刘瓛，瓛弟璡，并一时之秀士也，瓛则关西孔子，通涉六经，循循善诱，服膺儒行，璡则志烈秋霜，心贞琨玉，亭亭高耸，不杂风尘，皆毓德於衡门，并驰声於天地，而官有微於侍郎，位不登於执戟，相次殂落，宗祀无飨，因斯两贤以言古，则昔之玉质金相，英髦秀达，摈斥於当年，韫奇才而莫用，候草木以共凋，与麋鹿而同死，膏涂平原，骨填川谷，烟灭而无闻者，岂可胜道哉，故曰：死生有命，富贵在天，其斯之谓矣，或者睹汤武之龙跃，谓戡乱在神功，闻孔墨之挺生，谓英睿擅奇响，视韩彭之豹变，谓鸷猛致人爵，见张桓之朱绂，谓明经拾青紫，岂知有力者运之而趍乎，然则君子居正体道，乐天知命，其无可奈何，识其不由智力，逝而不召，来而不拒，生而不喜，死而不戚，不充诎於富贵，不遑遑於所欲，岂有史公董相不遇之文乎。
◇友悌
《尔雅》曰：善兄弟为友。
《尚书》曰：惟孝友于兄弟。
《毛诗》曰：陟彼冈兮，瞻望兄兮。
又曰：棠棣之华，萼不韡韡，凡今之人，莫如兄弟，死丧之威，兄弟孔怀，原隰裒矣，兄弟求矣，鹡鸰在原，兄弟急难。
又曰：兄弟既翕，和乐且湛。
又曰：卫宣公之二子，争相为死。
《孝经》曰：孝悌之至，通於神明。
《礼记》曰：兄弟亲戚，称其慈也，寮友称其悌也。
又曰：兄良弟悌，夫义妇听，家之肥也。
《论语》曰：兄弟怡怡如也。
《列女传》曰：［御览四百十六作宋躬孝子传。］任延寿之妻，字季儿，有三子，季儿兄季宗，□［宗下原空一字，《太平御览》四百十六作与延寿争事五字。］延寿与其友杀季宗，后会赦，乃以告季儿，季儿曰：嘻，乃今语我乎，季儿曰：杀夫不义，事兄之雠亦不义，何面目以生，而戴天履地乎，延寿惭，自经，［按御览，乃季儿遂自经死，事见列女传五，此有脱字。］又曰：古师安妻吕君，少寡无子，其兄犯法，君乃泣曰：少遭家不造，兄弟单鲜，门宗唯兄存，而复此祸，我有一计，犹足免难，为辞乞代兄命，自经县门，县官嘉其义，乃舍之。
又曰：齐宣王时，有人斗死道者，被一创，齐义二子立其傍，吏问之，兄曰：我煞之，弟曰：非兄，乃我煞之，期年相推不决，召其母，问所欲杀活，母泣对曰：煞少者，相曰：少子人之所爱，欲煞之何也，对曰：少者妾之子，长者前妻之子，子虽痛，谓义何，宣王美其义，皆赦之。
《汉书》曰：卜式以田蓄为事，有少弟，弟壮，式脱身出，独取畜羊百馀，田宅财物尽与弟，式牧十馀年，羊致千馀头，买田宅，而弟尽破其产。又分财与弟者数矣。
又曰：王商父薨，商嗣，推财以分异母诸弟，商无所受。
《东观汉记》曰：魏霸为长史，妻子不到官舍，念兄嫂在家勤苦，而独尊乐，故常服粗，不食鱼肉，其子躬耕，与兄弟子同苦乐，乡里皆慕其化。
又曰：王琳年十馀，丧父母，遭大乱，百姓奔逃，唯琳兄弟独守家庐，弟季出，遇赤眉贼，将为餔，琳自缚，请先季死，贼矜而放之。
又曰：赵孝，兄弟怡怡，乡党归德，天下乱，人相食，弟礼为贼所得，孝诣贼曰：礼羸瘦，不如孝肥，贼并放之。
《续汉书》曰：姜肱兄弟二人，皆以孝行著，与弟仲同被卧，慈亲相友，及长相爱，不能相离。
《吴书》曰：刘繇与群弟居，常夜卧早起，妻妾希见其面。
【诗】魏陈王曹植赠弟白马王彪诗曰：谒帝承明庐，逝将归旧疆，清晨发皇邑，日夕过首阳，伊洛旷且深，欲济川无梁，汎舟越洪涛，怨彼东路长，脩阪造云日，我马玄以黄，鸱枭鸣衡轭，銶狼当路衢，苍蝇间白黑，谗巧合亲疏，欲还绝无迳，揽辔止踟蹰，秋风发微凉，寒蝉鸣我侧，原野何萧条，白日忽西匿，感物伤我怀，抚心长太息，丈夫志四海，万里犹比邻，何必同衾帱，然后展殷勤。仓卒骨肉情，能不怀苦辛。
晋陆机与弟云诗曰：有命自天，崇替靡常，王师乘运，席卷江湘，俯惭堂构，仰惟先灵，孰云忍愧，寄之我情，昔我斯逝，族有馀荣，今我来思，堂有哀声，我行其道，鞠为茂草，我履其房，物存人亡，抚膺泣血，洒泪彷徨。
晋陆云答兄诗曰：昔我昆弟，如鸾如龙，今我友生，凋俊坠雄，华堂倾榱，广宅颓墉，高门降衡，循庭树蓬。
宋谢瞻答灵运诗曰：华萼相光饰，嘤鸣悦同飨，亲亲子敦余，贤贤吾尔赏，此景后鲜晖，云当一日长，萎叶受荣条，涸流好河广。
梁简文帝应令诗曰：微躯多幸，接萼嘉运，紫幄承慈，青襟禀训，傍玉流温，依兰染薰，百氏既洽，六义乃摛，辞河泻润，高论忘疲，翠幕晨宇，朱花夜池，窗斜八绮，灯悬百支。
梁昭明太子示徐州弟诗曰：宴君昼室，靖眺铜池，三坟既览，四始兼摛，高宇既清，虚堂复静，义府载陈，玄言斯逞。
梁刘孝绰与虞弟诗曰：下邑非上郡，徒然想二冯，余惭野王德，尔勖圣乡风，望望馀涂尽，凄凄良宴终，朝蔬一不共，夜被何由同。
梁刘孝胜冬日家园别阳羡始兴诗曰：四鸟怨离群，三荆悦同处，如今腰艾绶，东南各殊举，且欣棠棣集，弥惜光阴遽，黠吏本须裁，豪民亦难御，原勖千金水，思闻五湖誉。
【赋】魏陈王曹植，建安十六年，大军西讨马超，太子留监国，植时从焉，意有怀恋，遂作离思之赋，在肇秋之嘉月，将曜师而西旗，余抱疾以宾从，扶衡轸而不怡，虑征期之方至，伤无阶以告辞，念慈君之光惠，庶没命而不疑，欲毕力於旌麾，将何心而远之，原我君之自爱，为皇朝而宝己，水重深而鱼悦，林循茂而鸟喜。
又释思赋曰：家弟出养族父郎中伊，余以兄弟之爱，心有恋然，作此赋以赠之，彼朋友之离别，犹求思乎白驹，况同生之义绝，重背亲而为疏，乐鸳鸯之同池，羡比翼之共林，亮根异其何戚，痛别幹之伤心。
晋陆机述思赋曰：情易感於已揽，思难戢於未忘，嗟伊思之且尔，夫何往而弗臧，骇中心於同气，分戚濬於异方，寒鸟悲而饶音，衰林愁而寡色，嗟余情之屡伤，负大悲之无力，苟彼涂之信险，恐此日之行昃，亮相见之几何。又离居而别域，观尺景以伤悲，抚寸心而凄恻。
【文】晋潘岳哭弟文曰：视不见兮听不闻，逝日远兮忧弥殷，终皓首兮何时忘，情楚侧兮常苦辛。
【祭文】宋陶潜祭从弟文曰：曰仁者寿，窃独信之，如何斯言，独能见斯，年甫过立，奄与世辞，长归蒿里，邈无还期，庭树如故，齐宇廓然，孰云敬远，何时复旋。
宋颜延之祖祭弟文曰：阖棺穷野，启殡中荒，灵影夙灭，筵寝虚张，人往运来，自秋徂阳，蕃兰落色，宿草滋长，孰云不痛，辞家去乡，尔之于役，爰適兹邑，上秋告来，方春伫立，如何不吊，吉违凶集，六亲憧心，姻朋浩泣，我虽载奔，伊何云及，求怀在昔，追亡悼存，惟兄及弟，瞻母望昆，生无荣嬿，没望归魂，令龟吉兆，祖榇东旋，灵辕次路，严舟在川，廓然何及，痛矣终天。
【启】梁简文帝叙南康简王薨上东宫启曰：方当逸足长衢，克固蕃屏，而峰摧璧毁，一朝云及，纲兄弟各从王役，东守西抚，常原陪承甲馆，同奉画堂，预得西苑赋文，北场旋食，岂谓不幸，独隔昭世，异林有悲，飞鸣斯切，伏惟殿下，爱睦思深，常棣天笃，北海云亡，骑传馀藁，东平告尽，驿问留书，呜呼此恨，复在兹日。
梁刘孝仪从弟丧上东宫启曰：亡从弟遵，百行无点，千里立志，同气三荆之友，假寝十起之慈，皆体之於自然，行之如俯拾，自碣宫陪宴，钓台从幸，攀附鳞翼，三十馀载，茫昧与善，一旦长辞，剑匿光芒，璧碎符采，躬摇神笔，亲动妙思，虽每想南皮，书忆阮瑀，行经北馆，歌悼子侯，不足辈此深仁，齐兹旧爱。
【书】吴陆景与兄书曰：向诀不知所言，追惟衔恨，恨结胸怀，怀此恋恨，何时可言，望路则尚近，别已千里，其为思结，缠在心膂，於是离折，路人悲之，况处此戚，兼之懿好，情之感咽，何时可胜，念兄始出，既当劳思，严寒向隆，经涂轗轲，既宜保德，为世作资，厚自珍爱。
又与兄书曰：自寻外役，出入三年，缘兄之笃睦，必时存之，宝录兄书，积之盈笥，不得新命，无以自慰，时辄温故，以释其思，有信勿忘数字，每见手迹。如复蹔会。
又答从兄安成王书［严可均全梁文二十二云，类聚载此文於陆景后，案吴时诸陆无封安成王者，当是萧昺之文(唐讳昺为景。)安成王者萧秀也，于昺为从兄。］曰：奉告清言溢目，眷逮周委，炎光已盛，原比胜宜，仰承发止，已次新林，引迈务殷，无妨怡赏，三湘奥区，九疑形胜，浮洲动浪，闻眠鸥之旧说，安流洞浦，忆采若之遗风，昔景伯出蕃，高风振古，叔英之部，清约见称，兄政誉平宣，威和兼济，加以夏石奇云，秋江迥月，翰飞纸落，理丰辞赋，赏末兴馀，时希逮忆，睽离方远，川途脩旷，炎凉方改，原加珍勖，绿字可传，自云终间，心伤泪洒，投笔无宣。
梁元帝答晋安王叙南康简王薨书曰：南康兄器宇冲贵，风神英挺，魏之中山，徒闻退让，晋之扶风，虽号师范，用今方昔，若吞梦云，及寻阳私疾，孝感神明，殆不胜丧，扶而后起，犹冀天道可期，岂谓福善虚说，且分违易久，嘉会难逢，绸缪宫阃，不过纨绮之岁，离群作镇，动回星纪之历，志冀双鸾之集，遽切四鸟之悲，松茂柏悦，夙昔欢抃，芝焚蕙叹，今用呜咽。
◇交友
《周易》曰：二人同心，其义断金，同心之言，其臭如兰。
又曰：上交不谄，下交不渎。
《毛诗》曰：伐木，燕朋友故旧也，自天子至于庶人，未有不须友以成者也。
又曰：虽有兄弟，不如友生。
又曰：伐木丁丁，鸟鸣嘤嘤，出自幽谷，移于乔木。
又曰：嘤其鸣矣，求其友声。
又曰：朋友攸摄，摄以威仪。
《礼记》曰：君子之交淡如水，小人之交甘如醴，君子淡以成，小人甘以坏。
又曰：寡妇之子，非有见焉，弗与为友。
又曰：君子不尽人之欢，以全交也。
又曰：儒有合志同方，营道同术，久不相见，闻流言不信，义同而进，不同退，其交友有如此者。
《大戴礼》曰：与君子游，苾乎如入兰芷之室，久而不闻其香，则与之化矣。
《孝经》曰：士有争友，则身不离於令名。
《论语》曰：与朋友交，言而有信，虽曰未学，吾必谓之学矣。
又曰：朋友数，斯疏矣。
又曰：朋友切切偲偲，兄弟怡怡。
又曰：原车马，衣轻裘，与朋友共，敝之而无憾，［事具叙志篇。］
又曰：益者三友，损者三友，友直，友谅，友多闻，益矣，友便僻，友善柔，友便佞，损矣。
又曰：君子以文会友，以友辅仁。
《家语》曰：行循而名不彰，友之罪也，故君子入则笃行，出则友贤。
《庄子》曰：鱼相造乎水，人相造乎道，故鱼相忘於江湖，人相忘於道术。
又曰：凡交近则必相靡以信。
《孟子》曰：舜见帝，帝馆于贰室，迭为宾主，是天子友疋夫也。
《列子》曰：管夷吾鲍叔牙，二人相友，管仲曰：吾与鲍叔贾，分财多自与，鲍叔不以我为贪，知吾有亲也，吾尝为鲍叔谋事，大穷困，鲍叔不以我为愚，知时有不利也，吾尝三仕三见逐，鲍叔不以我为不肖，知不遭时也，知我者鲍叔，生我者父母。
孔藂子曰：昔虢叔闳夭太颠散宜生南宫适五臣同寮比德，赞文武，及虢叔死，四人为服朋友之服。
刘歆新议曰：夫交接者，人道之本始，纪纲之大要，名由之成，事由之立。
又曰：交之於人也，犹唇齿之相济。
又曰：才非交不用，名非交不发，义非交不立。
谯子曰：夫交之道，犹素之白也，染之以朱则赤，染之以蓝则青。
又曰：交得其人，千里同好，固於胶漆，坚於金石，贡公之於王吉，可谓推贤矣。
《汉书》曰：翟公署门，一贵一贱，交情乃见，一死一生，乃知交情，一贫一富，乃知交态，［事具职官部廷尉篇。］
贾［《太平御览》四百零六作要。］览曰：势利之交，难以经远，士之相知，温不增华，寒不改叶，贯四时而不衰，历夷险而益固。
谢承《后汉书》曰：张元伯范巨卿二人友，元伯卒，巨卿梦见元伯死，当葬，曰：卿，子未我忘，当奔葬，巨卿往赴之，［事具梦部。］《晋中兴书》曰：郄超所交，皆一时秀美，虽寒门后进，亦拔而友之。
竹林七贤传曰：山涛与阮籍嵇康，皆一面契若金兰，涛语妻曰：吾当年可为交者，唯此二人耳。
世记［《太平御览》四百零九作说。］曰：荀巨伯远看友人疾，值胡贼攻郡，巨伯不忍去，贼既至，谓巨伯曰：大军至，一郡并空，汝何男子，敢独止此，巨伯曰：有友人疾，不忍委之，宁以我身代友人之命，贼知其贤，疾旋军而还。
【诗】魏陈王曹植离友诗曰：乡人有夏侯威者，少有成人之风，余尚其为人，与之昵好，王师振旅，送余于魏邦，心有眷然，为之陨涕，乃作离友之诗，其辞曰：王旅游兮背故乡，彼君子兮笃人纲，媵予行兮归朔方，驰原隰兮寻旧疆，车载奔兮马繁骧，涉浮济兮汎轻航，迄魏都兮息兰房，展宴好兮惟乐康。
晋郭璞赠温峤诗曰：人亦有言，松竹有林，及尔臭味，异苔同岑，言以忘得，交以淡成，同匪伊和，惟我与生，尔神余契，我怀子情，携手一豁，安知尘冥。
齐谢朓赠友人诗曰：芳洲有杜若，可以赠佳期，望望忽超远，何由见所思，我行未千里，山川以间之，离居方岁月，故人不在兹，清风动帘夜，孤月照窗时，安得同携手，酌酒赋新诗。
梁陆倕赠京邑僚友诗曰：余本水乡士，闭门江海隅，时逢道世泰，蹇足出高衢，江中寒事早，夜露伤秋草，心属姑苏台，目送邯郸道，追惟畴昔时，朝府多欢暇，薄暮埃尘静，飞盖相追迓，李郭或同舟，潘夏时方驾，娱欢追美景，敷文永清夜，促膝岂异人，戚戚皆姻娅。
【赋】梁丘迟思贤赋曰：岂顾问哉，相然信死，斯则结深念於抚翼，跂雄飞而俱起，知我於财利之间，何足多於鲍子，目击而道存，至味其如水，未见其人，吾闻其理矣，夫子长之讬意，甘执鞭於异世，在慈明之慕义，聊惭驭而追悦，况至德之可师，无兼裘以共弊，有乐安之任子，伟群才而称杰，备百行之高致，该九流之洪艺，谅可杂而非染，迹每同而常别，墙易入而难窥，关无键而有闭，思若神而泉涌，翰如云而积袂，沉潜於怀抱之间，萧散于天人之际，日下愧其未双，关西惭於上哲，纷吾既有此固陋，荷君子之渥惠，尘非府而分深，叶未移而好结，寻宿草之宴处，历三纪於兹日，性有同於杞梓，心获变於丹漆，文何属而不辩，理何疑而匪质，问不休而锺扣，答无穷而座谧。
【赞】晋夏侯湛管仲像赞曰：堂堂管生，忘存兴仁，仁道在己，唯患无身，苞辱远害，思济彝伦，心寄鲍子，动成生民。
又鲍叔像赞曰：鲍子愔愔，式昭德音，绸缪敬叔，二人同心，厥芳犹兰，其坚如金，遥遥景迹，君子攸钦。
【箴】宋周秖执友箴曰：四辅扬辉，伐木幽林，抚乔鸾飞，爰逮姬衰，俗遂凋成，交缘利昵，用因伪情，谷风兴哀，繁霜夏零，道之未尽，弘焉由人，自室有回，过门则亲，微言绵邈，清谈辍响，金虽能照，尘积翳朗，西河感离，口悟投杖，慊慊文侯，友贤好学，英英燕昭，礼郭致乐，推诚岁寒，功摽松竹，落落高札，辽辽庄惠，解带一愚，道映万世，人亦有言，贵则易交，利重太山，道轻鸿毛，久而致敬，见之晏平，霜雪既至，劲柏冬青。
◇绝交
《毛诗》曰：天下俗薄，朋友道绝焉，习习谷风，维风及雨，将恐将惧，惟予与汝，将安将乐，汝转弃予。
又曰：伐木废，则朋友缺矣。
《汉书》曰：张耳陈馀，始居约时，相然信死，岂顾问哉，及据国争权，卒相灭亡，势利之交，古人羞之。
又曰：萧育少与朱博为友，著闻当世，故长安语曰：萧朱结绶，王贡弹冠，始育公卿子显，博尚为杜陵亭长，为育进举，遂至丞相，与博有隙。
世记曰：王恭王都［本条见世说识鉴篇，云王恭随父在会稽，王大(忱)自都来拜墓云云，此有脱讹。］二人素相友善，恭父曰：恐非子之，［世说之下有友字。］后遂不终。
【书】魏应玚报庞惠恭书曰：夫萧艾之歌，发於信宿，子衿之思，起不嗣音，况实三载，能不有怀，虽萱草树背，皋苏在侧，悒愤不逞，秖以增毒，朝隐之官，宾不往来，乔木之下，旷无休息，抱劳而已，足下剖符南面，振威千里，行人子羽，朝夕相继，曾不枉咫尺之路，问蓬室之旧，过意赐书，辞不半纸，慰藉轻於缯缟，讥望重於丘山，是角弓之诗，所以为刺也，植鹭羽於宛丘，骋骏足於株林，发明月之辉光，照妖人之窈窕，斯亦所以眩耳目之视听，亡声命於知友者也。
晋嵇康与山涛绝交书曰：柳下惠东方朔，达人也，安乎卑位，吾岂敢短之哉，仲尼兼爱，不羞执鞭，子文无欲卿相，而三登令尹，且延陵高子臧之风，长卿慕相如之节，志气所讬，亦不可夺也，吾每读尚子平台孝威传，慨然慕之，想其为人。又纵逸来久，情意傲散，简与礼相背，嬾与慢相成，而为侪类见宽，不攻其过，故使荣进之心日颓，任实之情转笃，此由禽鹿，少见驯育，则服从教制，长而见羁，则狂顾顿缨，赴蹈汤火，虽饰以金镳，飨以嘉肴，愈思长林，而志在丰草也。又人伦有礼，朝廷有法，自惟至熟，有必不堪者七，甚不可者二，卧喜晚起，而当关呼之不置，一不堪也，抱琴行吟，弋钓草野，而吏卒守之，不得妄动，二不堪也，危坐一时，痺不得摇，性复多虱，把搔无已，而当裹以章服，揖拜上官，三不堪也，素不便书，不喜作书，而人间多事，堆案盈几，不相酬答，则犯教伤义，欲自勉强，则不能及，四不堪也，不喜吊丧，而人道以此为重，己为未见恕者所怨，至欲见中伤者，虽惧然自责，然不可化，终不能获无咎无誉如此，五不堪也，不喜俗人，而当与之共事，或宾客盈坐，鸣声聒耳，嚣尘臭处，千变百技，在人目前，六不堪也，心不耐烦，而官事鞅掌，机务缠其心，世故繁其虑，七不堪也。又每非汤武而薄周孔，人间不止此事，会显世教所不容，此甚不可一也，刚肠疾恶，轻肆直言，遇事便发，此甚不可二也，以促中心［《文选》四十三心上有小字。］之性，统此九患，不有外难，当有内病，宁可久处人间邪。又闻道士遗言，饵术黄精，令人益寿，意甚信之，游山泽，观鱼鸟，心甚乐之，一行作吏，此事便废，足下见直木必不可以为轮，曲者必不可以为桷，盖不欲以枉其天才，令得其所也，不可自见好章甫，强越人以文冕也，今但原守陋巷，教子孙，时时与亲旧叙阔，陈说平生，浊酒一柸，弹琴一曲，志原毕矣。
【论】后汉朱穆绝交论曰：世之务交游也，甚矣，不敦于业，不忌于君，犯祀以追之，背公以从之，事替义退，公轻私重。
魏徐幹中论曰：大夫州郡牧守，王事不恤，宾客为务，冠盖阗门，服膺盈道，殷殷沄沄，俾夜作昼，星言夙驾，送往迎来，停传常满，吏卒侍门，炬火夜行，阍寺不关，文书委於官曹，系囚积於囹圄，为师无以教训，弟子亦不受业，或身没他邦而不归，父母怀豭独之思，室人抱东山之哀，嗟乎，王教之败，乃至於此，林宗之时所谓交游者也，轻位不仕者，则有巢许之高，废职待客者，则有仲尼之称，委亲远学者，则有优游之美，是以各眩其名，而忘天下之乱也。
梁刘孝标广绝交论曰：若夫组织仁义，琢磨道德，驩其愉乐，恤其凌夷，寄通灵台之下，遗迹江湖之上，风雨急而不辍其音，霜雪零而不渝其色，斯则贤达之素交，历万古而一遇，逮叔世民讹，徂诈飚起，溪谷不能逾其险，鬼神无以究其变，竞羽毛之轻，趍锥刀之末，於是素交尽，利交兴，天下蚩蚩，鸟惊雷骇，然利交同源，派流则异，较言其略，有五术焉，若其宠均董石，权压梁窦，彫刻百工，炉锤万物，九域耸其风尘，四海叠其燻灼，靡不望影星奔，藉响川骛，约同要离焚妻子，誓殉荆卿湛七［原作亡，据文选五十五改。］族，是［原脱，据冯校本补。］曰势交，其流一也，富均陶白，赀巨程罗，山擅铜陵，家藏金穴，则有穷巷之宾，绳枢之士，冀宵烛之末光，邀润屋之微泽，衔恩遇，进款诚，援青松以示心，指白水而旌信，是曰贿交，其流二也，陆大夫宴喜西都，郭有道人伦东国，公卿贵其藉甚，搢绅羡其登仙，加以顩颐蹙頞，涕唾流沫，骋黄马之剧谈，纵碧鸡之雄辨，於是有弱冠王孙，绮纨公子，道不挂於通人，声未遒於云阁，攀其鳞翼，丐其馀论，附駔骥之髦端，轶归鸿於碣石，是曰谈交，其流三也，阳舒阴惨，生民大情，忧合欢离，品物恒性，故鱼以泉涸而煦沫，鸟因将死而鸣哀，同病相怜，缀河上之悲曲，恐惧寘怀，昭谷风之盛典，斯则断金由於湫隘，刎颈起於苫盖，是以伍员濯溉於宰嚭，张王抚翼於陈相，是曰穷交，其流四也，驰骛之俗，浇薄之伦，无不操权衡，秉纤纊，衡所以量其轻重，纊所以属其鼻息，若衡不能举，纊不能飞，虽颜冉龙翰凤雏，曾史兰薰雪白，视若游尘，遇如断梗，莫肯费其半菽，罕有落其一毛，若衡重锱铢，纊微彯撇，虽共工之蒐慝，驩兜之掩义，南荆之跋扈，东陵之巨猾，皆为匍匐委蛇，折支舐痔，金膏翠羽将其意，脂韦便辟导其诚，谋而后动，芒毫寡忒，是曰量交，其流五也，凡斯五交，义均贾鬻，故桓谈譬之於闤阓，林回喻之於甘醴，近世有乐安任昉，海内髦杰，早绾银黄，夙昭民誉，遒文丽藻，方驾曹王，英特俊迈，联横许郭，类田文之爱士，同郑庄之好贤，见一善则盱衡扼腕，遇一才则扬眉抵掌，至顾眄增其倍价，剪拂使其长鸣。彯组云台者肩磨，趍走丹墀者叠迹，莫不缔恩狎，结绸缪，想庄惠之清尘，庶羊左之徽烈，及瞑目东越，归骸洛浦，繐帐犹悬，门罕渍酒之彦，坟未宿草，野绝动轮之宾，藐尔诸孤，朝不谋夕，流离大海之南，寄命瘴疠之地，自昔把臂之英，金兰之友，曾无羊舌下泣之仁，宁慕郈成分宅之德，呜呼，世路崄巇，一至於此，太行孟门，岂云崭绝，是以耿介之士，疾其若斯，裂裳裹足，弃之长骛，独立高山之顶，驩与麋鹿同群，曒々然绝其雰浊，诚耻之也，诚畏之也。


地野关冈岩峡石尘
○冀州杨州荆州青州徐州兖州豫州雍州益州幽州并州交州
○河南郡京兆郡宣城郡会稽郡
◇地
《神农书》曰：湛浊为地。
《黄帝素问》曰：积阴为地，故地者浊阴也。
蔡邕《月令章句》曰：总丘陵原隰阪险曰地。
《春秋元命苞》曰：地者易也，言养物怀任，交易变化，含吐应节，故其立字，土力於乙者为地。
《河图括地象》曰：地广东西二万八千，南北二万六千，有君长之州，州有九，阻中土之文德，及而不治。
《山海经》曰：帝令竖亥，步自东极，至于西极，五亿十万九千八百八步，竖亥左手把筭，右手指青丘北。
《孝经援神契》曰：计九州之别壤，山陵之大，川泽所注，莱沮所生，鸟兽所聚，九百一十一万八千二十四顷，蛇尧埆不垦者千五百万二千顷。
《易》曰：立地之道，曰柔与刚。
又曰：在地成形。
又曰：坤，地也。
《礼记》曰：孟冬之月，地始冻，仲春之月，地始坼。
又曰：今夫地，一撮土之少，及其广厚，载华岳而不重，振河海而不泄，而万物载焉。
《周官》曰：大司徒，掌天下土地之图，知九州之地域，广轮之数，辩五地之物。
《乐声仪》曰：下元者，地气也，为始万物，生育长养，盖藏之主也。
《春秋元命苞》曰：地所以右转者，气浊精少，含阴而起迟，故转右迎天，佐其道。
《尔雅》曰：东至泰远，西至邠国，南至濮铅，北至祝栗，谓之四极，孤竹北户西王母日下，谓之四荒，九夷八狄，七戎六蛮，谓之四海。
《老子》曰：地得一以宁，地无以宁将恐发。
《墨子》曰：禽子问天与地孰仁，《墨子》曰：翟以地为仁，太山之上，则封禅焉，培塿之侧，则生松柏，下生黍苗莞蒲，水生鼋鼍龟鱼，民衣焉食焉，家焉死焉，地终不责德焉，故翟以地为仁。
《孔子家语》曰：子夏曰：商闻山书曰：地东西为纬，南北为经，山为积德，川为积形，高者为生，下者为死，丘陵为牡，谿谷为牝。
【启】梁昭明太子谢敕赉地图启曰：汉氏舆地，形兹未拟，晋世方丈，比此非妙，疋之长乐，唯画古贤，俦之未央，止图将帅，未有洞该八薮，混观六合，域中天外，指掌可求，地角河源，户庭不出，岂问千秋，自识乌桓之地，脱逢庄武，方著博物之书。
【论】晋裴秀禹贡九州地域图论曰：图书之设，由来尚矣，自古垂象立制而赖其用，三代置其官，使掌其职，暨汉祖屠咸阳，丞相萧何尽收秦之图籍，今秘书既无古今之地图。又无萧何所得秦图书，唯有汉氏所画舆地及诸杂图，各不设分率。又不考正准望，亦不备载名山大川，其所载列，虽有粗形，皆不精审，不可依据，或称外荒迂诞之言，不合事实，於义无取，今制地图之体有六，一曰分率，所以辩广轮之度也，二曰准望，所以正彼此之体也，三曰道里，所以定所由之数也，四曰高下，五曰方邪，六曰迂直，此六者各因地而制形，所以校夷险之故也，有图象而无分率，则无以审远近之差，有分率而无准望，虽得之於一隅，必失之於他方，虽有准望，而无道里，则施於山海绝隔之地，不能以相通，有道里而无高下方邪迂直之校，则径路之数，必与远近之实相违，失准望之正，故必以此六者参而考之，然后远近之实，定於分率，彼此之实，定於准望，径路之实，定於道里，度数之实，定於高下方邪迂直之筭，故虽有峻山巨海之隔，绝域殊方之迥，登降诡曲之因，皆可得举而定者，准望之法既正，则曲直远近，无所隐其形也。
◇野
《尔雅》曰：邑外谓之郊，郊外谓之牧，牧外谓之野。
《说文》曰：野，郊外也。
《山海经》曰：大乐之野，夏后启於此舞九代马，［事具兽部马篇。］
又曰：都广之野，后稷葬焉，爰有黍稷，百穀自生，鸾自歌，凤自舞，灵寿宝华，草木所聚。
《尚书》曰：大野既猪，东原底平。
《毛诗》曰：我行其野，蔽芾其樗，婚姻之故，言就尔居。
《左传》曰：辛有適伊川，见被发祭於野者，曰：不及百年，此其戎乎，其礼先亡矣。
又曰：晋文公过卫，出於五鹿，乞食於野人，野人与之块，公子欲鞭之，子犯曰：天赐也，稽首受而载之。
又曰：裨谌能谋於野，於野则获，谋於国则否，郑国有难，子产载以如野，谋四国之事。
《穆天子传》曰：旷原之野，飞鸟之所解羽。
《庄子》曰：黄帝将见大隗于具茨之山，方明为御，昌宇参乘，至於襄城之野，七圣皆迷，无所问涂，適遇牧马童子，乃问涂焉，［事具帝王部。］
又曰：北门成问黄帝曰：帝张咸池之乐於洞庭之野，吾始闻之而惧，后闻之而怠，卒闻之而惑，荡荡默默，乃不自得。
《楚辞》曰：独不见鸾凤之高翔于大皇之野，循四极而回周，见盛德而下。
《韩诗外传》曰：孔子出游少原之野，有妇人哭甚哀，问之，妇人曰：向刈蓍薪，亡吾簪，是以哀也，非伤亡簪，不忘故也，［事具草部。］
《帝王世纪》曰：炎帝［史记五帝本纪索隐引作黄帝。］戮蚩尤於中冀，［索隐作冀。］
名其地曰绝辔之野。
《幽明录》曰：桓温北征姚襄，在伊水上，许逊曰：不见得襄，而有大功，见襄走入太玄中，问曰：太玄是何等也，答曰：南为丹野，北为太玄，必西北走也，果如言。
【赞】晋郭璞都广之野赞曰：都广之野，珍怪所聚，爰有羔穀，鸾歌凤舞，后稷讬终，乐哉斯土。
◇关
《周官》曰：司关掌国货之节，以联门市，凡货不出於关，举其货，罚其人，国凶札则无关门之征。
《礼记》曰：仲夏之月，关市无索。
又曰：古者关讥而不征。
蔡邕《月令章句》曰：关在境，所以察出御入。
《左传》曰：臧文仲不仁者三，废六关。
《孟子》曰：古之为关也，将以御暴也，今之为关也，将以为暴也。
《燕丹子》曰：燕丹去秦，夜到关，关门未开，丹为鸡鸣，众鸡皆鸣，遂得逃归。
《史记》曰：秦昭王囚孟尝君，孟尝君变姓名，夜半至函谷关，关法，鸡鸣出客，孟尝君恐追至，客居下坐者，能为鸡鸣，於是众鸡皆鸣，遂出关。
《战国策》曰：中山与燕赵为王，齐闭关不通中山之使，其言曰：我万乘之国也，中山千乘国也，何侔名於我乎。
《楚汉春秋》曰：沛公西入武关，居於灞上，遣将军闭函谷关，无内项王，项王大将亚父至关，不得入，怒曰：沛公欲反耶，即令家发薪一束，欲烧关门，关门乃开。
《列仙传》曰：关令尹喜，周大夫也，善内学，老子西游，先见其气，知真人当过，物色而遮之，果得老子，与俱之流沙，［事具仙部。］
《汉书》曰：秦王子婴，诛灭赵高，遣将将兵距峣关，沛公欲击之，张良曰：秦尚强，未可轻，原先遣人益张旗帜於山上，为疑兵，使郦食其陆贾往说秦将，啗以利，秦将果欲连和，因而攻之。
又曰：景帝四年春，复置诸关，用传出入。
又曰：武帝三年冬，徙函谷於新安。
又曰：终军初从济南尝诣博士，入关，关吏与军繻，军问以此何为，吏曰。为复传还，当以合符，军曰：大丈夫西游，终不复传还，弃繻去，后军为谒者，使行郡国，建节东出关，关吏识之，曰：此使者乃前弃繻生也。
《东观汉记》曰：隗嚣将王元谓嚣曰：请以一丸泥，为大王东封函谷关，此万世一时也。
又曰：郭丹初之长安，从宛人陈洮买入关符，以入函谷关，既入，封符乞人。曰：不乘使者车不出关，丹自从入关后，不归家十二年，后奉使乃出关，竟如本心。
又曰：李恂饷遗无所受，处新安关下，拾橡实为食。
《吴越春秋》曰：伍子胥与太子建子胜俱奔吴，夜行昼伏，出到昭关，关吏欲执之，胥因诈曰：上之所以索我者，以我有美珠也，今我已亡之矣，我将告子欲取之，关吏因舍焉。
吴书，陆凯奏曰：臣愚以西陵国之关首，宜重其备，备重则敌不敢轻，轻备则为敌所侮。
何祯集曰：以正始六年，为弘农太守，表省崤关曰：易称王公设险以守其国，孟轲云，古者关讥而不征，关险之设，所由尚矣。
段国沙州记曰：龙涸北四十里，有白马关，关甚崄峻，使十人固险，虽万夫亦不能前。
【诗】陈周弘正入武关诗曰：武关设地险，游客好邅回，将军天上落，童子弃繻来，挥汗成云雨，车马漾尘埃，鸡鸣不可信，未晓莫先开。
【赋】后汉李尤函谷关赋曰：尔乃周览以汎观，历众关以游目，惟迂阔之显丽，羌莫盛乎函谷，施雕砻以作好，建峻敞之坚重，殊中外以隔别，翼巍巍之高崇，命尉臣以执钥，统群类之所从，严固守之猛厉，操戈钺而普聪，蕃镇造而惕息，侯伯过而震惶，惟函谷之初设险，前有姬之苗流，睢背魏而西逝，讬衾衣以免搜，大汉承獘以建德，革厥旧而运脩，准令宜以就制，因兹势，以立基，盖可以诈非司邪，栝执喉咽，季末荒戍，堕阙有年，天闵群黎，命我圣君，稽符皇乾，孔適河文，中兴再受，二祖同勋，永平承绪，钦明奉循，上罗三关，下列九门。
【铭】后汉李尤函谷关铭曰：函谷险要，襟带喉咽，尹从李老，留作二篇。孟尝离秦，奔骛东征，夜造稽疑，谲以鸡鸣，范睢将入，自盛以囊，元鼎革移。错之新安，舍彼西阻，东即高原，长墉重阁，闲固不逾，简易易从，与乾合符。
◇冈
《尔雅》曰：山脊曰冈。
《毛诗》曰：陟彼高冈，我马玄黄。
《地理志》曰：秦望气者云，东南有天子气，使赭衣徒凿云阳县北冈，改名曲阿。
又曰：天门零阳县有半石岗，岗上有石，名仙人楼。
山谦之《丹阳记》曰：句容县东三十里，有龙岗，岗顶有龙沸潭，周十三丈，闻人声，水便沸动，常日则不动。
刘桢京口记曰：城北四十馀里，有小岗，高二丈许，有人鼻形，着岗西头，有口在上，而鼻在下，方圆数尺，状如燋土，古老相传，因名下鼻，今无复鼻，厥口犹在。
王韶之始兴记曰：郡西南有芙蓉岗，高若玉山，邻枕郊郭，可四十馀里。
又曰：含洭县白鹿城南，有白鹿岗，晋咸和中，县令张鲂，有德惠，白鹿群游岗上，因以为名。
雷次宗豫章记曰：洪井西有鸾岗，旧说，洪崖先生乘鸾所憩之处也。
顾徵《广州记》曰：四会县有金岗，行人往往见金於岗侧。
裴氏《广州记》曰：城北有马鞍岗，秦时，瞻气者言南方有天子气，始皇发民凿破北岗，地中出血，凿处犹在，增城县有云母冈，日出，照之晃曜。
武昌记曰：城北有冈，高数丈，名为凤阙，其处显敞胜阙，以望川泽，多所远瞻，吴黄龙元年，有凤皇集此冈，故谓之凤阙，凤阙南十里，有金牛冈，古老相传云，有金牛出此冈，冈今半崩，坑深数丈，牛践堈边，遗迹尚存。
王孚安城［《太平御览》十作成。］记曰：萍乡西津里南五里山，名玉女冈，天气当雨，水辄先涌出，石开而有五色玄黄，百姓谓之玉女披衣。
邓德明《南康记》曰：陈蕃墓有青龙冈，土人传云，昔见一物，龙形而通身纯青，数出此冈顶，故因以为名青龙也。
又曰：赣县有马脊冈，其形如马脊，故以为名也。
《衡山记》曰：衡山有曾青冈，出曾青，可合仙药，有灵寿冈，多灵寿木。
《图墓书》曰：冢前左右有小冈如投筭，相连数里，名为导引冈，葬之出富贵。
又曰：经言糟遇沉冈，远至二十年，皆绝世无后，葬遇浮冈，随世沉浮，着土必安，终无灾厄，葬遇飞冈，弈世富贵，亦出神仙。
【诗】宋谢灵运入华子冈麻原第三谷诗曰：南州实炎德，桂树凌寒山，铜陵映碧涧，石磴写红泉，既枉隐沦客，亦栖肥遁贤，遂登群峰首，邈若胜云烟，羽人绝仿佛，丹丘徒空荃，图牒复磨灭，碑板谁闻传，莫辨百代后，安知千载前，且申独往意，乘月弄潺湲。
【赋】宋傅亮登龙冈赋曰：静潜处以永念，聊驾言以写忧，蒙旭露而夙轸，税余辔於龙丘，南临平隰，西际荒畴，比宇连甍，幽榛四周，眺江都之广澨，究川陆之回脩，羡翔羽之嬉林，乐绿蘋之在流，乘清漪以汎滥，翳稠枚而命仇，信遂生之有所，何怵迫於人尤。
◇岩
晋中兴书徵祥［原讹拜，据冯校本改，按何法盛晋中兴书有徵祥说，下傅字衍。］傅说曰：咸和四年，庐山西大岩崩，俄而郭默害江州刺史，伏诛。
《寻阳记》曰：赤山崖峻壁上多灵岩，生仙菜，村人恒采之也。
《嵩高山记》曰：少室山大岩中，有一石室，云有自然经书，自然饮食，室前有一石柱，象承露盘，上有石脂，滴滴流下，服之一合，寿与天地同毕。
盛弘之《荆州记》曰：平乐县有山，临水，岩间有两目，如人眼，极大，瞳子白黑分明，名为目岩。
又曰：始兴机山东，有两岩相向，如鸱尾，石室数十所，经过皆闻有金石丝竹之声。
郑缉之《东阳记》曰：北山有春草岩根竹岩仙姥岩间不生蔓草，尽出龙须，尤多药物。
【诗】梁丘迟夜发密岩口诗曰：弭棹才假寐，击汰已争先，敞朗朝霞澈，惊明晓魄悬，方寻仰危石，百丈窥重泉，丛枝上点点，崩溜下填填。
◇峡
《续汉书》曰：虞诩为武都太守，下辩东三十里，有峡，中有大石，鄣塞水流。春夏辄濆溢，败坏城郭，诩使人烧石，以水灌之，石皆罅裂，因鑴去，遂无沉溺之害。
庾仲雍《荆州记》曰：巴楚有明月峡广德峡东突峡，今谓之巫峡秭归峡归乡峡。
袁山松宜都记曰：自西陵溯江西北行三十里，入峡口，其山行周回隐映，如绝复通，高山重嶂，非日中夜半，不见日月也。
邓德明《南康记》曰：雩都峡去县百里，两边傍江，江广三十馀丈，高岭稠叠，连岩石峙，其水常自激涌，奔转如轮，春夏洪潦，经过阻绝。
王韶之始兴记曰：梁鲜二水口下流，有滇阳峡，长二十馀里，山岭纡郁，丛流曲勃，中宿县有贞女峡，峡西岸水际，有石，如人形，状似女子，是曰贞女，父老相传，秦世有女数人，取螺於此，遇风雨昼昏，而一女化为此石。
【赋】梁萧子范建安城门峡赋曰：原夫城门之所都，乃设险於闽区，艰难过於身势，襟要甚於飞狐，长湍一流而沸涌，曾山两判而盘纡，对巘双分，干宵带云，怪石随波而隐见，枯槎横出而不群，顾瞻左右，重峦接阜，其间如砺，其绝如斗，千乘驰轮，匹夫可守，巃崧呀呷，蹙浪杨华，雁门饮羽，西施浣沙，朅诡丰隆，质状不同，班黄糅采，玄紫潜通，水奔湍其如电，声疾烈其如风，树低柯而翠郁，潭隐日而青空。
隋江总贞女峡赋曰：倦辛苦於岭表，遂沉沦於海外，迹飘飖於转蓬，情缭绕於悬旆，骇兹峡之珍怪，伫奇峰而矖瞩，或逦迤而四成，乍嶵{山隗}而五曲，含照曜之烛银，渧潺湲之膏玉，山苍苍以坠叶，树索索而摇枝，澄碧源之见底，耸翠壁以临危。
◇石
《物理论》曰：土精为石。
《尚书》曰：青州，厥贡铅松怪石。
《周官》曰：大司寇，以嘉石平罢民，有罪者坐诸嘉石，以肺石达穷民，凡茕独老幼，欲复於上而未达者，立於肺石，［注曰：嘉石，文石也，肺石，赤石也。］
《毛诗》曰：渐渐之石，维其高矣。
《穆天子传》曰：天子升于采石之山，於是取采石焉，铸以成器，于黑水之上。
《尸子》曰：昔者武王崩，成王少，周公旦践东宫，履乘石，祀明堂，假为天子七年，［乘石，王所登上车之石也。］
《列子》曰：天亦物也，物有不足，故昔者女娲氏炼五色之石，以补其阙。
《隋巢子》曰：禹产於昆石，启生於石，［王韶之云，启生而母化为石。］
吕氏春秋曰：石可破也，不可夺其坚。
《史记》曰：王翦［原讹剪，据冯校本改，下同。］代李信击荆，荆兵数挑战。终不出，久之，翦使人问军中戏乎，对曰：方投石超距，翦曰：士卒可用矣。
又曰：张良见老人出一编书，曰：读是则为王者师，后十二年，见我济北穀城山下，黄石即我也，良后果得黄石，宝而祠之，及死，并葬黄石，伏腊祠之。
《韩诗外传》曰：楚熊渠子夜行，见寝石，以为伏虎，弯弓而射之，没金饮羽，下视，知其石也，因复射之，矢摧无迹，［汉书载李广，亦如之。］
十洲记曰：流洲，在西海中，上多积石，名为昆吾石，冶其成铁，作剑，光明照洞，如水精状，割玉物，如切泥土焉。
《阚子》曰：宋之愚人，得燕石於梧台之东，归而藏之以为宝，周客闻而观焉。主人斋七日，端冕玄服以发宝，革匮十重，缇巾十袭，客见之，掩口而笑曰：此特燕石也，其与瓦甓不殊。
应劭《汉官仪》曰：马伯弟登太山，见石二枚，其一是武帝时石，用五车载不能上，因置山下为屋，号曰五车石，其一是纪号石，刻文字，纪功德，立坛上。
《博物志》曰：桃林，在弘农湖城县休牛之山，有石焉，曰帝台之椹也，五色而文，状如鹑卵。
《神仙传》曰：白石生者，恒煮白石为粮，就白石山居，故号白石先生。
游名山志曰：芙蓉渚有耸石，头如初生芙蓉，色皆青白。
三齐略记曰：始皇作石塘，欲过海看日出处，时有神人，能驱石下海，石去不速，神辄鞭之，皆流血，至今悉赤，阳城山石尽起立，嶷嶷东倾，状如相随行，［事具神篇。］
王韶之《南康记》曰：湘源有长濑，其傍石，或像人形，或似牛羊，其土人名人形者为令史。
邓德明《南康记》曰：雩都县有金鸡石。
武昌记曰：盘龙石，旧传云，有龙盘於此石，积日方去。
庾仲雍《荆州记》曰：归乡县有屈原宅，女须庙，捣衣石，犹存。
荆州图副曰：宜都有石穴，穴有二石，相去一丈，俗云，其一为阳石，其一为阴石，水旱为灾，鞭阳石则雨，鞭阴石则晴。
《异苑》曰：永康王旷井上有一洗石，时见赤气，后有二胡人寄宿，忽求买之。旷怪所以，未及度钱，子妇孙氏，睹二黄鸟斗於石上，疾往掩取，变成黄金，胡人不知，索市愈急，既得撞破，石内空段，有二鸟处。
《幽明录》曰：宜都建平二郡之界，有倚石，如二人像，攘袂相对，俗谓二郡督邮争界於此。
又曰：宫亭湖边傍山间，有石数枚，形圆若镜，明可以鉴人，谓之石镜。
【诗】陈阴铿咏石诗曰：天汉支机罢，仙岭博棋馀，零陵旧是燕，昆池本学鱼，云移莲势出，苔駮锦文疏，还当穀城下，别自解兵书。
陈周弘正咏石鲸应诏诗曰：石鲸何壮丽，独在天池阴，骞鳍类横海，半出似浮深，吞航本无日，吐浪亦难寻，圣帝游灵沼，能怀跃藻心。
【赋】陈张正见石赋曰：连山蔽亏，巨石嵚崎，上兴云而蔚薈，下激水而推移，舒丹霞於九折，混白露於三危，镇方城於濮水，固天阙於汤池，开五岳之灵图，集九老之仙都，韬神弓於射的，产利剑於昆吾，鱼跃湘乡之水，雁浮平固之湖，嶞山鹊之金印，碎骊龙之宝珠，奄蔼披衣，氤氲翠微，精卫取而填海，天孙用以支机，随西王而不落，傍东武而俱飞。
【赞】晋郭璞磁石赞曰：磁石吸铁，琥珀取芥，气有潜通，数亦冥会，物之相感，出乎意外。
◇尘
《山海经》曰：黑水之南，有玄蛇，食尘，大人之国，有大青蛇，头方，食尘。
又曰：前有尘埃，则载鸣鸢。
《毛诗》曰：无将大车，维尘冥冥。
《左传》曰：晋楚战于城濮，狐毛设二旆而退之，栾枝使舆曳柴而伪遁，［曳柴起尘，作却走。］
《老子》曰：和其光，同其尘。
《庄子》曰：野马也，尘埃也，生物之以息相吹者也。
《楚辞》曰：安能以皓皓之白，蒙世俗之尘埃哉，《淮南子》曰：地不满东南，故水潦尘埃归焉。
谢承《后汉书》曰：范丹，字史云，所居单陋，有时绝粮，闾里歌之曰：甑中生尘范史云也。
应璩与曹公笺曰：昔汉光武与戴子高，有抚尘之好。
蔡邕劝学曰：蚓无爪牙，软弱不便，穿穴洞地，食尘饮泉。
《博物志》曰：徐州人谓尘土为蓬块，吴人谓尘土为埃坱。
李康游山序曰：盖人生天地之间也，若流电之过户牖，轻尘之迁弱草。
《郭子》曰：庾公名位渐重，足倾王公，时庾亮在石头，王公在城，忽风起扬尘，王公以扇拂之曰：元规尘污人，［元规，庾亮字，王公，王导也。］
【诗】晋傅玄飞尘篇曰：飞尘秽清流，朝云蔽日光，秋兰岂不芬，鲍肆乱其芳，河决溃金堤，一手不能障。
梁简文帝咏梁尘诗曰：依帷翠濛重，带日聚轻红，定为歌声起，非关团扇风。
梁徐摛赋得帘尘诗曰：朝逐珠胎卷，夜傍玉钩垂，恒交罗袖拂，不分秋风吹。
◇州部
《春秋说题辞》曰：州之言殊也，合同类，异其界也。
《说文》曰：尧遭洪水，民居水中高土，故名曰州，一曰：州，畴也，畴其土而生之也。
《物理论》曰：九州变易交错不同，禹贡有梁州，无并州，周官有并州，无梁州，尔雅有营州，无青州，汉兴，武帝开拓三方，立十三州，通并梁之数，而增交益焉。
《风俗通》曰：周礼，五党为州，州，畴也，州有长，使之相周足也。
《河图括地象》曰：天有九部八纪，地有九州八柱。
《尚书大传》曰：古之处师，八家［《太平御览》一百五十七家下有而为邻三字。］三邻而为明，［御览作朋，下同。］三明而为里，五里而为邑，十邑而为都，十都而为师，州十有二师焉。
张衡灵宪图曰：昆仑东南，有赤县之州，风雨有时，寒暑有节，苟非此土，南则多暑，北则多寒，东则多阴，故圣王不处焉。
《史记》曰：邹衍著书云，中国於天下，八十一分居其一分耳，中国名赤县，赤县内自有九州，禹之叙九州是也，不得为州数，中国外，如赤县州者有九，乃谓九州也，有神［《初学记》八，《太平御览》一百五十七作裨。］海环之，如一区中者，乃为一州，如是者九，乃有大瀛海环其外，天地之际焉。
※冀州
《尔雅》曰：两河间曰冀州。
《周官》曰：河内曰冀州，其山镇曰霍山，其泽薮曰杨纡，其川漳，其浸汾潞，其利松柏。
《春秋元命苞》曰：昴毕间为天街，散为冀州，分为赵国，立为常山。
《淮南子》曰：往古之时，四极废，九州裂，於是女娲杀黑龙，以祭冀州，［事具帝王部。］
《释名》曰：冀州，取地以为名也，其地有险有易，帝王所都，乱则冀治，弱则冀强，荒则冀丰也。
【赋】汉班彪冀州赋曰：夫何事於冀州，聊讬公以游居，历九州而观风，亦哲人之所娱，望常山之峨峨，登北岳而高游，建封坛於岱宗，瘗玄玉於此丘，遍五岳与四渎，观沧海以周流。
【箴】汉杨雄冀州箴曰：洋洋冀州，鸿原大陆，岳阳是都，岛夷皮服，潺湲河流，表以碣石，三后攸降，列为侯伯，隆周之末，赵魏是宅，冀土麋沸，炫沄如汤，更盛更衰，载从载横，汉兴定制，改列藩王，故治不忘乱，安不忘危，牧臣司冀，敢告在阶。
※杨州
《尚书·禹贡》：淮海惟杨州，厥贡瑶琨筱簜，厥苞橘柚。
《周官》曰：东南曰杨州，其山镇曰会稽，其泽薮曰具区，其川三江，其浸五湖，其利金锡竹箭。
《春秋元命苞》曰：牵牛流为杨州，分为越国，立为杨山。
《续汉书》曰：张禹拜杨州刺史，当济江行部，土人皆以江有子胥之神，难於济涉，禹厉声云，子胥若其有灵，知吾志在理察枉讼，岂危我哉，令鼓楫而过，历行部邑吏民希见者，人怀喜悦。
益部耆旧传云，严遵为杨州刺史，行部，闻道傍女子哭声不哀，问所哭者谁。对云，夫遭烧死，遵敕吏舁尸到，与语讫，语吏云，死人自道不烧死，摄女，令人守尸，云当有［《太平御览》二百五十八作有物，此脱。］往，吏白有蝇聚头所，遵令披视，得铁锥贯顶，考问，淫杀夫。
【箴】汉杨雄杨州箴曰：天矫杨州，江汉之浒，彭蠡既潴，阳鸟攸处，橘柚羽贝，瑶琨筱簜，闽越北垠，沅湘攸往，翩彼昭王，南征不旋，人咸踬於垤，莫踬於山，太伯逊位，其吴绍类，夫差一误，太伯无祚，周室不匡，勾践入霸，当周之隆，越裳重译，春秋之末，侯甸叛逆，元首不可不思，股肱不可不慈，尧崇屡省，舜盛钦谋，牧臣司杨，敢告执筹。
※荆州
《尚书·禹贡》曰：荆及衡阳惟荆州，厥贡羽毛齿革，惟金三品，杶幹栝柏。砺砥砮丹，惟箘簬楛，苞匦菁茅，厥篚玄纁玑组，九江纳锡大龟。
《释名》曰：荆州，取名於荆山也，荆，警也，警南蛮数为寇逆，其民有道后服，无道先强，常警备之也。
《春秋元命苞》曰：轸星散为荆州，分为楚国，荆之为言强也，阳盛物坚，其气急悍也。
元康地记曰：荆州於古，蛮服之地也，秦灭楚，置郡县，汉武分为交州，至魏晋而荆州所部郡国二十。
《周官》曰：正南曰荆州，其山镇曰衡山，其泽薮曰云梦，其川江汉，其浸颍湛，其利丹银齿角。
沈约《宋书》曰：朱脩之为荆州刺史，百城士民赠贶，一毫无所受，去镇之日，秋毫无犯，计在州以来，内外燃油，及私牛马食费，以私钱六十万裨之。
【箴】汉杨雄荆州箴曰：杳杳巫山，在荆之阳，江汉朝宗，其流汤汤，云梦涂泥，包匦菁茅，金玉砥砺，象齿元龟，贡篚百物，世世以饶，战战栗栗，至桀荒溢，我在帝位，若天有日，不顺庶国，孰敢余夺，亦有成汤，果秉其钺，放之南巢，号之以桀，南巢茫茫，多楚与荆，风飘以悍，气锐以刚，有道后服，无道先强，世虽安平，无敢逸豫，牧臣司荆，敢告执御。
※青州
《尚书·禹贡》曰：海岱惟青州，厥贡盐絺，海物惟错，岱畎丝枲，铅松怪石。
《春秋元命苞》曰：虚危之精，流为青州，分为齐国，立为莱山。
《太康地记》曰：青州，东方少阳，其色青，其气清，岁之首，事之始也，故以为名，周之建国，表齐东海，居於青州，故吴季札观乐于鲁，闻齐之诗，云泱泱乎大国之风也，其表东海者乎。
《周官》曰：正东曰青州，其山镇曰沂山，其泽薮曰望诸，其川淮泗，其浸沂沐，［周礼职方氏作沭。］其利蒲鱼。
王隐晋书云，苟晞为青州刺史，役烦赋重，民不堪命，日斩十人，流血成川，号云屠伯。
【箴】汉杨雄青州箴曰：茫茫青州，海岱是极，盐铁之地，铅松怪石，群水攸归，莱夷作牧，贡篚以时，莫怠莫违，昔在文武，封吕於齐，厥土涂泥，在丘之营，五侯九伯，是讨是征，马殆其衔，御失其度，周室荒乱，小白以霸，诸侯虽服，复尊京师，小白既没，周卒陵迟，嗟兹天王，附命下土，失其法度，丧其文武，牧臣司青，敢告执矩。
※徐州
《尚书·禹贡》曰：海岱及淮惟徐州，厥贡惟土五色，峄阳孤桐，泗滨浮磬，淮夷蠙珠暨鱼，厥篚玄纤缟。
《春秋元命苞》曰：天弓星，主司弓弩，流为徐州，别为鲁国，徐之为言舒也，言阴牧内安详也
【箴】汉杨雄徐州箴曰：海岱伊淮，东海是渚，豫州之土，邑于蕃宇，大野既猪，有羽有蒙，孤桐蠙珠，泗沂攸同，降周任姜，镇于琅琊，姜氏绝苗，田氏攸都，事犹细微，不虑不图，祸如丘山，本在萌牙，牧臣司徐，敢告仆夫。
※兖州
《尚书·禹贡》曰：济河惟兖州，厥贡漆丝，厥篚织文，浮于济漯，达于河。
《春秋元命苞》曰：五星流为兖州，兖之言端也，言隄精端，故其气纤杀，分为郑国。
《周官》曰：河东曰兖州，其山镇曰岱山，其泽薮曰大野，其川河沛，其浸卢维，其利蒲鱼。
【箴】汉杨雄兖州箴曰：悠悠济河，兖州之宇，九河既导，雷夏攸处，草繇木条，漆丝絺纻，济漯既通，降丘宅土，成汤五徙，卒都于亳，盘庚北度，牧野是宅，箕子歔欷，厥居为墟，牧臣司兖，敢告执书。
※豫州
《尚书·禹贡》曰：荆河惟豫州，厥贡漆枲絺纻，厥篚纤纊，锡贡磬错，浮于洛。达于河。
《春秋元命苞》曰：钩钤星，别为豫州，豫之为言序也，言阴阳分布，各得处也。
《周官》曰：河南曰豫州，其山镇曰华山，其泽薮曰圃田，其川荥洛，其浸波溠，其利林漆丝枲。
【箴】汉杨雄豫州箴曰：郁郁荆河，伊洛是经，荥嶓枲漆，惟用攸成，田田相拏，庐庐相距，夏殷不都，成周攸处，豫野所居，爰在鹑墟，四隩咸宅，宇内莫如，毋曰我大，莫或余败，毋曰我强，靡克余亡，王赧为极，实绝周祀，牧臣司豫，敢告柱史。
※雍州
《尚书·禹贡》曰：黑水西河惟雍州，厥贡惟球琳琅玕，浮于积石，至于龙门西河。
《春秋元命苞》曰：东井鬼星，散为雍州，分为秦国，东距殽阪，西有汉中，南含高山，北阻居庸，得东井动深之萌，其气险也。
《春秋文燿钩》曰：华岐以北，龙门积石，南至三危之野，雍州，属魁星。
《太康地记》曰：雍州兼得梁州之地，西北之位，阳所不及，阴气雍阏，故取名焉。
《周官》曰：正西曰雍州，其山镇曰曰［曰字衍。］岳山，其泽薮曰弦蒲，其川泾汭，其浸洛，其利玉石。
【箴】汉杨雄雍州箴曰：黑水西河，横截昆仑，邪指阊阖，尽为雍垠，上侵积石，下碍龙门，盖安不忘危，盛不讳衰，牧臣司雍，敢告赘衣。
※益州
《春秋元命苞》曰：觜参流为益州，益之言隘也，谓物类并决，其气急切决列也。
杨雄《蜀本纪》曰：蜀始王曰蚕丛，次曰伯雍，次曰鱼凫。
又曰：武都人有女，蜀王纳以为妃，疾卒，葬於成都，作石镜一枚，以表其墓。
《十三州志》曰：蜀王杜宇，自号望帝。
左思蜀都赋曰：外负铜梁宕渠，内函要害膏腴。
【箴】汉杨雄益州箴曰：岩岩岷山，古曰梁州，华阳西极，黑水南流，秦作无道，三方溃叛，义兵征暴，遂国于汉，拓开疆宇，恢梁之野，列为十二，光羡虞夏，牧臣司梁，是职是图，经营盛衰，敢告士夫。
※幽州
《周官》曰：东北曰幽州，其山镇曰医无闾，其泽薮曰貕养，其川河沛，［周礼职方氏作泲。］其浸菑时，其利鱼盐。
《春秋元命苞》曰：箕星散为幽州，分为燕国，幽之为言窈也，言风出入窈冥，敏劲易晓，故其气躁急。
《释名》曰：幽州在北，幽昧之地也。
【箴】汉杨雄幽州箴曰：荡荡平川，惟冀之别，伊昔唐虞，实为平陆，周末荐臻，迫于獯鬻，六国擅权，燕赵本都，东限秽犭百，羡及东湖，［《初学记》八作胡。］彊秦北排，蒙公城疆，大汉初定，分狄之荒，元戎屡征，如风之腾，义兵涉漠，偃我边萌，既定且康，复古虞唐，盛不可不图，衰不可不忘，隄溃蚁穴，器漏藏亡，牧臣司幽，敢告侍旁。
※并州
《春秋元命苞》曰：营室流为并州，分为卫国之镇，立为明山，并之为言诚也。精舍交并，其气勇抗诚信也。
《太康地记》曰：并州不以卫水为号，又不以恒山为名，而云并者，盖以其在两谷之间乎，韩魏赵谓之三晋，即并冀二州，是其地也。
《周官》曰：正北曰并州，其山镇曰恒山，其泽薮曰昭馀祁，其川虖池呕夷，其浸漆［周礼职方氏作淶。］易，其利布帛。
【箴】汉杨雄并州箴曰：雍别朔方，河水悠悠，北辟獯鬻，南界泾流，尽兹朔土，正真［《初学记》八作直。］幽方，自昔何为，莫敢不来贡，莫敢不来王，周穆遐征，犬戎不享，爰藐伊意，侵玩上国，宣王命将，攘之泾北，宗幽罔识，日用爽蹉，既不俎豆，又不干戈，犬戎作难，毙于骊阿，太上曜德，其次曜兵，德兵俱颠，靡不悴荒，牧臣司并，敢告执纲。
※交州
《苗恭交广记》曰：汉武帝元鼎中，开拓土境，北开朔方，南置交阯刺史，建安二年，南阳张津为刺史，交阯太守土燮表言，伏见十二州皆称曰州，而交独为交阯刺史，何天恩不平乎，若普天之下，可为十二州者，独不可为十三州，诏报听许，拜津交州牧，加以九锡，彤弓彤矢，礼乐征伐，威震南夏，与中州方伯齐同，自津始也。
《太康地记》曰：交州本属杨州，取交阯以为名，虞之南极也，周有天下，越裳氏慕圣人之德，重九译，贡白雉，秦灭六国，南开百越，置桂林象郡，以赵他为龙川令，因秦之末，自擅南裔，汉高革命，加以王爵，始变椎髻，袭冠冕焉。
【箴】汉杨雄交州箴曰：交州荒裔，水与天际，越裳是南，荒国之外，爰自开辟，不羁不绊，周公摄祚，白雉是献，昭王陵迟，周室是乱，越裳绝贡，荆楚逆叛，大汉受命，中国兼该，南海之宇，圣武是恢，稍稍受羁，遂臻黄支，抗海三万，来牵其犀，盛不可不忧，隆不可不惧，泉竭中虚，池竭濑乾，牧臣司交，敢告执宪。
◇郡部
《风俗通》曰：周制，天子方千里，分为县，县有四郡，故《左氏传》曰：上大夫受县，下大夫受郡，至秦始皇，初置三十六郡，以监县。
应劭《汉官》曰：秦用李斯议，分天下为三十六郡，凡郡，或以列国，陈鲁齐吴是也，或以旧名，长沙丹阳是也，或以山陵，太山山阳是也，或以川源，西河河东也，或以所出，金城城下有金，酒泉泉味如酒，豫章樟树生庭中，雁门雁之所育是也。
苗恭十四州记曰：秦兼天下，始皇二十六年，废五等之爵，立郡县之官，以公国为大郡，侯伯为小郡，大郡曰守，小郡曰尉，郡之言君也，今之郡字，君在其左，邑在其右，君为元首，邑以载民，故取名於君，而谓之郡也。
【箴】后汉刘騊駼郡太守箴曰：有嬴駈除，焚典纪旧，荡灭蕃畿，罢侯置守，秦发闾左，陈涉奋威，楚筑乾谿，灵王不归，征遐由近，可不肃祗，守臣司境，敢告执机。
※河南郡
应劭《汉官》云，河南尹，所治周地，秦兼天下，置三川守，河雒伊也，汉更名河南，孝武皇帝，增云太守，世祖中兴，徙都雒阳，改号为尹，尹，正也。
谢承《后汉书》曰：华山松，为河南尹，优贤养民，兴教崇化，至其剪治强宗。威烈不亏，遂见谮毁。
又曰：羊陟，迁河南尹，下车，计日受俸，尝食乾饭茹菜，禁断豪右嘱讬。书疏不与交通，断理冤徒，进用善士，节操者旌表异行。
《魏志》云：司马芝为河南尹，抑强抚弱，私请不行，芝为教与群下曰：盖君能设教，不能使吏必不犯也，吏能犯教，而不能使君必不闻也，夫设教而犯，君之劣也，犯教而闻，吏之祸也，君劣於上，吏祸於下，此政事所以不理也，可不各勉之哉。
《傅子》曰：傅嘏为河南尹，治以德教为本，然持法有恒，简而不可犯，见理识情，狱讼不任槚楚而得其实，不为小惠，有所荐达，及有大益於民，皆隐其端迹，若不由己。
又曰：乐广为河南尹，郡中前厅，多怪病，后人皆於廊下督邮传中治事，无敢在厅事者，唯广处之，白日户自闭，二子凯横等慑怖，广使掘墙孔，得狸乃绝。
【箴】后汉崔骃河南尹箴曰：茫茫天区，画冀为京，商邑翼翼，四方是营，唐虞商周，河洛是居，成王郏鄏，以处鹑墟，诸夏劲强，是从是横，彻我墙屋，而师尹不匡，霸夺其权，宗器以分，图籍迁齐，九鼎入秦。
※京兆郡
《汉书》曰：赵广汉为京兆尹，以和颜接士，事善，推功归之下，曰：某掾属所为，非二千石所及，吏皆输写心腹，无所隐匿。
又曰：张敞守京兆尹，尹自赵广汉诛后，皆不称职，京师寝废，长安市偷盗尤多，百贾苦之，敞既视事，求问长安偷盗首长数人，居皆温厚，出从僮仆，闾里以为长者，敞皆召，既见责问，因贷其罪，乃署吏，令致诸偷以自赎，为置酒。小偷皆来贺之，饮醉，偷长阴以赭汙其衣裾，吏坐门阅，赭汙者辄收之，一日捕得数百人，由是枹鼓希鸣，市无偷盗。
又曰：王骏为京兆尹，成帝欲大用之，故试以政事，先是京兆有赵广汉张敞王遵王章王骏，皆有名，京师称曰：前有赵张，后有三王。
【碑】后汉蔡邕京兆尹樊陵碑曰：於显哲尹，诞德孔彰，膺帝休命，谓笃不忘，爰纳忠式，规悟圣皇，钦崇园邑，大孝允光，九命车服，昭示采章，轩轺四牡，承祀蒸尝，多士时贡，繇役永息，进路孔夷，民清险棘，同体诸旧，兆萌蒙福，惠垂无疆，守以罔极。
※宣城郡
陶氏家传云，陶汪，晋咸康中为宣城内史，君从父猷，先为之，君到郡，乃招隐逸，广开学舍，以此教民，民有向方者，则辟为掾吏，百姓歌之曰：人当勤学得主簿，谁使为之陶明府。
《晋中兴书》曰：桓彝少孤，家贫，而性度高豁，不以箪瓢屑意，年在弱冠，便有知人之鉴，为宣城太守，百姓怀之。
沈约《宋书》曰：羊玄保为黄门郎，善弈棋，棋品第三，太祖亦好弈，数蒙引见。嘉其温谨，与太祖赌郡，戏胜，以补宣城太守。
【诗】齐谢朓始之宣城郡诗曰：簪发逢嘉惠，教义承君子，心迹苦未并，忧欢将十祀，幸霑云雨庆，方辔参多士，振鹭徒追飞，群龙难隶齿，烹鲜止贪竞，共理属廉耻，伊余昧损益，何用祗千里，解剑北宫朝，息驾南川涘，宁希广平咏，聊慕华阴市。
又宣城郡内登望诗曰：借问下车日，匪直望舒圆，寒城一以眺，平楚正苍然，山积棱［《文选》三十作陵。］阳阻，溪流春穀泉，威纡距遥甸，巉嵒带远天，切切阴风暮，桑柘起寒烟，怅望心已极，敞怳魂屡迁，结发倦为侣，平生早事边，谁规鼎食盛，宁要狐白鲜，方弃汝南诏，［《文选》作诺。］言税辽东田。
※会稽郡
司马彪《续汉书》曰：任延拜会稽南部都尉，时年十九，迎吏见其少，皆惊，会稽多名士，延到官，皆聘请高行俊乂，警［后汉书六十六作敬。］待师友之礼。及掾吏贫乏，辄分俸禄，以赈给之。
《晋中兴书》曰：诸葛恢为会稽太守，临行，上为置酒，谓之曰：会稽，晋之关中，足食足兵，在於太守，以君有涖任之方，是以相屈，四方分崩，当匡振否运，治之所先，君为言之，恢陈谢，因对曰：今天下丧乱之馀，风俗凌迟，宜尊五美，屏四恶，进忠实之士，退浮华之党，中宗深纳之。
又曰：王彪之为镇军将军会稽内史，加散骑常侍，居郡八年，豪强敛迹，亡户出者三万馀口。
又曰：王述作会稽太守，外白请讳，答曰：惟祖惟考，四海所知，过此无所复讳。
【启】齐谢朓为王敬则谢会稽太守启曰：臣本布衣，不谋远大，折冲之勤不举，燮理之义何阶，常恐覆餗是贻，咎徵斯应，陛下继历胜统，日月重光，得以桓珪衮服，拜奉岁时，视濯献牲，鞠躬郊庙，而鸿恩妄假，复授龟符，玉节迈於双璜，表东侔於四履，临边三事，既谢张温，颍川再抚，亦惭黄霸。


凤皇鸾比翼乌雀燕鸠雉马白鹿狐兔驺虞白狼比肩兽龟鱼鼎
◇凤皇
《瑞应图》曰：凤皇者，仁鸟也，雄曰凤，雌曰皇，王者不刳胎剖卵则至。
《山海经》曰：丹穴之山，有鸟，状如鹤，五色而文，名曰凤，首文曰德，翼文曰顺，背文曰义，膺文曰仁，腹文曰信，是鸟自歌自舞，见则天下安宁。
《孝经援神契》曰：德至鸟兽，凤皇翔。
《礼斗威仪》曰：君乘土而王，其政太平，凤皇集於苑林。
《尚书·中候》曰：尧即政七十载，凤皇止庭，巢阿阁讙树。
又曰：帝舜云，朕惟不乂，百兽凤晨，［百兽率舞，凤皇司晨鸣也。］
尚书考灵耀曰：通天文者明，审地理者昌，明者天之时也，昌者地之财也，明王之治，凤皇下之，春秋感精符曰：王者上感皇天，则鸾凤至。
春秋合诚图曰：黄帝游玄扈雒水上，与大司马容光等临观，凤皇衔图置帝前，帝再拜受图，［玄扈，石室。］
《春秋元命包》曰：火离为凤皇，衔书游文王之都，故武王受凤书之纪。
《春秋运斗枢》曰：天枢得则凤皇翔。
乐动声仪曰：镇声［《太平御览》九百十五作星。］不逆行，则凤皇至。
乐叶图曰：五音克谐，各得其伦，则凤皇至，冠类鸡头，燕喙，蛇颈龙形，麟翼鱼尾，五采，不啄生虫。
《楚辞》曰：独不见鸾凤之高翔，大皇之野，循四极而周回，见盛德而后下。
《孙卿子》曰：诗曰：凤鸟啾啾，其翼若竽，其声若箫，有皇有凤，乐帝之心，此圣不蔽福也。
又曰：古之王者，其政好生恶杀，凤在列树。
《韩子》曰：昔者黄帝合鬼於西大山，凤皇覆上，作为渎［《太平御览》九百十五作清。］角。
《淮南子》曰：昔者二皇，凤至於庭，［二皇，伏牺神农。］三代，凤至於门，［三代，尧舜禹也。］周室，凤至於泽，德弥浇，所至弥远，德弥精，所至弥近。
《韩诗外传》曰：黄帝即位，施圣恩，承大明，一道修德，唯仁是行，宇内和平，未见凤皇，乃召天老而问之曰：凤象何如，天老对曰：夫凤象鸿前而麟后，蛇颈而鱼尾，龙文而龟身，燕颣而鸡喙，首戴德，颈揭义，背负仁，心入信，翼挟义，足履正，尾系武，小音金，大音鼓，延颈奋翼，五色备举，黄帝曰：於戏允哉，何敢与焉，於是黄帝乃服黄衣，带黄绅，戴黄冠，齐于殿中，凤乃蔽日而至，黄帝降于东阶，西面，再拜稽首，皇天降祉，不敢不承命，凤乃止帝东园，集梧树，食竹实，没身不去。
《汉书》曰：昭帝元始三年，凤皇集东海，遣使祠其处。
又曰：宣帝幸河东之明年春，凤皇集投栩，［汉书郊祀志作祋祤。］於所集处得玉宝，乃下诏赦天下。
又曰：凤皇集上林，乃立凤皇殿，以答嘉瑞。
又曰：幸甘泉，郊泰畤，改元曰五凤。
又曰：本始元年，凤皇集胶东，十四年，凤皇集北海，地节二年，凤集鲁，群鸟从之，诏曰：威凤为宝，神爵四年，凤皇十一集杜陵。
又曰：祠帝后土，鸾凤翱翔。又集长乐宫东园树上，飞下至地，文章五色，吏民并观之。
《东观汉记》曰：光武生於济阳，先是凤皇集济阳，故宫皆尽曰［二字太平御览九百十五作画。］凤皇，圣瑞始於此。
又曰：建武十七年，凤皇出，高八尺九寸，毛羽五采，集颍川，群鸟从之，盖地数倾，章帝时，凤皇百三十九见，安帝延光三年，凤皇集济南台丞霍穆舍树上，赐帛各有差。
《琴操》曰：周成王时，天下大治，凤皇来舞於庭，成王乃援琴而歌曰：凤皇翔兮於紫庭，余何德兮以感灵。
《吴历》曰：太元元年，有鸟集苑中，似雁，高足长尾，毛羽五色，咸以为凤皇，改元为凤皇元年。
《异苑》曰：东莞刘穆之，字道民，素居京口，晋隆安中，凤皇集其庭，相人韦薮谓之曰：子必协赞大猷。
【赋】晋顾凯之凤赋曰：望太清以抗思，诞仪凤之逸群，禀鹑火之灵曜，资和气之烟煴，允鸡喙而燕颣，颈蛇蜿而龙文，厉归昌於汉阳，发明乎圣君，荷义蹑正，鸡峙鸿前，比翼交挥，五光备宣，与八风而降时雨，音中锺律，步则规矩，朱冠赫以双翘，灵质翙其高举，历黄冠於招摇，陵帝居之悬圃。
【颂】吴薛综凤颂曰：猗欤石磬，金声玉振，先王搏拊，以正五音，百兽翔感，仪凤舞麟，在昔尧舜，斯磬乃臻，宗庙致敬，乃胥来顾，赞扬圣德，上下受祚。
【赞】晋郭璞凤鸟赞曰：凤皇灵鸟，实冠羽群，八象其体，五德其文，附翼来仪，应我圣君。
◇鸾
《说文》曰：鸾，赤神灵之精也，赤色五采，鸡形，鸣中五音，颂声作则至，周成王时，氐羌献焉。
《山海经》曰：女床之山有鸟，其状如翟，名曰鸾鸟，见则天下安宁。
孙氏《瑞应图》曰：鸾鸟凤皇之佐，鸣中五音，肃肃雍雍，嘉则鸣舞，人君行步有容，进退有度，祭祠有礼，亲疏有序，则至，一本曰：心识锺律，锺律调则至，至则鸣舞以和之。
《春秋运斗枢》曰：天枢得，鸾鸟集。
《春秋孔演图》曰：天子官守以贤举，则鸾在野。
《孝经援神契》曰：德至鸟兽，则鸾鸟舞。
《诗含神雾》曰：德化充塞，照润八冥，则鸾臻也。
《尚书·中候》曰：黄帝鸾鸟来仪。
又曰：周公归政於成王，太平制礼，鸾鸟见。
《海外经》曰：轩辕之国，清沃之野，鸾鸟自歌。
《汉书》曰：宣帝祀后土，鸾凤翱翔。又集长乐宫东园园树。
《抱朴子》曰：昆仑图曰：鸾鸟似凤而白缨，闻乐则蹈节而舞，至则国安宁。
《东观汉记》曰：王阜为重泉令，鸾鸟集止学厅，阜使掾汝［《太平御览》九百十六作沙。］叠为张雅乐，击磬，鸟举足垂翼，应声而舞，翱翔县庭，留十馀日乃去。
【赞】晋郭璞鸾鸟赞曰：鸾翔女床，凤出丹穴，拊翼相和，以应圣哲，击石靡咏，韶音其绝。
◇比翼
《山海经》曰：有鸟，其状如凫，一翼一目，得［《太平御览》九百二十七得上有相字。］乃飞，名曰蛮，［色青赤。］见则大水，《尔雅》曰：南方有比翼鸟焉，不比不飞，其名曰鹣鹣。
《瑞应图》曰：比翼鸟者，王者德及高远则至，一本曰：王者有孝德则至。
【赞】晋郭璞比翼鸟赞，鸟有鹣鹣，似凫青赤，虽云一质，气同体隔，延颈离鸣，翻能合翮。
◇乌
《孝经援神契》曰：德至鸟兽，则白乌下。
《礼斗威仪》曰：江海不扬波，东海输之苍乌。
又曰：君乘木而王，其政升平，南海输以苍乌。
《尚书纬》曰：火者阳也，乌者有孝名，武王卒成大业，故乌瑞臻。
《尚书·中候》曰：周太子发渡孟津，有火自天，止於王屋，为赤乌。
又曰：有火自上，复於王屋，流为雕，其色赤，其声魄。
《春秋运斗枢》曰：维星得则日月光，乌三足，礼仪修，物类合。
孙氏《瑞应图》曰：三足乌，王者慈孝，被於万姓，不好杀生则来。
又曰：文王时见，苍乌者，王者孝悌则至，一本曰：贤君帝主，修行孝慈，被於万姓，不好杀生则来。
又曰：白乌者，宗庙肃敬则至。
又曰：赤乌，武王时衔穀米至屋上，兵不血刃而殷服，一本曰：王者不贪天下而重民命，则至。
《墨子》曰：赤乌衔珪，降周之岐社，曰：命周文王代殷，河出箓图，地出乘黄，天锡武王黄乌之旗。
《古今注》曰：成帝河平四年，白乌集孝文庙殿下，黑乌从之，章帝元和二年，三足乌集沛国，三年，代郡高柳，乌子生三足，大如鸡，色赤，头上有角，长寸馀，和帝元兴元年，白乌一，见庐江，足皆赤。
《帝王世纪》曰：丰公家于沛之丰邑中阳里，其妻梦赤乌若龙，戏己而生执嘉，是为太公太上皇。
《吴历》曰：吴王为神王表，五［《太平御览》九百二十作立。］庙苍龙门外，时有乌巢朱雀门上。
又曰：有两足乌，衔一鹊，置神座前，或得神书，说改号之意，乃改赤乌为太元。
《吴志》曰：赤乌元年八月，武昌麒麟见，集於殿前，朕所亲见，若神灵以为嘉祥者，改年宜以赤乌。
又曰：孙休永安三年，春三月，西陵言赤乌见。
晋诸公赞曰：世祖时，西域献三足乌，遂累有赤乌来集此昌陵县，按昌字重日，乌者日中之乌，有记［《太平御览》九百二十作讬。］体阳精，应期曜质，以显至德者也。
◇雀
《孝经援神契》曰：王者奉己约俭，台榭不侈，尊事耆老，则白雀见。
《尚书·中候》曰：赤雀衔丹书入丰，止於昌前，［事具帝王部。］
又曰：维天降纪，泰伯［《太平御览》九百二十二作秦。］出狩，至于咸阳，天震大雷，有火下，化为白雀，衔箓，集于公车。
《礼稽命徵》曰：祭五岳四渎，得其宜，则黄雀见，［黄雀，土精。］
春秋孔演图曰：鸟化为书，孔子奉以告天，赤雀集书上，化为黄玉，剋曰：孔提命，作应法，为制雀集，［将受命制。］
《春秋考异邮》曰：黄帝将起，有黄雀，赤头，立日旁，帝占曰：黄者土精，赤者火荧，雀者赏萌，余当立。
《汉书》曰：宣帝元康三年诏曰：前年夏，神雀集雍，［大如鹦雀，黄喉白领黑背，腹斑文。］今春，五色乌以万数，飞属县，翱翔而舞，欲集未下，其令三辅，毋得以春夏樀巢探卵，弹射飞鸟，为令。
《东观汉记》曰：永安十七年，公卿以神雀五色，翔集京师，奉觞上寿，上令贾逵作神雀颂。
谢承《后汉书》曰：琅邪董种，为不其令，赤雀乳厅前桑上，民为作歌颂。
《瑞应图》曰：赤雀者，王者动作应天时，则衔书来，一本曰：孔子坐玄扈洛水之上，衔丹书随至。
《遁甲》曰：赤雀不见，则国无贤，白雀不降，则无后嗣，［赤雀主衔书，阳精也，白雀主衔钱豢，(《太平御览》九百二十二作铁券。)阴精也，不来则国王无后嗣也。］
《古今注》曰：孝哀帝初元三年，泰畤殿中，有雀五色，头有冠，长寸馀，大似雀，始到时，鸟环其旁。
《零陵先贤传》曰：周不疑，曹公欲以为议郎，不就，时有白雀瑞，儒林并已作颂，授纸笔，立令复作，操奇异之。
《魏略》曰：文帝欲受禅，白雀十九见。
《吴志》曰：华覈上孙皓表曰：明珠既觌，白雀继见。
《吴录》曰：景帝永安六年，赤雀见於豫章。
《豫章旧志》曰：太守孔竺，临郡三月，白雀出，南昌太守夏侯嵩，临郡六年，白雀见女萝。
叚龟龙《凉州记》曰：吕光太安三年，白雀巢阳川令盖敏室。
郭璞《洞林》曰：丞相府有雏鸡，雀集其背，驱之去复来，如此再三，令璞占之，曰：此晋王即祚之渐也。
《燕书》曰：愍帝时，有异雀，素质绿首，集于端门东树，栖翔二旬而去，夏四月，以异雀故，大赦，名东园白雀。
◇燕
《吕氏春秋》曰：有娥［《太平御览》九百二十二作娀。］氏有二佚女，为九成之台，帝令燕往夜鸣，二女爱而争博之，覆以玉筐，少选而视之，燕遗二卵，北飞不返，二女作歌，始遗北音。
田俅子曰：少昊之时，赤燕一羽而飞，集少昊氏之户，遗其丹书。
《汉书·名臣奏》曰：丞相薛宣对曰：茂陵寝上食日，玄鸟来集，吐所含大豆，紫黑色，翱翔殿上，此陛下永与天无极，天下幸甚。
王威别传曰：时有白燕来翔，被令为赋。
宋元嘉起居注曰：元年七月，有白燕集於齐郡，游翔庭宇，经九月乃去，众燕翼随，仅有数千。
◇鸠
《瑞应图》曰：鸠成汤时来，王者养耆老，尊道德，不以新失旧，则至，一本曰：成王时来。
《古今注》曰：平帝元始三年，济南鸠生白子。
《吴录》曰：赤乌十二年八月，白鸠见章安。
◇雉
《孝经援神契》曰：周成王时，越裳献白雉，去京师三万里，王者祭祀不相逾，宴食衣服有节，则至。
又曰：德至鸟兽，故雉白首，［妃房不偏，故白雉应。］
《尚书》曰：高宗肜日，越有雊雉，祖己曰：惟先格王，正厥事，［言至道之王，遭变异，正其事而异自消也。］乃训于王曰：惟天监下民，典厥义，［祖己既言，遂以道训谏王也，言天下视民，以义为常也。］春秋感精符曰：王者旁流四表，则白雉见。
又曰：鲁昭公时，雉衔环入，［雉之为言弟也，喻昭公弟为季氏入之为君也。］
《汉书》：平帝元始元年春，越裳重译，献白雉一，黑雉二，诏使三公以荐宗庙。
《魏略》曰：文帝欲受禅，郡国奏白雉十九见。
《魏志·文纪》曰：延康元年四月，饶安县言白雉见。
◇马
《瑞应图》曰：玉马者，王者清明尊贤则至，一本曰：玉泽马者，师旷时来。
又曰：王者顺时而制事，因时而治道，则来。
腾黄者，神马也，其色黄，王者德御四方则至，一名吉光，乘之寿三千岁，此马无死时。
又曰：乘黄，王者舆服有度则出，騕褭者，神马也，与飞兔同，以明君有德则至也。
又曰：飞兔者，行三万里，禹治水土，勤劳历年，救民之害，天应其德则至，駃蹄者，后土之兽也，自能言语，王者仁孝於民则出，禹治水有功而来。
又曰：龙马者，仁马，河水之精也，高八尺五寸，长颈，骼上有翼，旁垂毛，鸣声九音，有明王则见，一本曰：王者不储马，则龙马乘黄泽马朱髦并集。
《礼斗威仪》曰：君乘火而王者，其政讼平，则南海输以骏［《太平御览》八百九十三作駮。］马。
《尚书·中候》曰：尧时，龙马衔甲，赤文绿色，临坛上，甲似龟，广袤九尺，圆理平上，五色，文有列星之分，斗政之度，帝王录纪之数，［事具帝王部。］
周书曰：犬戎文马，赤鬛白身，目若黄金，名曰古［按当作吉。］黄之乘，成王时来献也。
《淮南子》曰：天下有道，飞黄服皂。
又曰：黄帝时，飞黄服皂也。
《汉书》曰：武帝元鼎四年，马出渥洼水中，作天马之歌。
◇白鹿
《孝经援神契》曰：德至鸟兽，则白鹿见。
《瑞应图》曰：天鹿者，纯善之兽也，道备则白鹿见，王者明惠及下则见。
《命历序》曰：皇神驾六飞鹿，值三百岁。
《礼斗威仪》曰：君乘水而王，其政平，则北海输白鹿。
《东观汉书［按当作记。］曰》，章帝元和二年，白鹿见。
又，安帝延光三年，颍川上言，白鹿见。
《魏略》曰：文帝欲受禅，郡国奏白鹿十九见。
晋《起居注》曰：太元十六年，豫章太守范甯，献白鹿一头，二十年，荆州送白鹿，晋朝白鹿数见诸郡。
◇狐
《瑞应图》曰：九尾狐者，六合一同则见，文王时，东夷归之，一本曰：王者不倾於色则至。
《河图》曰：白帝生，先致白狐。
《周书》曰：成王时，青丘献狐九尾。
《礼斗威仪》曰：君乘火而王，其政讼平，南海输以文狐，《尚书大传》曰：文王拘羑里，散宜生之西海之滨，取白狐青翰献纣，纣大悦，［翰，长毛也，六韬得青狐，班固幽通赋注曰：散宜生至吴，得九尾狐，以献纣也。］
春秋运斗枢曰：机星得则狐九尾。
《潜潭巴》曰：白狐至，国民利，不至，下骄恣。
《山海经》曰：武都之山，黑水出焉，其上有玄狐，蓬尾，［蓬，大。］
孝经援神契曰：德至鸟兽，则狐九尾。
《吕氏春秋》曰：禹年三十未娶，行涂山，恐时暮失嗣，辞曰：吾之娶，必有应也，乃有白狐九尾而造於禹，禹曰：白者，吾服也，九尾者，其证也，於是涂山人歌曰：绥绥白狐，九尾庞庞，成于家室，我都攸昌，於是娶涂山女。
《东观汉记》曰：章帝元和二年，九尾狐见。
《古今注》曰：章帝元和二年，白狐九尾见信都，《魏略》曰：文帝欲受禅，郡国奏九尾狐见於谯陈。
◇兔
《瑞应图》曰：王者恩加耆老，则白兔见，一本曰：王者应事疾则见，赤兔者，王者德茂则见。
《古今注》曰：成帝建平元年，山阳得白兔，目赤如朱。
《东观汉记》曰：章帝元和二年，白兔见。
又曰：永康元年，西河言白兔见。
石勒传曰：庄［《太平御览》九百零七引晋书作茬。］平民师懽，上黑兔，令曰：按记应白兔为瑞，此黑兔曰祥，外捡典旧，议者以为黑兔见，水德之祥，往公孙臣以为汉家土行，当有黄龙为瑞，后黄龙见於成纪，遂从土德，今大赵革命，以水受金，夫兔阴兽，玄水色，黑色见，以表应行，以推之，黑兔上应。
◇驺虞
《瑞应图》曰：白虎者，仁而不害，王者不暴虐，恩及行苇则见。
《毛诗》曰：吁嗟乎驺虞，［义兽也，白虎黑文，不食生物，有至信之德，则应之而来。］
《河图括地象》曰：令訾野中有玉虎，晨鸣雷声，圣人感期之兴。
《孝经援神契》曰：德至鸟兽，白虎见。
春秋演义［按当作孔。］图曰：汤地七十，内怀圣明，白虎戏朝。
《春秋元命包》曰：尧为天子，季秋下旬，梦白虎遗吾马啄［《太平御览》三百九十七作喙。］子，其母曰扶始，升高丘，睹白虎，上有云感己，生皋陶，索扶始问之，如尧言，明於刑法，罪次终始，故立皋陶为大理。
《魏略》曰：文帝欲受禅，郡国上言，白虎二十七见。
王隐《晋书》曰：太康六年，荆州送两足虎，时尚书郎索靖，议称半虎，博令［汤球辑本作士。］王钤［汤球辑本作铨。］为文曰：般般白虎，观亹荆楚，孙吴不逞，金皇赫怒。
中兴徵祥说曰：天下太平，则驺虞见，驺虞者，仁兽也，状如白虎而黑文，其尾参倍，昔召公化行陕西之国，而驺虞应。
又曰：王者仁而不害，则白虎见，白虎状如虎而白色，啸则风兴，皜身如云，而无杂者是也，近代所谓白虎者，背斑而虎文，尔雅所谓彪虎者也。
【颂】后汉蔡邕五灵颂曰：大梁乘精，白虎用生，思叡信立，绕於垣坰。
吴薛综颂曰：婉婉白虎，优仁是崇，饥不侵暴，困不改容，敛威扬德，恺悌之风，圣德极盛，驺虞乃彰。
【赞】晋郭璞驺虞赞曰：怪兽五采，尾参於身，矫足千里，儵忽若神，是谓驺虞，诗叹其仁。
◇白狼
《瑞应图》曰：白狼，王者仁德明哲则见，一本曰：王者进退，动准法度则见，周宣王时，白狼见，犬戎灭。
《山海经》曰：盖山，兽多白狼。
《尚书·中候》曰：汤牵白狼，握禹箓。
田俅子曰：商汤为天子，都于亳，有神手牵白狼，口衔金钩，而入汤庭。
【赞】晋郭璞白狼赞曰：矫矫白狼，有道则游，应符变质，乃衔灵钩，惟德是適，出殷见周。
◇比肩
《瑞应图》曰：比肩兽者，王者德及幽隐，鳏寡得所则至。
《尔雅》曰：西方有比肩兽焉，与邛邛岠虚比，为邛邛岠虚齧甘草，即劂有难，邛邛岠虚负而走，其名曰蟨。
《吕氏春秋》曰：北方有兽，名蟨，鼠前而兔后。
【赞】晋郭璞比肩兽赞曰：蟨与岠虚，乍兔乍鼠，长短相济，彼我俱举，有若自然，同心共膂。
◇龟
《龙鱼河图》曰：尧时，与群臣贤智到翠妫之川，大龟负图来投尧，尧敕臣下写取，告瑞应，写毕，龟还水中。
《黄帝出军决》曰：帝伐蚩尤，乃睡，梦西王母遣道人，披玄狐之裘，以符授之曰：太一在前，天一备后，河出符信，战即剋矣，黄帝寤，思其符，不能悉忆，以告风后力牧，风后力牧曰：此兵应也，战必自胜，力牧与黄帝俱到盛水之侧，立坛，祭以大牢，有玄龟衔符，从水中出，置坛中而去，黄帝再拜稽首，受符视之，乃所梦得符也，广三寸，表一尺，於是黄帝备之以征，即日禽蚩尤。
《尚书·中候》曰：尧沉璧於雒，玄龟负书出，背甲赤文成字，止坛。又沉璧于河，黑龟出文题。
又曰：周公沉璧，玄龟青纯仓光，刻背甲，止于坛。
《礼斗威仪》曰：君乘土而王，则龟被文而见。
《春秋运斗枢》曰：玉衡星得，百兽率舞，灵龟跃。
《管子》曰：龟生於水，发之於火，故为南方物，为祸福也。
《魏略》曰：文帝欲受禅，神龟出於灵池。
晋《起居注》曰：永嘉六年，玉龟出灞水。
《孙氏瑞图》曰：龟者神异之介虫也，玄采五色，上隆象天，下平象地，生三百岁，游於蕖叶之上，三千岁尚在蓍丛之下，明吉凶，不偏不党，唯义是从，王者无偏无党，尊用耆老，不失故旧，则出，一本曰：德泽湛溃，渔猎从，则出。
又曰：禹卑宫室则出，文王时亦出。
【表】吴谢承表曰：伏睹灵龟出于会稽章安，臣闻灵龟告符，五色粲彰，则金则玉，背阴向阳。
梁刘孝仪为始兴王上毛龟表曰：臣闻嘉瑞五灵，既著方策，故休名千载，可得而传，是以玄蔡赤文，来表轩黄之政，神龟青纯，用显姬公之德，出自江安，寔荷谦夷之庆，甲生□毳，宁非销□之徵，实皇家之巨瑞，庶民之休幸。
【启】梁丘迟为范云谢示毛龟启曰：玄甲应於姬渚，青髯符於夏室，翱翔卷耳之阴，浮游莲叶之上，藏采千载，献状一朝，斯诚陛下至德动天，穷神为化，故能宝瑞开图，珍祥映谍，间出蕃畿，继踵郊甸。
隋江总上毛龟启曰：臣闻圣王受命，以代绍兴，日月精明之状，烟云烂漫之采，神鼎出於汾阴，宝玉开於张掖，灵山奥泽，卉木呈祉，静海澄波，鳞介提福，靡不显符瑞以固鸿基，肇徵祥以光永世者也，影合四灵，光分五色，怀星抱月，负字衔图。
◇鱼
《尔雅》曰：东方有比目鱼，不比不行，其名曰〈鱼枼〉。
《帝王世纪》曰：黄帝出游洛水之上，见大鱼，杀五能牲以醮之，天乃甚雨，七日七夜，鱼流于海，始得图书，今河图帝视萌之篇是也。
《尚书·中候》曰：桓公欲封泰山，管仲曰：昔者圣王功成道格，符瑞出，乃封泰山，今比目之鱼不至，凤麟不臻，未可封也。
《瑞应图》曰：比目鱼者，王者明德则见。
《史记》曰：武王渡河，中流，白鱼跃入舟中，［鱼者介鳞之物，兵象，白者殷家之政，言以殷之兵众与周之象也。］武王俯取以祭。
《汉书》曰：宣帝元康四年，神鱼舞河。
《魏志》曰：文帝欲受禅，赤鱼游於露。
【赞】晋郭璞比目鱼赞曰：比目之鳞，别号王馀，虽有二片，其实一鱼，协不能密，离不为疏。
【表】晋王肃贺瑞应表曰：伏承祖庙文昭庙，鱼生于鼎，臣闻易中孚彖曰：信及豚鱼，言中和诚信之德，下及豚鱼，则无所不及。
◇鼎
《易》曰：鼎元吉，亨，其彖曰：鼎象也，圣人以享上帝。
孙氏《瑞应图》曰：神鼎者，质文精也，知吉凶存亡，能轻能重，能息能行，不灼而沸，不汲自盈，中生五味，昔黄帝作鼎，象太一，禹治水，收天下美铜，以为九鼎，象九州，王者兴则出，衰则去。
归藏占曰：鼎有黄耳，利得鳣鲤。
《左传》曰：楚子伐陆浑之戎，遂至于雒，观兵于周疆，定王使王孙满劳楚子，楚子问鼎之大小轻重焉，对曰：在德不在鼎，昔夏之方有德也，远方图物，贡金九牧，铸鼎象物，百物而为之备，使人知神奸，故民入川泽山林，不逢不若，魑魅魍魉，莫能逢之，协于上下，以承天休，桀有昏德，鼎迁于商，载祀六百，商纣暴虐，鼎迁于周，成王定鼎于郏鄏，卜世三十，卜年七百，天所命也，周德虽衰，天命未改，鼎之轻重，未可问也。
《史记》曰：黄帝采首山铜，铸鼎於荆山下，鼎既成，有龙垂胡髯，下迎黄帝，黄帝上骑，群臣后宫从上者七十馀人，龙乃上去。
又曰：汉武帝时，汾阴巫锦，［锦，巫名。］为民祠魏睢后土，营旁，见地如钩状，棓视得鼎，以礼迎鼎至甘泉，从行，上荐之，至中山，晏温有黄云盖焉，有鹿过，上自射之，因以祭之，至长安，公卿大夫皆议，谓之宝鼎。
《晋阳春秋》曰：咸康八年，穀成［《太平御览》七百五十六作城。］县民留珪，夜见门内有光，取得玉鼎，一围四寸，庐江太守以献。
晋《起居注》曰：咸和元年，宣成［按当作城。］春穀县山甿，获古鼎，可受三斛馀，群臣毕贺。
【赞】晋郭璞赞曰：九牧贡金，鼎出夏后，和味养贤，以无化有，赫赫三事，鉴于覆蔌。
【启】梁刘孝绰送瑞鼎诣相国梁公启曰：生木游火之禽，夹阶纪朔之华，白环银瓮之迹，素雉金船之瑞，自天宥祚，不为定於郏鄏，虚其所止，非独在於汾阴。


内典
◇内典
《后汉书》曰：明帝梦金人，长丈馀，头有光明，以问群臣，或曰：西方有神，名曰佛，其形丈六尺，而黄金色，帝於是遣［后汉书一百十八西域传，遣下有使字。］天竺，问佛道法，遂於国中图画形象焉。
《续汉书》曰：天竺国，一名身毒，在大月氏东南，修浮图佛道以成俗，不杀伐。
释道安西域志曰：波罗奈斯国，佛转法轮处，在此国也。
又曰须剌国，有五百沙弥真人寺，望晦日，寺前有方青石，大人来下石上。
又曰摩诃赖国，有阿耨达山，王舍城在山东南角，竹园精舍在城西。又有佛浴所，六年苦行处。
支僧载外国事曰：和诃条国，在大海之中，地方二万里，国有大山，山有石井，井中生千叶白莲花，井边青石上，有四佛足迹，合有八迹，月六斋日，弥勒菩萨，与诸天神，礼佛变竟，便飞去，浮图讲堂皆七宝，国王长者，常作金树银花，银树金花，供养佛。
又曰：维那国，去舍卫国五十由旬，由旬者晋言四十里，维摩诘家在城内，基井尚存。
又曰：迦维罗越国，今属播黎越国，犹有优婆塞，姓释，可二十馀家，是白静王之苗裔，昔太子生时，有二龙王，一吐冷水，一吐暖水，今有池，尚一冷一暖。
又曰：鸠留佛姓迦叶，生那诃维国。
又曰：弥勒佛当生波罗奈国，在迦维罗越南。
又曰：罽宾国在舍卫之西，国王民人，悉奉佛，道人及沙门，到冬，未中前饮少酒，过中不复饭。
又曰：佛在拘私那竭国般泥洹，欲泥洹时，自然有宝床从地出，有八万四千国王，争将佛归，神妙天人曰：佛应就此土，那竭王乃作金棺椱［《太平御览》七百九十七作柟。］檀车，送丧佛，［御览作佛丧。］积薪不烧自燃，王将舍利归宫，八万四千国，兴兵争舍利，婆罗门分之，用金升量舍利，得八斛四貐，诸国各得，还立浮图。
宋元嘉起居注曰：阿罗单国王毗沙跋摩，遣使云，诸佛世尊，常乐安隐，处雪山阴，雪水流注，百川洋溢，以味清净，周回屈曲，从趣大海，一切众生，咸得受用。
又曰：师子王国，遣使奉献，诏答云，此小乘经甚少，彼国所有，皆可写送。
扶南记曰：顿逊国，属扶南，西出海中，国主名昆仑，有天竺胡五百家，两佛图婆罗门千馀人，顿逊人敬奉其道，以香花自洗，精进不舍昼夜，香有区拨摩花，冬夏不衰，日载数千车货之，燥更香好。
《南州异物志》曰：天竺国地方三万里，佛道所上，其国王城郭宫室，皆雕文刻镂。
【诗】秦鸠摩罗什法师十喻诗曰：十喻以喻空，空必待此喻，借言以会意，意尽无会处，既得出长罗，住此无所住，若能映斯照，万象无来去。
宋谢灵运石壁立招提精舍诗曰：四城有顿踬，三世无极已，浮欢昧眼前，沉照贯终始，壮龄缓前期，颓年迫暮齿，挥霍梦幻顷，飘忽风电起，良缘迨未谢，时逝不可俟，敬拟灵鹫山，尚想祇洹轨，绝溜飞庭前，高林映窗里，禅室栖空观，讲宇折［本集作析。］妙理。
又过瞿溪石室饭僧诗曰：清霄飏浮烟，空林响法鼓，庶乘四等观，永拔三界苦。
宋谢庄八月侍华林曜灵殿八关斋诗曰：玉桴乘夕远，金枝终夜舒，澄淳玄化阐，希微寂理孚，梁武帝十喻幻诗曰：挥霍变三有，恍惚随六尘，兰园种五果，雕案出八珍，对见不可信，熟视事非真，空生四岳想，徒劳七识神，着幻是幻者，知幻非幻人。
又如炎诗曰：乱念瞩长原，例见望遥炯，逶迤似江汉，汎滥若沧溟，金波扬素沬，银浪翻绿萍，远思如可取，近至了无形，热缘热惚逼，渴爱渴心生。
又灵空诗曰：物情异所异，世心同所同，状如薪遇火，亦似草行风，迷惑三界里，颠倒六趣中，五爱性洞远，十相法灵冲，皆从妄所妄，无非空对空。
又乾闼婆诗曰：灵海自已极，沧流去无边，蜃蛤生异气，闼婆郁中天，青城接丹霄，金楼带紫烟，皆从望见起，非是物理然，因彼凡俗喻，此中玄中玄。
又梦诗曰：甘寝随四坐，盖睡依五众，违从竞分诤，美恶相戏弄，出家为上首，入仕作梁栋，色已非真实，闻见皆灵洞，长眼出长夜，大觉和大梦。
又会三教诗曰：少时学周孔，弱冠穷六经，中复观道书，有名与无名，妙术镂金版，真言隐上清，密行贵阴德，显证表长龄，晚年开释卷，犹日映众星，苦集始觉知，因果乃方明，示教唯平等，至理归无生。
又游锺山大爱敬寺诗曰：才性之方便，智力非善权，叹逝比愆稔，交臂乃奢年，从流既难及，溺丧谓不然，三苦恒追随，五毒自烧燃，贪痴养忧畏，热恼坐燋煎，道心理归终，信首故宜先，驾言追善友，回与寻胜缘，面势周大地，萦带极长川，棱层叠嶂远，逦迤磴道悬，朝日照花林，光风起香山，瑟居超七净，梵住逾八禅，始得展身敬，方乃远心虔，菩提圣种子，十万良福田，正趣果上果，归依天中天，以我初觉意，贻尔后来贤。
又和太子忏悔诗曰：玉泉漏向尽，金门光未成，缭绕闻天乐，周流扬梵声，兰汤浴身垢，忏悔净心灵，萎草获再鲜，落华蒙重荣。
梁简文帝十空如幻诗曰：汉安设大响，周穆置高台，三里生云雾，瞬息起冰雷。空持生识缚，徒用长心灾，慧人恒弃舍，庸识屡邅回，六尘俱不实，三界信悠哉。
又水月诗曰：圆轮既照水，初生亦映流，溶溶如渍璧，的的似沉钩，非关顾兔没，岂是桂枝浮，空令谁雅识，还用喜腾猴，万累若消荡，一相何更求。
又如响诗曰：叠嶂迥参差，连峰郁相拒，远闻如句味，遥应成言语，竟无五声实，谁谓八音所，空或颠倒群，徒迷尘缚侣，愍哉火宅中，兹心良可去。
又如梦诗曰：秘驾良难辨，司梦并成虚，未验周为蝶，安知人作鱼，空闻延寿赋，徒劳岐伯书，潜令六识扰，安能二惑除，当须耳应满，然后会真如。
又如影诗曰：朝光照皎皎，夕漏转骎骎，昼花斜色去，夜树有轻阴，并能兴眼入，俱持动惑心，息形影方止，逐物虑恒侵，若悟假名浅，方知实相深。
又镜象诗曰：精金宛成器，悬镜在高堂，后挂七龙网，前发四珠光，迥望疑垂月，傍瞻譬璧珰，仁寿含万类，淮南辩四乡，终归一忘有，何关至道场。
又蒙豫忏悔诗曰：皇情矜幻俗，圣德愍重昏，制书开摄受，丝纶广慧门，时英满君囿，法侣盛天园，俱消五道缚，共荡四生冤，三循祛爱马，六念静心猿，庭深仗采艳，地寂伎声喧，上风吹法鼓，垂龄鸣昼轩，新梅含未发，落桂聚还翻，早灯藏石磴，寒潮浸水门，一期蒙诱善，方原遣笼樊。
又往虎窟山寺诗曰：细松斜绕径，峻岭半藏天，古树无枝叶，荒郊多野烟，分花出黄鸟，桂石下新泉，蓊郁均双树，清灵类八禅，栖神紫台上，纵意白云边，徒然嗟小药，何由齐大年。
又侍讲诗曰：物善渥深慈，监抚宣王事，英迈八解心，高超七花意。
又旦出兴业寺讲诗曰：沐芳肃朝带，驾言祗净宫，羽旗承去影，铙吹杂还风，吴戈忧服箭，骥马绿沉弓，水照柳初碧，烟含桃半红，见鹤徒知谬，察象理难同，方知恶四辩，奚用语三空。
又和会三教诗曰：聚沫多缘假，摽空非色香，汉君虽启梦，晋后徒降祥，玄机昔未辩，洞鉴资我皇。
又夜望浮图上相轮绝句诗曰：光中辩垂带，雾里见飞鸾，定用方诸水，持添承露盘。
又望同泰寺浮图诗曰：遥看官佛图，带璧复垂珠，烛银逾汉汝，宝铎迈昆吾，日起光芒散，风吟宫徵殊，露落盘恒满，桐生凤不雏，飞幡杂晚虹，音绛，昼鸟狎晨凫，梵世临空下，应真蔽景趋，帝马咸千辔，天衣使六铢，意乐开长表，多宝现金躯，能令苦海渡，复使慢山逾，头能周四忍，长当出五居。
梁元帝和刘尚书侍讲五明集诗曰：汲引留宸鉴，舟航动睿情，法王惟一法，无生信不生，日宫佳气满，月殿善风清，绮钱敞西观，缇幔卷南荣。
梁昭明太子玄圃讲诗曰：试欲游宝山，庶攸信根立，虽娱慧有三，终寡闻知十。
锺山解讲诗曰：轮动文学乘，笳鸣宾从静，瞰出嵒隐光，月落林馀影，情理既已详，玄言亦兼逞。
东斋听讲诗曰：庶兹祛八倒，冀此遣六尘，良思大车道，方原宝舡津，既餐甘露旨，方欲书诸绅。
又参讲席将讫诗曰：八水润焦牙，三明启群目，宝铎且参差，名香晚芬郁，辐舍六龙惊，微祛二鼠蹙，意树发空花，心莲吐轻馥。
又同大僧正讲诗曰：放光闻鹫岳，金牒秘香城，穷原绝有际，杂照归无名，若人聆至寂，寄说表真冥，能令梵志遣，亦使群魔惊，今闻大林聚，净土接承明，掖影连高塔，法鼓乱严更，雷声芳树长，月出地芝生，已生法味乐，复悦玄言清，何因动飞辔，暂使尘劳轻。
又开善寺法会诗曰：兹地信开寂，清旷唯道场，玉树琉璃水，羽帐郁金床，紫柱珊瑚地，神幢明月珰，牵萝下石磴，攀桂陟松梁，涧斜日欲隐，烟生楼半藏，千祀终何迈，百代归我皇，神功照不极，睿镜湛无方，法轮明智日，慧海度慈航，尘根夕未洗，希霑垂露光。
梁宣帝奉迎舍利诗曰：释迦称散体，多宝号金躯，白玉诚非比，黄金良莫逾，变见绝言象，端异乃冥符，灵知虽隐显，妙色岂荣枯，唯当千劫后，方成无价珠。
梁沈约八关斋诗曰：因戒倦轮飘，习障从尘染，四衢道难辟，八正扉犹掩，得理未易期，失路方知险，迷涂既已复，豁悟非无渐。
又四城门诗曰：六龙既惊轸，二鼠复驰光，衰龄难慎辅，暮质易凋伤。又和王卫军解讲诗曰：妙轮辍往驾，宝树未开音，甘露为谁演，得二摽道心，眇眇玄涂旷，高义总成林，七花屏尘相，八解濯芳襟。
梁庾肩吾和太子重云殿受戒诗曰：皇明执东曜，帝扆居北辰，小乘开治道，大觉拯苍民，殊涂同义路，分流合智津，传香引上德，列伎进名臣，连阁翻如画，图云更似真，镜山衔殿影，梅梁落梵尘，苑桂恒留雪，天花不待春，万年逢瑞应，千生值法身，天衣初拂石，豆火欲然薪，重善终无报，轻毛庶有因。
又咏同泰寺浮图诗曰：望园临奈苑，王城对邺宫，还从飞阁内，遥见崛山中，天衣疑拂石，凤翅欲凌空，云甍犹带雨，莲井不生桐，盘承云表露，铃摇天上风，月出琛含水，天晴幡带虹，周星疑更落，汉梦似今通，我后怀初照，不与伊川同，方应捧马出，永得离尘蒙。
梁刘孝绰和昭明太子锺山解讲诗曰：御鹤翔伊水，攀马出王田，停銮对宝坐，辩论说人天，淹尘资海適，照暗仰灯燃，法明一已散，笳剑俨将旋。
梁刘孝仪和昭明太子锺山解讲诗曰：诏乐临东序，时驾出西园，虽穷礼游盛，终为尘俗喧，岂如弘七觉，扬鸾启四门，夜气清箫管，晓阵烁郊原，山风乱采毦，初景丽文辕，林开前骑骋，遥曲羽旄屯，烟壁浮青翠，石濑响飞奔，回舆下重阁，降道访真源，谈空匹泉涌，缀藻迈弥繁，轻生逢遇误，并作辇龙鹓。
梁释慧令和受戒诗曰：泬寥秋气爽，摇落寒林疏，风散飞廉雀，浪动昆明鱼，是日何为盛，证戒奉皇储，原陪升自在，神通任卷舒。
梁王筠和太子忏悔诗曰：习恶归礼忏，有过称能改，圣德及群生，唱说信兼采，翘心荡十恶，邈诚销五罪，三缚解智门，六尘清法海，超然故无着，逍遥新有待。
梁王台卿和望同泰寺浮图诗曰：朝光正晃朗，涌塔标千丈，仪凤异灵鸟，金盘代仙掌，积栱承雕桷，高檐挂珠网，宝地若池沙，风铃如树响，刻削生千变，丹青图万象，烟霞时出没，神仙乍来往，晨雾半层生，飞幡接云上。
周庾信和同泰寺浮图诗曰：岧岧陵太清，照殿比东京，长影临双阙，高层出九城，栱积行云碍，幡摇度鸟惊，凤飞如始泊，莲合似初生，轮重对月满，铎韵拟鸾声，昼水流全住，图云色半轻，露晚盘犹滴，珠朝火更明，虽连博望苑，还接银沙城，天香下桂殿，仙梵入伊笙，庶闻八解乐，方遣六尘情。
又咏阐弘二教诗曰：五明教已设，三元法复开，鱼出［本集作山。］将鹤岭，清梵两边来，香烟聚成塔，花雨积为台，空心论佛性，真气辩仙才。
又登云居寺塔诗曰：重峦千仞塔，隥九层台，跗下云峰出，窗前风洞开，蹑岭锺声度，中天梵响来。
陈阴铿开善寺诗曰：鹫岭春光遍，王城野望通，登临情不极，萧散趣无穷，湋随入户树，花逐下山风，栋里归云白，窗外落晖红，古石何年卧，枯树几春空，淹留惜未及，幽桂有芳丛。
又游巴陵空寺诗曰：日宫朝绝磬，月殿夕无扉，网交双树叶，轮断七灯辉，香尽奁犹馥，幡尘画渐微，借问将何见，风气动天衣。
陈张正见陪衡阳王游耆阇寺诗曰：甘棠听讼罢，福宇试登临，兔苑移飞盖，王城列玳簪，阶荒犹累玉，地古尚填金，龙桥丹桂偃，鹫岭白云深，秋窗被旅葛，夏户响山禽，清风吹麦垄，细雨濯梅林。
【颂】宋谢灵运无量寿佛颂曰：法藏长王宫，怀道出国城，原言四十八，弘誓拯群生，净士一何妙，来者皆清英，颓年欲安寄，乘化好晨征。
齐王融净住子归信门颂曰：生浮命舛，识罔情违，业云结影，慧日潜晖，委蛇循途，极夜无归，登山小鲁，汎海难沂，参珉见璧，辩砾知玑，迷甘未远，匪正何依。
又忏悔三业门颂曰：乐田生灭，患以身全，业资意造，事假言筌，利名相倚，荣辱兹缠，燕骥匪蹑，铜锴徒镌，惑端风绪，爱境旌悬，不勤一至，何阶四禅。
又出家善门颂曰：澡身浴德，晦迹埋名，将安宝地，谁留化城，道场旷谧，禅迳闲清，风飘弗响，震辄徒声，啸傲焉虑，脱落何营，长捐有结，永寘无生。
又在家善门颂曰：处尘贵不染，被褐重怀珠，美玉耀幽石，曾兰夕丛刍，四民亦为之，三界岂能渝，谅兹亲爱沫，宁以财利拘，烦流舍智宝，榛路坦夷衢，万品竟何匹，烈火树红趺。
又法门颂曰：出不自户将何由，行不以法欲焉修，之燕入楚待騣足，凌河越海寄轻舟，通明洞烛焕曾景，深凝广润湛川流，翼善开贤敷教义，昭蒙启惑涤烦忧，功成弗有居无著，淡然无执与化游。
梁简文帝大法颂曰：若夫眇梦华胥，怡然如射，服齐宫於玄扈，想至理於汾阳，轻九鼎於褰裳，视万乘如脱屣，斯盖示至公之要道，未臻於出世也，至於藏金玉於川岫，弃琴瑟於大壑，卑宫菲食，茨堂土阶，彤车非巧，粗裘靡饰，斯盖示物以俭，亦未偕於出世也，解网放禽，穿泉掩胔，起泣辜之泽，行扇暍之慈，推沟之念，有如不足，纳隍之心，无忘宿寤，善所以示，物以为仁，亦未偕乎出世也，甘泉启太一之坛，嵩山置奉高之邑，碣石刻羡门之誓，不夜作交门之歌，斯盖止爱久龄，事存诸己，笃而为论，弥有未弘，岂若燃智慧之炬，照生死之闇，出五阴之聚，升六度之舟，浮众得之海，践不至之岸，驱彼众生，同跻仁寿，引兹具缚，俱入大乘，九有倾心，十方草靡。
玄圃园讲颂曰：七辩悬流，双因俱启，情游彼岸，理惬祇园，于时藏秋仲节，丽景好晨，气含金扇，霜浮玉管，鸟〈亢鸟〉於琼音，树藏蕤於妙叶，液水穿流，蓬山写状，风生月殿，日照槐烟，辞曰：析论冥空，玄几入道，密宇清幽，重关相藻，日暎金云，风摇银草。
【赞】宋谢灵运聚幻赞曰：幻工作同异，谁复谓非真，一从游物过，既往亦何陈，谬者疑久近，远者皆自宾，勿起离合情，会无百代人。
又聚沫泡合赞曰：水性本无泡，激流遂聚沫，即异成貌状，消散归虚壑，君子识根本，安事劳与夺，愚俗骇变化，横复生欣怛。
又影响合赞曰：影响顺声色，资物故生理，一旦挥霍去，何因得象似，群有靡不然，昧漠乎自已，四色尚无本，八微欲安恃。
隋江总香赞曰：海岸相传，香流大千，不吹自转，将销更燃，萦空杂雾，散迥飞烟，还符戒品，薰修福田。
又花赞曰：池中宝花，叶覆金沙，逆风气乱，映水光斜，散由天女，卖乃王家，若生心树，原结因牙。
又灯赞曰：宝灯夜开，影遍花台，烟抽细焰，烬落轻灰，珠惭色并，月耻光来，一明暗室，若遣尘埃。
又幡赞曰：金幡化成，摇荡相明，留无定影，散乃俱轻，光分绀殿，采挂香城，恒知自转，福与之生。
【碑】梁元帝荆州长沙寺阿育王像碑曰：盖闻璇玑玉衡，穹昊所以纪物，金版玉文，淳精所以播气，何则，咸秩社首，义尽於寰中，铸鼎冯翊，未穷於系表，况复道冠万灵，理超千圣，智周十地，行圆四等，变海成苏，移山入芥，钵锋广说，藕丝见道，惠音八种，面门五色，组钵生华，入青楼而吐曜，金床照采，出紫殿而相辉，才度莲河，即处天冠之寺，始游罗卫，便居坚固之林，斯盖俯应阎浮，未臻常乐，降情诱接，岂穷妄相，若乃境无引汲，智生浅深，明同一体，惑起十重，七地初刃，方称变易，三达后心，因穷智种，然俱冥四德，脱屣双林，示表金棺，现焚檀椁，浩浩焉不可知已，却望五津，距青莲之洞，傍临三峡，带明月之流。
梁刘孝仪雍州金像寺无量寿佛像碑曰：昔尧乃则天，莫能名其圣，丘才譬日，无德称其道，况复欲宣五品，将叹三法，固使迦叶耻其无智，龙树羞其非辩，犹闻献盖长者，颂以七言，无学比丘，陈其百句，至有九辈性生，一身补处，尘洗玉池，神闻金叶，树声繁会，赵简於是未闻，地宝焜煌，周穆之所不见，昔者出城石转，还林现疾，梦树既沉，梵花独反，犹有香杖叠衣，红爪绀发，可得崇以妙利，显用珍函，彼弥纮感化殊摄，日轮照曜，月面从容，毫散珠辉，唇开果色，似含微笑，俱注目於瞻仰，如出软言，咸倾耳於谛听，像复以其夕，出住寺门，始则映显岩间，犹对鹫山之礼，末又徘徊阃外，似救毗城之疾，空中生树，岂曰难思，火内披莲，未为多有，铭曰：奄有净国，实应多祉，叶产梵童，花开释子，玉莲交映，银荷递起，伊尹惭桑，伯阳羞李。
梁刘勰剡县石城寺弥勒石像碑铭曰：夫道源虚寂，冥机通其感，神理幽深，玄德司其契，是以四海将宁，先入感凤之宝，九河方导，已致应龙之画，况种智圆照，等觉遍知，扬万化於大千，摛亿形於法界，其灵起摄诱之权，影现戏游之力，可胜言者哉，自优昙发华，而金姿诞应，娑罗变叶，而塔像代兴，月喻论其迹隐，镜象譬其常照，律师应法似流，宣化如渴，杨舲游水，驰锡禹山，於是扪虚梯汉，构立栈道，状奇肱之飞车，类似叟之悬阁，体高图范，冠采虹蜺，推凿响於霞上，剖石洒於云表，信命世之壮观，旷代之鸿作也，青艧与丹粟竞采，白金共紫铣争辉，梵王四鹤，徘徊而不去，帝释千马，踯躅而忘归。
【寺碑】齐王巾头纮寺碑铭曰：盖闻抱［《文选》五十九作挹。］朝夕之池者，无以测其浅深，仰苍苍之色者，不足知其远近，况视听之外，若存若亡。
梁简文帝善觉寺碑铭曰：盖闻在天成象，倬彼云汉，在地成形，嵩高惟岳，苍苍斡运，灵槎犹且去来，岩岩峻极，巫咸可以升降，穆贵嫔宿植远因，已於恒沙佛所，经受记莂，有绿［全梁文十四作缘。］娑婆，降迹斯土，行迈英皇，德降华附，河南望浮云之瑞，新野表升天之祥，光前绝后，建兹福地，乃於建康之太清里，建善觉寺焉，大通元年，龙集己酉，有令使立碑文，未获构撰，居诸不息，寒暑推移，轩曜夙倾，前星次掩，岁在诹訾，始得补辍，何言之陋，何事之隆，窃等仲由，空悲负粟之哽，复异桓良，终无维山之日，永言缠纂，独咽丹心，铭曰：效彼毗城，建斯福舍，四柱浮悬，九城灵架，重栾交峙，回廊逢迓，掩映花台，崔嵬兰榭，阳燧晖朝，青莲开夜。
又神山寺碑序曰：天地始终，愆长不极，劫数沙尘，寂寥谁辩，虽铁界铜围，如影如约，补石擎金，随生焰灭，独有鹫岳灵境，净土不烧，螺髻金质，声闻难睹，故发塔喜园，流名天上，耆山鹄苑，布迹人中，自非庄严妙土，吉祥福地，何以标兹净域，置此伽蓝，皇太子殿下，几圆上圣，智周物外，澄明离日，照影春星，长歌安胜，表察书之独见，驰道回车，鹜班轮而不绝。
梁简文帝慈觉寺碑序曰：窃以易表含贞，记称厚载，龙星启曜，璧月仪天，是以河外黄云，沙傍崩鹿，故能发纬伊绪，重阐刘系，亦有观津美於西汉，扶风盛彼东京，未若樊污［疑当作沔。］之邦，宛叶之境，休祥茂祉，独繁前迹，庄姬流誉之所，烈后业兴之地，南阳称其何氏，新野犹曰邓家，逖彼遐踪，复履今庆，贵嫔金声早振，淑范增徽，才实母师，行为女楷，穷兹四德，洞彼六经，温明内湛，慈慧天发，君缀庆璇枝，联休紫汉，幸得愆无负斧，任重束蕃，实以契阔言提，绸缪善诱，事其从居，义深则盼，而叨恩作牧，衅结幽祗，一诀椒慈，长违宝幄，风枝弗静，陟屺何期，祗奉储训，谬兹刊撰，夫道长业大，遗范事隆，嗟油素之可捐，惧故老之难述。
又相宫寺碑曰：真人西灭，洎罗汉东游，五明盛士，并宣北门之教，四姓小臣，稍罢南宫之学，超洙泗之济济，比舍卫之洋洋，是以高檐三丈，乃为祀神之舍，连阁四周，并非中宫之宅，雪山忍辱之草，天宫纮树之花，四照芬吐，五衢异色，能令枎解说法，果出妙衣，鹿苑岂殊，祇林何远，皇太子萧纬，自昔蕃邸，便结善缘，虽银藏盖寡，金地多阙，有惭四事，久立五根，泗川出鼎，尚刻之罘之石，崏峨作镇，犹铭剑壁之山，矧伊福界，宁无镌刻，铭曰：洛阳白马，帝释天冠，开基紫陌，峻极云端，实惟爽垲，栖心之地，譬若静土，长为佛事，银铺曜色，玉蛇楚金光，塔如仙掌，楼疑凤皇，珠生月魄，锺应秋霜，鸟依交露，幡承杏梁，窗舒意蕊，室度心香，天琴夜下，绀马朝翔，生灭可度，离苦获常，相续有尽，归乎道场。
又梁元帝善觉寺碑曰：金盘上疏，非求承露，玉写前临，宁资润蛇楚，飞轩绛屏，若丹气之为霞，绮井绿钱，如青云之入吕，宝绳交映，无惭紫绀之宫，花台照日，有迹白林之地，铭曰：聿遵胜业，代彼天工，四园枝翠，八水池红，花疑凤翼，殿若龙宫，银城映沼，金龄响风，露台含月，珠幡拂空。
又锺山飞流寺碑曰：清梵夜闻，风传百常之观，宝铃朝响，声扬千秋之宫，同符上陇，望长安之城阙，有类偃师，瞻洛阳之台殿，瞰连甍而如绮，杂木而成帷。铭曰：云聚峰高，风清锺彻，月如秋扇，花疑春雪，极目千里，平原〈艹迢〉遰。
又旷野寺碑曰：云楣胶葛，桂栋阴峰，刻虬龙於洞房，倒莲花於绮井，月殿朗而相晖，雪宫穆以华壮，〈车献〉々璇题，虹梁生於暮雨，嶪嶪银榜，飞观入乎云中，铭曰：圆珰旦晖，方诸夜朗，金盘曜色，宝铃成响。
又郢州晋安寺碑铭曰：凤皇之岭，芊绵映色，莲花之洞，照曜增辉，山云，黄鹤，疑闻天之夜响，城称却月，似轻云之霄蔽，铭曰：虹梁紫柱，螭桷丹墙，绮井飞栋，华榱壁珰，应龙若动，威凤疑翔，玉舄霄润，金池夕光，朱城却棁，紫陌潜通，堑柳朝绿，江晖暝红，落霞将暮，鲜云夕布，峰下阳乌，林生阴兔，分珮隔浦，皇樯隐雾，俱听法锺，同观宝聚。
又杨州梁安寺碑序曰：窃以阳之有宗者，莫拟於灵乌，夜之有光者，孰逾於阴兔，故以日门见羲和之色，月殿望奔娥之象，而合璧迢遰，丈尺犹且莫量，朗镜悠远，积空之所不筭，复有紫川青龙之水，却月朝霞之山，白珪玄璧，饯瑶池之上，银阙金宫，出瀛洲之下，空台四柱，随仙衣而俱飏，宝堑三重，映瑞园而涵影，旃檀散馥，无复圆觉之风，地涌神龛，皆成多宝之塔。
又摄山栖霞寺碑曰：金池无底，已通实堑之侧，玉树生风，傍临采舡之上，七重栏楯，七宝莲花，通风承露，含香映日，铭曰：苔依翠屋，树隐丹楹，涧浮山影，山传涧声，风来露歇，日度霞轻，三灾不毁，得一而贞。
又归来寺碑曰：幡影飏於绛台，梵声依於应塔，三相不留，萧蚕终坏，八苦遐长，灯蛾未已，铭曰：铃随风振，盘依露泫，丹桂无枝，朱杨自翦，九苑萌枯，三昧叶卷，疏树摇落，翻流清浅。
梁沈约法王寺碑曰：昔周师集於孟津，汉兵至于垓下，翦商肇乎兹地，殪楚由乎斯域，慧云匪由触石，法雨起乎悲心，驱之仁寿，度之彼岸，济方割於有顷，扑既燎於无边，陆旗风靡，水阵云披，萦山为堞，失其九天之险，负疑为隍，曾无一苇之阂，昏师反接，伪牧泥首，掬指则河舟尚虚，委甲则熊岭非峻，乃按兵江汉，誓众商郊，因斯而运斗枢，自兹而廓天步，业隆放夏，功高伐殷，济横流而臣九服，握乾网而子万姓，眷言四海，莫不来王，此惟余宅，宁止西顾，临朝夕之濬池，带长洲之茂苑，藉离宫於汉旧，因林光於秦馀，回廊敞匝，複殿重起，连房极睇，周堵如云，铭曰：往却将谢，灾难孔多，炎炎烈火，淼淼洪波，聚为丘岳，散成江河，俗缘浮诡，真谛遐长，匪因希向，曷寄舟梁，标功显德，事归道场，祁祁法众，同兹无我，振锡经行，祇林宴坐，或斯寂灭，或念薪火，惆怅三明，徘徊四果。
梁陆倕天光寺碑曰：法云旦聚，则浸润被乎重沙，慧日晨登，则晖光烛於有顷，皇帝乃把神珠，握灵镜，击天鼓，橦地锺，驱日月之师，勒星辰之阵，九流外籍，五明内典，鸟策馀文，龙宫遗教，莫不神游房奥，迹遍门墙，思洞希微，言穷名象，珉陛凌虚，琼篱郁起，可使龙城愧饰，雁塔惭珍，日宇夺晖，月宫掩丽，昔者姬水寿丘，载纪山川之目，丹陵负夏，仅传乡党之名，歌酒故邑，赐覆穷乎身世，埙篪旧里，高会止於当年，铭曰：被物如露，偃民犹草，解髻传珠，抽衣受宝，化违宅火，功超河岸，舍我神居，兴兹灵馆，八袭丰殿，四柱高廊，并陈金璧，旁建玉厢，踪横杂树，间厕众芳。
梁王筠开善寺碑曰：妙门关键，辟之者既难，法海波澜，游之者未易，是以轩称俊圣，尧曰钦明，韶护有美善之风，文武致时雍之业，地平天成，惟事即世，移风易俗，匪止今身，至如访道峒山，乘风独远，疑神汾水，杳［原讹肯，据冯校本改。］然自丧，或宗仰黄老之淡，景慕神仙之术，斯盖不度群生，事局诸己，笃而为论，道有未弘，薰风遹露，散馥流甘，璧月珠星，联华飏叶，脩幡绕於云根，和铃响於天外，玉池动而扬文，宝树摇而成乐，铭曰：亭亭功汉，耿介凌烟，层甍霞耸，飞栋星悬。
梁张绾龙楼寺碑曰：盖闻井鱼之不识巨海，夏虫之不见冬冰，故知局於泥甃者，未测沧溟之浩汗，笃於一时者，宁信寒暑之推移，何异乎玩即世而弗悟於生死之流，耽假乐而迷於真觉之观，铭曰：识相裁萌，无明重蔽，五住次起，四生无际，苦海倒流，业风横厉，彼岸何远，津航绝济，轻毛易转，花水难留，寔逢象正，悟彼生修，照曜真法，逍遥宝舟，占彼胜地，胥宇攸宅，遥川萦带，峻矩盘桓，霞生莲堞，风起长澜，冬室停燠，夏台增寒。
周王襃善行寺碑曰：盖闻在天成象，群星仰於北辰，在地成形，百川起於东海，是知璿玑盈缩，并运天枢，江汉所宗，争环地轴，尘沙日月，同渤澥之轮回，百亿鑯围，等阎浮之数量，章亥步骤，岂尽世界之边，隶首忽微，宁穷却海之筭，乌牛桷力，方十行之偕梯，{少兔}马渡河，譬三乘之等级，定水坏须弥之山。智炬燃金刚之际，敬表六和，现沙门之进止，衣乘四寸，示声闻之律仪，至於千叠火然，鹄林变色，四禅灾起，鸽影传辉，羽林出使，汉开濯龙之祀，桑门传译，晋处洛阳之拜。
京师突厥寺碑曰：夫六合之内，存乎方册，四天之下，闻诸象教，百亿阎浮，尘沙筭而不尽，三千日月，世界数而无边，至於周星夕陨，汉宫宵梦，身高梵世，力减须弥，应现十方，分身百佛，上极天中，下穷地际，转法轮於稔国，留妙象於罽宾，至于善见神通，瓶沙瑞相，波斯铸金，优填雕木，莫不归依等觉，回向佛乘，弃形骸而入道，舍国城而离俗，突厥大伊尼温木汗，夏后馀基，惟天所置，威加穷发，兵历无革，小大当户，左右贤王，麟胶角触之弓，鹫羽射雕之箭，跨葱岭之酋豪，靡不从化，逾天山之君长，咸皆宾属，人敦信契，国宝亲邻，太祖文皇帝，道被寰中，化覃无外，提群品於万福，济苍生於六道，大冢宰晋国公，功高夤亮，位隆光辅，命司空而度地，监匠人而置臬，带三条之逸陌，面九市之通鄽，图木缇锦，雕楹砻密，香随微雨，自丽风尘，幡杂天花，常调丝竹，四禅大患，净界无毁，六珠芬尽，法身常住，铭曰：七华妙觉，三空胜境，意树已彫，心猿斯静，灵城偃色，空衣灭影，索隐穷源，振衣提领。
陈徐陵齐国宋司徒寺碑曰：无色之外，方为化城，非想之中，犹称火宅，若夫众生无尽，世界无穷，芬若披莲，远如散墨，善才童子，南行未窥，目连沙门，北游不见，一一刹土，皆由业缘，万万僧祇，终非常乐，天宫蹇产，犹倾四大之风，魔殿崔嵬，终惧三灾之火，朱楼宝塔，辉焕争华，既义畅中土，道流遐域，显默同归，华夷俱慕，自棁石濑流，始终一槩，恬智交养，三十馀年，春秋八十三，古人云，道存人亡，法师之谓，凡我门徒，感风徽之缅邈，伤谘悟之永灭，敢以浅见，扬德金石，铭曰：九流依真，三乘归佛，道往绝迹，慈还接物，孰是发蒙，昭我慧日，摄乱以定，辟邪以律，秦皇雄感，蔽理通情，王孙遍解，远死滞生，夫子之悟，万劫独明，寒暑递易，悲欣皋壤，秋蓬四转，春鸿五响，孤松独秀，德音长往，节有推迁，情无遗想。
梁元帝庄严寺僧旻法师碑曰：夫宏才妙物，云液之所降生，独振孤标，伦类之所远绝，是故随光烛魏，非折水之恒珍，和璧入秦，岂润山之常宝，僧旻法师，盖天地之淳精，宇宙之朅器，本姓孙氏，有吴开国大皇帝其先也，法师道蔼二仪，德充四海，含春夏之生长，抱日月之贞明，辞旨清新，置言闲远，千门万户，必臻其奥，九部五时，若指诸掌，坦然夷易，豁尔洞开，故缁素结辙，华戎延道，晨风之郁北林，龙鱼之趣深泽，哲人云逝，指南谁属，铭曰：永离百非，闻之寂灭，苟云未树，共归今辙，方坟结构，伽蓝罢设，朱火一潜，青松长列。
又光宅寺大僧正法师碑曰：昂昂千里，孰辩骐麟之踪，汪汪万倾，谁测波澜之际，望之若披云雾，睹之如观日月，至乃耆年宿望，蓄思构疑，悬锺无尽，短兵有倦，犹若分旦望景，履冰待日，莫不倾河注烛，虚往实归，皇帝革命受图，补天纫地，转金轮於忍土，策绀马於阎浮，逸融方超，图南辍轨，岂直尽兹相府，署彼义年，方当高步仙阶，永编金牒，繁霜凝而且委，松风凄而暮来，悲马鸣之不反，望龙树而心哀，铭曰：澄月夜亏，清氛且卷，曾峦远岸，苍江傍缅。
梁王筠国师草堂寺智者约法师碑曰：结宇山椒，疏壤幽岫，蓄云泄雨，霭映房栊，浴日涵星，翻光池沼，震居暇豫，留思幽微，研精经藏，探求法宝，香城实相之谈，金河常乐之说，究竟微妙，洞达幽玄，掖庭为道心之宫，华林构重云之殿，师子之座，高广於灯王，听法之筵，众多於方丈，开宝函之奥典，阐金字之微言，显证一乘，宣扬三慧，辩才无阂，游戏神通，莫不皆悟无生，咸知妄想，随类得解，俱会真如，铭曰：形在江湖，心超祇鹫，思协风云，量包宇宙，轩瞰苍波，窗承翠岭，须枕烟露，掔持光景。
梁沈约比丘尼僧敬法师碑曰：立言道往，标情妙觉，置想依空，练心成学，缊日悠长，疏年缅邈，风迁电改，斯理莫违，神有殊適，形无异归，临泉结恸，有怆徂晖，松飚转盖，山雨披衣，载刊贞轨，永播馀徽。
梁王僧孺栖玄寺云法师碑铭曰：眇眇大家，茫茫真朴，多沦爱有，莫辩尘浊，猗欤息心，言高理邈，居之匪绚，得之靡学，刻情几种，厉想玄觉，且说且定，以披以握，来遵北渚，至依西岳，西岳瓘瓘，北渚回波，庭栖弱羽，檐挂轻萝，甘粗衣恶，弃厚安薄，灭意嚣湫，寄心寥廓。
陈徐陵东阳双林寺傅大士碑曰：自脩禅远豁，绝粒长斋，非服流霞，若食朝沆，姜原所履，天步可以为俦，河流大屐，神足宜其相比，夫以连城之宝，照庑之珍，野老怪而相捐，工人迷而不识，昔汉皇受道，栾大不臣，魏祖优贤，杨叟如客，河上之老，轻举临於孝文，台下之人，高尚加於光武，五胡内赑，苍鹅之兆未萌，四海横流，夷羊之牧匪见，滴海未尽其辞，悬河不穷其义，伯阳之德贞，桓纪於濑乡，仲尼之道高，碑书於鲁县，亦有扬雄弟子，郑玄门人，俱述清猷，载刊玄石，铭曰：来仪上国，抗礼承明，妙辩无相，深言不生，撞锺比说，击鼓惭英，乐论天口，谁其与京，乍见仙掌，爰标神足，色艳浮檀，香逾詹匐，噭噭门人，承师若亲，宁焚软叠，弗燎香薪，合窟为定，方坟以墟，须弥巨海，变炭扬尘，净土无坏，灵仪自真，何时踊塔，复睹令身。
隋江总明庆寺尚禅师碑铭曰：百世之上，百世之下，含章隐璞，明真照假，空行已无，希音和寡，不有耆德，谁其继者，朗月灵悬，高风独写。
又建初寺琼法师碑曰：夫智慧精进，皆曰第一，妙德净名，并称不二，若乃斡五欲之泥，解六情之网，御宝车之迹，面香城之路，荷持像法，汲引人伦，惟此法师，心力备矣，东山北山之部，贯花散花之句，并编柳成简，题蒲就业，学非全朔，无待冬书，师梦尹儒，自知秋驾，铭曰：屑屑人世，茫茫大千，欲流心火，意树身田，老惊灵籥，孔惜逝川，三空莫辩，二谛何诠，佛日初昭，慈云不偏，秋露寂灭，莫系悠然。


总载山昆仑山嵩高山华山衡山庐山太行山荆山锺山北芒山天台山首阳山燕然山罗浮山九疑山
◇总载山
《春秋说题辞》曰：山之为言宣也，含泽布气，调五神也。
《国语》曰：禹封九山，山者土之聚也。
《论语》曰：仁者乐山。
《春秋元命苞》曰：山者气之包含，所［《太平御览》三十八所下有以字。］含精藏云，故触石布山。
《尔雅》曰：山西曰夕阳，山东曰朝阳。
又曰：山大而高曰崧，山小而高曰岑，多草木曰屺，无草木曰岵，石戴土谓之崔嵬，土戴石为蛇且。
《礼记》曰：夫山，一拳石之多，及其广大，草木生之，禽兽居之，宝藏兴焉。
《史记》曰：黄帝东至于海，登丸山，西至于崆峒，登鸡头，南至熊湘，北逐獯鬻，合符金［明本作崟，当作釜，金系釜之坏体。］山。
《蜀王本纪》曰：天为蜀王生五丁力士，能献［《太平御览》八百八十八作徙。］山，秦王献美女与蜀王，蜀王遣五丁迎女，见一大蛇入山穴中，五丁并引蛇，山崩，秦五女皆上山，化为石。
《河图》曰：武关山为地门，上为天高星，主囹圄，岐山在昆仑东南，为地乳，上为天糜星，汶山之地为井络，帝以会昌，神以建福，上为天井。
《吕氏春秋》曰：何谓九山，会稽太山王屋首阳山太华歧山太行羊肠孟门。
《汉名臣奏》曰：汉得阴山，匈奴长老过之，未尝不哭。
地镜曰：入名山，必先斋五十日，牵白犬，抱白鸡，以盐一胜，［太平御览三十八作升。］山神大喜，芝草异药宝玉为出，未到山百步，呼曰林林央央，此山王名，知之却百邪。
袁山松宜都记曰：郡西北陆行四十里，有丹山，山间时有赤气，笼盖林岭如丹色，因以名山。
又曰：自西陵东北陆行百二十里，有方山，其岭四方，素崖如壁，天清朗时，有黄影似人像，山上有神祠场，特生一竹，茂好，其摽垂场中，场中有尘埃，则风起动此竹，拂去如洒扫者。
盛弘之《荆州记》曰：宜都西陵峡中，有黄牛山，江湍纡回，途经信宿，犹望见之，行者语曰：朝发黄牛，暮宿黄牛，三日三暮，黄牛如故。
又曰：桂阳郡西南五十里，有万岁山，有石室锺乳，山上悉生灵寿木。
又曰：武陵舞阳县，有淳于白雉二山，在宁州武陵二界畔，绝壑之半，有一石雉，远望首尾，可长二丈，申足翔翼，若虚中翻飞，颈缀著石。
又曰：衡山有三峰极秀，一峰名紫盖。
又曰：宜都夷道县西南九十里，有望州山，四面壁立，登此见一州内，东有涌泉，欲雨，辄有赤气，故名丹水。
又曰：宜都宜昌县三峡七百里，两岸连山，略无绝处，渔者歌曰：巴东三峡巫峡长。
荆南图制［当作副，本卷石篇引书有荆州图副。］曰：宜都夷陵县东六十里，南岸有荆门山，北有虎牙，二山相对，虎牙有石壁，其文黄赤。又似虎牙形，荆门山上合下空，有若门象。
又曰：邓城西七里，有作乐山，诸葛亮常登此山，为梁甫吟。
又曰：襄阳郡中庐县西百三十里，有马穴山，傍有一地道，云汉时有马出其中，［事具马部。］
又曰：宜都夷陵县西八十里，有高筐山，古老相传，尧时大水，此山不没，如筐篚，因以为名。
又曰：巴东昆阳县东南十里，有柏枝山，有石泉，口方数丈，中有鱼。
又曰：宜都夷道县北，有女观山，昔有思妇，登山绝望，怀思而死，葬之山顶，山遂枯悴，因以名山。
庾仲雍湘中记曰：桂阳郴县东北五里，有马岭山，高六百馀丈，苏躭所栖游处，因而得仙，后有见躭乘白马，还此山中，世因名为马岭。
《晏子春秋》曰：齐景公召群臣问曰：天不雨久矣，民有饥色，吾卜祟在高山广泽，寡人欲祠灵山，可乎，《晏子》曰：夫灵山，因以石为身，以草木为毛发，天久不雨，发将焦，身将热，独不欲雨乎，祠之何益。
《淮南子》曰：牛蹄之涔，无尺之鲤，颓府之山，无丈之材，所以然者何也，皆其营守狭小，而不能容巨大。
《韩诗外传》曰：仁者何以乐山，山者万物之所瞻仰也，草木生焉，万物殖焉，飞鸟集焉，走兽休焉，吐生万物而不私焉，出云导风，天地以成，国家以宁，此仁者所以乐山。
张璠《汉记》曰：梁冀聚土筑山，十里九坂，以象二崤，穷极工巧，积金玉明珠，充牣其中。
《相冢书》曰：青乌子称，山望之如却月形，或如覆舟，葬之出富贵，山望之如鸡栖，葬之灭门，山有重叠，望之如鼓吹楼，葬之连州二千石。
《游名山志》曰：玉溜山，一名地肺山，一名浮山。
《魏志》曰：明帝錾太行山之石英，采穀城之文石，起景阳山於芳林园。
王韶之《始兴记》曰：郡东有玉山，草木滋茂，泉石澄润。
邓德明《南康记》曰：平固县覆笥山，上有笥，贮玉牒记，故山因笥为名焉。
【诗】晋庾阐登楚山诗曰：拂驾升西岭，寓目临浚波，想望七德耀，咏此九功歌，龙驷释阳林，朝服集三河，回首盼宇宙，一无济邦家。
晋王凝之妻谢氏诗曰：瓘瓘东岳高，秀极冲清天，岩中间虚宇，寂漠幽以玄，非工复非匠，云构发自然，器象尔何物，遂令我屡迁，逝将宅斯宇，可以尽天年。
宋孝武游覆舟山诗曰：束发好怡衍，弱冠颇流薄，素想终勿倾，聿来果丘壑。曾峰亘天维，旷渚绵地络，逢皋列神苑，遭坛树仙阁，松墱含青晖，荷源煜彤烁，川界泳游鳞，岩庭响鸣鹤。
又登作乐山诗曰：脩路轸孤辔，竦石顿飞辕，遂登千寻首，表里望丘原，屯烟扰风穴，积水漏云根，汉潦吐新波，楚山带旧苑，壤草凌故国，拱木秀颓垣，目极情无届，客思空已繁。
又登鲁山诗曰：解帆憩通渚，息徒凭椒丘，粤值风景和，升高从远眸，纪巠阝穷西路，湘梦极南流，杳哉汉阴水，浩焉江界脩，宋谢灵运往北山经湖中诗曰：石横水分流，林密蹊绝踪，初篁笣绿箨，新蒲合紫茸，海鸥戏春岸，天鸡弄和风。
宋宗炳登白鸟山诗曰：我徂白鸟山，因名感昔拟，仰升数百仞，俯览眇千里，杲杲群木分，岌岌众峦起。
又登半石山诗曰：清晨陟阻崖，气志洞萧洒，嶰谷崩地幽，穷石凌天委，长松列竦肃，万树巉岩诡，上施神农萝，下凝尧时髓。
齐谢朓和王著作登八公山诗曰：东限琅琊台，西距孟诸陆，阡眠起杂树，檀栾阴脩竹，日隐澜疑空，云聚岫如複，出没眺楼雉，远近送春目。
又游敬亭山诗曰：兹山亘百里，合沓与云齐，上干蔽白日，下属带回溪，交藤荒且蔓，樛枝耸复低，独鹤方朝唳，饥鼯此夜啼，泄云已漫漫，多雨亦凄凄。
梁沈约游金华山诗曰：远策追夙心，灵山协久要，天倪临紫阙，地道通丹窍。未乘琴高鲤，且纵严陵钓，若蒙羽驾迎，得奉金书召，高驰入阊阖，方睹灵妃笑。
又留真人东山还诗曰：连峰竟无已，积翠远微微，寥戾野风急，芸黄秋草肥，我来岁云暮，於此怅怀归，霜雪方共下，宁止露霑衣，待余两歧秀，去去掩柴扉。
梁范云登三山诗曰：仄迳崩且危，丛岩竦复垂，石藤多卷节，水树饶蟠枝，海中昔自重，江上今如斯。
梁江淹历山诗曰：愁生白露日，思起秋风年，窃悲杜蘅暮，揽涕即空山，落叶下楚水，别鹤噪吴田，嶂气阴不极，日色半亏天，酒至情萧瑟，凭樽还悯然。
又游黄檗山诗曰：长望竟何极，闽云连越边，南州饶奇怪，赤县多灵仙，金峰各亏日，铜石共临天，阳岫沼鸾来，阴谿喷龙泉，鸡鸣丹壁上，猿啸青崖间。
梁任昉奉和登影阳山诗曰：物色感神游，升高怅有阅，南望铜扆街，北走长楸埒，别涧苑沧溟，疏山驾瀛碣，奔鲸吐华浪，司南动轻枻，日下重门照，云关九华澈，观阁隆旧恩，奉图愧前哲。
梁庾肩吾游甑山诗曰：去子平已久，馀风今复追，未必游春草，王孙自不归，寒云间石起，秋叶下山飞。
周王襃明庆寺石壁诗曰：夏水悬台际，秋泉带雨馀，石生铭字长，山久谷神虚。
又云居寺高顶诗曰：中峰云已合，绝顶日犹晴，邑居随望近，风烟对眼生。
周庾信陪驾幸终南山诗曰：玉山乘四载，瑶池宴八龙，鼋桥浮少海，鹄盖上中峰，飞狐横塞路，白马当河冲，水奠三川后，山封五树松，长虹双瀑布，圆阙两芙蓉，戍楼鸣夕鼓，山寺响晨锺，新蒲节转促，短笋箨犹重，树宿含樱鸟，花留酿蜜蜂，迎风下列缺，酾酒召昌容，且欣陪北上，方欲待东封。
陈张正见赋得山卦名诗曰：蓬莱遁羽客，岩穴转蒙笼，云归仙井暗，雾解石桥通，影带临峰鹤，形随杂雨风，寻师不失路，咸欲驭飞鸿。
【赋】魏刘桢黎阳山赋曰：自魏都而南迈，迄洪川以朅休，想王旅之旌旄，望南路之遐脩，御轻驾而西徂，过旧坞之高区，尔乃逾峻岭，超连罡，一登九息，遂臻其阳，南荫黄河，左覆金城，青坛承祀，高碑颂灵，珍木骈罗，奋华扬荣，云兴风起，萧瑟清泠，延首南望，顾瞻旧乡，桑梓增敬，惨切怀伤，河源汩其东游，阳鸟飘而南翔，睹众物之集华，退欣欣而乐康。
晋潘岳登虎牢山赋曰：辞京辇兮遥迈，将远游兮东夏，朝发轫兮帝墉，夕结轨兮中野，凭脩坂兮停车，临寒泉兮饮马，眷故乡之辽隔，思纡轸以郁陶，步玉趾以升降，凌汜水而登虎牢，览河洛之二川，眺成平之双皋，崇岭骉以崔崒，幽谷豁以窙寥，路逶迤以迫隘，林廓落以萧条，尔乃仰荫嘉木，俯藉芳卉，青烟郁其相望，栋宇懔以鳞萃，彼登山而临水，因先喆之所哀，矧去乡而离家，邈长辞而远乖，望归云以叹息，肠一日而九回，良劳者之咏事，爰寄言以表怀。
晋郭璞巫咸山赋曰：盖巫咸者，实以鸿术，为帝尧医，生为上公，死为贵神。岂封斯山，而因以名之乎，伊巫咸之名山，嚬孤停而嵥峙，体岑峭以隆颓，冠崇岭以峻起，配华霍以助镇，致灵润乎百里，尔乃寒泉悬涌，浚湍流带，林薄丛茏，幽蔚隐蔼，八风之所归起，游鸟之所喧会，潜瑕石，杨兰茝，回翔鹓集，凌鷮鹪翳，禽鸟迁阳以晨鸣，熊虎窟阴而夕〈口〉。
梁江淹江上之山赋曰：桂青萝兮万仞，竖丹石兮百重，百重兮嵒崿，如斫兮如削，波潮兮吐纳，〈山其〉岸兮积沓，见红草之交生，眺碧树之四合，草自然而千华，树无情而百色，嗟世道之异兹，牵忧患而来逼。
梁吴均八公山赋曰：峻极之山，蓄圣表仙，南参差而望越，北逦迤而怀燕，尔其盘桓基固，含阳藏雾，绝壁崄巇，层岩回互，桂皎月而常团，云望空而自布，袖以华阆，带以潜淮，文星乱石，藻日流阶，若夫神基巨镇，卓荦荆河，箕风毕雨，育岭生瓘，高岑直兮蔽景，脩坂出兮架天，似迎云而就日，若从汉而回山，露泫叶而原净，花照矶而岫鲜，促嶂万寻，平崖亿绝，上被紫而烟生，傍带花而来雪，维英王兮好仙，会八公兮小山，驾飞龙兮翩翩，高驰翔兮冲天。
陈张正见山赋曰：何神山之峻美，谅苞结之所成，东垂曰泰，南服称衡，西戎所擅，北狄摽名，於是尧值洪流，滔天襄陵，禹敷水土，奠高槎木，众川既导，群岳自脩，潜通四渎，镇压九川，森罗辰象，吐吸云雾，深不可测，远不可步，於廓灵山，长为作固，尔其为状也，则武当太和，武功太白，昆仑五门，扶宁三石，峰高一万，峭峙三百，登而眺之，则千里无极，俯而临之，则万仞难测，映白鹤而同高，混青天而共色。
晋潘尼西［北堂书钞一百四十一，一百五十七，《初学记》二十四作恶。］道赋曰：异山河之岨阨，倦关谷之盘纡，车低佪於潜轨，马侘傺於险涂，狗肘还勾，羊角互戾，葂窟连投，十数亿计，石子之涧，坎埳之穴，支体为之危竦，形骸为之疲曳，此亦行者之艰难，羁旅之困毙，若其名坂，则羊羹八特，成皋黄马，回波激浪，飞沙飘瓦，马则顿踬狼傍，虺颓玄黄，牛则体疲力竭，损食丧肤，尳蹄穿领，摩髋脱躯。
【吟】晋夏侯湛山路吟曰：夙驾兮待明，陟山路兮遐征，冒晨朝兮入大谷，道逶迤兮岚气清，揽辔兮抑马，踟蹰兮旷野，旷野〈骨区〉兮辽落，崇岳兮嵬崿，丘陵兮连离，卉木兮交错，渌水兮长流，惊涛兮拂石。
宋谢庄山夜忧曰：庭光尽，山明归，流风乘轩卷，明月缘河飞，涧鸟鸣兮夜蝉清，橘露靡兮蕙烟轻，凌别浦兮值泉跃，经乔林兮遇猿惊，南皋别鹤伫行汉，东邻孤管入青天，沉痾白发共急日，朝露过隙讵赊年，年去兮发不还，金膏玉液岂留颜，回舲拓绳户，收棹掩荆关。
【赞】晋庾肃之山赞曰：悬岩杳翳，神明攸居，官府风云，怀吐川渠，昆阆天竦，五岳云停，飞峰紫蔚，辰秀太清。
晋戴逵山赞曰：蔚矣名山，亭亭洪秀，并基二仪，峣嶕云构，嵯峨积岨，寥笼虚岫，轻霞仰拂，神泉旁漱，曰仁奚乐，希静此寿。
晋郭璞《炎山赞》曰：木含阳气，精构则燃，焚之无尽，是生火山，理见乎微，其妙在传。
【铭】晋张载剑阁铭曰：岩岩梁山，积石瓘瓘，远属荆衡，近缀岷嶓，南通邛僰，北达襃斜，狭过彭碣，高逾嵩华，惟蜀之门，作固作镇，是曰剑阁，壁立千仞，穷地之险，极路之峻，世浊则逆，道清斯顺，闭由往汉，开自有晋，秦得百二，并吞诸侯，齐得十二，田生献筹，矧兹狭隘，土之外区，一人荷戟，万夫趑趄，形胜之地，非亲勿居，昔在武侯，中流而喜，山河之固，见屈吴起，兴实在德，险亦难恃，洞庭孟门，二国不祀，自古迄今，天命匪易，凭阻作昏，鲜不败绩，公孙既灭，刘氏衔璧，覆车遗轨，冈或重迹，勒铭山阿，敢告梁益。
晋湛方生灵秀山铭曰：岩岩灵秀，积岨幽重，傍岭关岫，乘标挺峰，桂柏参幹。芝菊乱丛，翠云夕映，爽气晨蒙，笼笼疏林，穆穆闲房，幽室冬暄，清荫夏凉，神木奇生，灵草贞香，云鲜其色，风飘其芳，可以养性，可以迁翔，长生久视，何必仙乡。
梁简文帝行雨山铭曰：岩畔途远，阿曲路深，犹云息驭，尚且抽琴，兹峰独擅。嵚崎千变，却绕画房，前临宝殿，玉岫开华，紫水回斜，谿间聚叶，涧里萦沙，月映成水，人来当花，藤结如帷，碛起成基，芸香馥迳，石镜临墀。
又明月山铭曰：迢递峰长，威纡岳聚，既正书门，兼同天柱，非竞小山，宁论大庾，岂学土龙，讵须石鼓，緅色斜临，霞文横竖。
梁孝元帝东宫后堂仙室山铭曰：太华削成，本擅奇声，峰如雪委，岭若莲生，云除紫盖，霞通赤城，金坛是箓，玉记题名，凤依桐树，鹤听琴声，殿接南箕，桥连北斗，秋河徙带，春禽衔绶，朱鸟安窗，青龙作牖。
梁庾肩吾东宫玉帐山铭曰：玉帐寥廓，昆山抵鹊，总叶成帐，连枝起幕，玉蕊难徙，金花不落，隐士弹琴，仙人看博，岩留故鼎，灶聚新荆，煮石初烂，烧丹欲成，桑田屡尽，海水频倾，长闻凤曲，永听箫声。
周庾信梁东宫行雨山铭曰：山名行雨，地异阳台，春人无数，神女羞来，翠幔朝开，新妆旦起，树入床前，山来镜里，草色衫同，花红面似，开年寒尽，正月春游，天丝剧藕，蝶粉多尘，横藤碍路，垂柳低人，谁论洛水，一个河神。
陈徐陵后堂望美人山铭曰：高堂碍雨，洛浦无洲，何处相望，山边一楼，峰因五妇，石是三侯，险逾地肺，危邻天柱，禁苑斜通，春人恒聚，树里闻歌，枝中见舞，恰对妆台，诸窗并开，遥看已识，试唤便回，岂如织女，非秋不来。
【碑】梁简文帝神山碑铭曰：关号天井，山称地雌，碧鸡金马，越渎梁池，怀灵缊德，孕宝含奇，此亦神岫，英名远摛，昔有鹫窟，不烧净土，迈彼高踪，构兹法宇，引叶成帷，即树为柱，石砌危横，崖阶斜竖。
梁元帝玄圃牛渚矶碑曰：窃以增城九重，仙林八树，未有船如鸣鹤，时度宓妃，桥似牵牛，能分织女，丹凤为群，紫柱成迾，清风韵响，即代歌仙，桂影浮池，仍为月浦，璧月朝晖，金楼启扉，画船向浦，锦缆牵矶，花飞拂袖，荷香入衣，山林朝市，并觉忘归。
【序】宋谢灵运名山序曰：夫衣食人生之所资，山水性分之所適，世识多云，欢足本在华堂，枕岩嗽流者，之［《初学记》五作乏。］於大志，故保其枯槁，余谓不然，君子有爱物之情，有救物之能，横流之獘，非才不理，故时有屈己以济彼，岂以名利之场，贤於清旷之域邪，语万乘则鼎湖有纵辔，论储贰则嵩山有绝控。又陶朱高揖越相，留侯原辞汉傅，推此而言，可以明矣。
【书】梁吴均与施从事书曰：故鄣县东三十五里，有青山，绝壁干天，孤峰入汉，缘［全梁文六十作绿。］嶂百重，青川万转，归飞之鸟，千翼竞来，企水之猿，百臂相接，秋露为霜，春萝被迳，风雨如晦，鸡鸣不已，信足荡累颐物，悟衷散赏。
又与朱元思书曰：风烟俱净，天山共色，从流飘荡，任意东西，自富阳至桐庐，一百许里，奇山异水，天下独绝，水皆漂碧，千丈见底，游鱼细石，直视无碍，急湍甚箭，猛浪若奔，夹峰高山，皆生寒树，负势竞上，互相轩邈，争高直指，千百成峰，泉水激石，泠泠作响，好鸟相鸣，湋湋成韵，蝉则千转不穷，猿则百叫无绝，烝飞戾天者，望峰息心，经纶世务者，窥谷忘反，横柯上蔽，在昼犹昬，疏条交映，有时见日。
◇昆仑山
《河图》曰：昆仑之墟，五城十二楼，河水出焉。
《龙鱼河图》曰：昆仑山，天中柱也。
大荒西经曰：赤水之后，黑水之前，有大山，名曰昆仑之丘，有神，人面虎身，有尾。
《尔雅》曰：西北之美者，有昆仑之墟，璆琳琅玕焉。
《穆天子传》曰：天子遂宿于昆仑之阿，赤水之阳，吉日辛酉，天子升于昆仑之丘，以观黄帝之宫，纪年曰：周穆王十七年，西征至昆仑丘，见西王母，王母止之。
《神异经》曰：昆仑有铜柱焉，其高入天，所谓天柱也，围三千里，圆周如削，铜柱下有回屋焉，辟方百丈，［事具仙部。］
《史记》曰：禹本纪，言河出昆仑，昆仑甚高，三千五百馀里，日月所相避隐为光明也，其上醴泉华池，自张骞使大夏之后，穷河源，恶睹本纪所谓昆仑者乎。
水经曰：昆仑墟在西北，去嵩高五万里，地之中也，其高万一千里，河水出其东北陬。
《博物志》曰：昆仑从广万一千里，神物之所生，圣人神仙之所集，五色云气，五色之流水，其泉东南流入中国，名为河也。
葛仙公传曰：昆仑，一曰玄圃，一曰积石瑶房，一曰阆风台，一曰华盖，一曰天柱，皆仙人所居也。
《搜神记》曰：昆仑之山，地首也，是惟帝之下都，故其外绝以弱水之深。又环以炎火之山，山上有鸟兽草木，皆生育滋茂於炎火之中，故有火澣布，非此山之皮枲，则其鸟兽之毛也。
【赞】晋郭璞昆仑丘赞曰：昆仑月精，水之灵府，惟帝下都，西羌之宇，嵥然中峙，号曰天柱。
◇嵩高山
《山海经》曰：太室之中山，其上有木焉，叶状如梨而赤理，而名曰指，服者不垢。
《毛诗》曰：崧高惟岳，峻极于天，维岳降神，生甫及申。
《列仙传》曰：王子乔，周灵王太子晋也，好吹笙作凤鸣，游伊雒间，道士浮丘公接上嵩高山。
《汉武帝内传》曰：武帝夜梦与李少君俱上嵩高山，上半道，有绣衣使者，乘龙持节，从云中下，言太一君召，觉，即告近臣曰：如朕梦，少君将舍朕去矣。
《刘根别传》曰：根弃世学道，入中岳嵩山石室中，峥嵘上，东南下五十丈，北人冬夏不衣，身毛皆长一二尺，颜状如年十五时。
《仙经》云，嵩高山东南大岩下石孔，方圆一丈，西方北入五六里，有大室，高三十馀丈，周圆三百步，自然明烛，相见如日月无异，中有十六仙人，云月光童子，常在天台，时亦往来此中，人非有道，不得望见。
戴延之《西征记》曰：嵩高山，岩中也，东谓太室，西谓少室，相去七十里，嵩高，总名也。
《世记》［《初学记》五，《太平御览》三九作刘义庆《世说》：按亦见幽明录，(古小说钩沉谓唐宋类书引幽明录，时亦题《世说》：是也。)］曰：嵩高山北有大穴，莫测其深，百姓岁时每游观其上。晋初，尝有一人误堕穴中，同辈冀其傥不死，乃投食於穴中，坠者得之，为寻穴而行，计可十许日，忽旷然见明。又有草屋，中有二人，对坐围棋。局下有一杯白饮，坠者告以饥渴，棋者曰：可饮此。坠者饮之，气力十倍。半年许，乃出于蜀中，归洛下，问张华，华曰：此仙馆大夫，所饮者玉浆也。
《俗说》曰：傅亮北征，在黄河中，垂至洛，遥见嵩高山，于时同从客在坐，问傅曰：潘安仁怀旧赋云，前瞻太室，傍眺嵩丘，嵩丘太室，故是一山，何以言傍眺，傅曰：有嵩丘山，去太室七十里，此是书写误耳。
【赞】晋郭璞太室山赞曰：嵩惟岳宗，华岱恒衡，气通元漠，神洞幽明，嵬然中立，众山之英。
◇华山
《尔雅》曰：华山为西岳。
《西山经》曰：太华之山，削成而四方，其高五千仞，其广十里。
《晏子》曰：君子若华山然，松柏既多矣，望之尽日不知厌。
《列仙传》曰：脩羊公者，魏人，止华阴山石室中，中有石榻，常卧其上，石尽陷穿。
又曰：呼子先者，汉中关下卜师，寿百馀岁，临去，呼酒家妪，令急装，便有仙人，持二茅狗来至，子先持一与酒妪，因各骑之，乃龙也，上华阴山，常於山大呼，言子先酒母在此。
《华山记》曰：华山高岩四合，重岭秀起，上有石池，北有石鼓，父老相传云，尝有闻其鸣者。
《述征记》曰：华山对河东首阳山，黄河流于二山之间，云本一山，巨灵所开，今睹手迹於华岳，而脚迹在首阳山下。
【赞】晋郭璞华山赞曰：华岳灵峻，削成四方，爰有神女，是挹玉浆，其谁游之，龙驾云裳。
【铭】晋傅玄华岳铭序曰：易称法象莫大乎天地，天以高明崇显，而岳配焉，地以广厚为基，而岳体焉，若夫太华之为镇也，五岳列位而存其首，三条分方而处其中，故能参两仪以比德，协和气之絪缊，故云行与雨施，兴雷风以动物，是以古先历代圣帝明王，莫不燔柴加牲，尊而祀焉，於虞书，则西巡狩至于西岳，而亲祭焉，於礼，则大司马掌其分域，而大宗伯典其礼祀也。
【碑】后汉张昶西岳华山堂阙碑序曰：易曰：天地定位，山泽通气，然山莫尊於岳，泽莫盛於渎，岳有五而华处其一，渎有四而河在其数，其灵也至矣，人主废兴，必有其应，故岱山石立，中宗继统，太华授璧，秦胡绝绪，白鱼入舟，姬武建业，宝珪出水，子朝丧位，布五方则处其西，列三条则居其中，世宗又经集灵之宫於其下，想松乔之俦，是游是憩，郡国方士，自远而至者，充岩塞崖，乡邑巫觋，宗祝乎其中者，亦盈谷溢蛇奚，咸有浮飘之志，愉悦之色，必云霄之路可升而越，果繁昌之福可降而致也，故殖财之宝，黄玉自出，令德之珍，卿相是毓，匪惟嵩高，降生申甫，斯亦有焉。
◇衡山
《周官》曰：荆州之镇山曰衡山。
《湘中记》曰：衡山九疑，皆有舜庙，遥望衡山，如阵云，沿湘千里，九向九背，乃不复见。
又曰：南阳刘道人，尝游衡山，行数十里，有绝谷，不得前，遥望见三石囷，二囷闭，一囷开，盛弘之《荆州记》曰：衡山有三峰极秀，一峰名芙蓉峰，最为竦桀，自非清霁素朝，不可望见，峰上有泉飞派，如一幅绢，分映青林，直注山下。
《异苑》曰：湘东姚祖，太元末为郡吏，经衡山，望岩下有数年少，并执笔作书，祖谓是行侣休息，乃枉道过之，未至百许步，少年相与翻然飞飏。
【诗】晋庾阐诗曰：北眺衡山首，南睨五岭末，寂坐挹虚恬，运目情四豁，翔乱凌九宵，陆鳞困濡沫，既体江湖悠，安识南溟阔。
◇庐山
《山海经》曰：庐山名有二，一曰天子都，二曰天子鄣。
伏滔《游庐山序》曰：庐山者，江阳之名岳，其大形也，背岷流，面彭蠡，蟠根所据，亘数百里，重岭桀嶂，仰插云日，俯瞰川湖之流焉。
远法师庐山记曰：东南有香炉山，孤峰秀起，游气笼其上，则棼氲若烟。
《神仙传》曰：董奉还豫章，庐山下居，在山间，了不佃作，为人治病，亦不取钱物，使病愈者，种杏五株。
张野庐山记曰：庐山，天将雨，则有白云，或冠峰岩，或亘中岭，俗谓之山带，不出三日必雨。
周景式庐山记曰：匡俗，周威［《太平御览》四十一引张僧鉴寻阳记作武。］王时，生而神灵，庐於此山，世称庐君，故山取号焉。
又曰：登庐山，望九江，以观禹之迹，其兹峰乎，东南隐诸岭，不得骈瞩，自庐山人迹所暨，迥望处无复出此者。又甚高峻，每雨，其下成潦，而上犹皎日，峰头有大盘石，可坐数百人。
【诗】宋谢灵运登庐山绝顶望诸峤诗曰：积峡忽复启，平涂俄已闭，峦陇有合沓，往来无踪辙，昼夜蔽日月，冬夏共霜雪。
宋鲍昭［按当作照，后同。］登庐山诗曰：悬装乱水区，旅薄次山楹，千岩状岨积，万壑势回萦，巃鹢高昔貌，纷乱袭前名，洞涧窥地脉，竦树隐天经，松磴上迷密，云窦下纵横，阴冰实夏结，炎树信冬荣。
又登庐山望石门诗曰：明发振云冠，升峤远栖趾，高峰隔半天，长崖断千里，鸡鸣青涧中，猿啸白云里，瑶波逐穴开，霞石触峰起，回互非一形，参差悉相似。
梁江淹登庐山香炉峰诗曰：绛气下萦薄，白云上杳冥，中坐瞰蜿虹，俯伏视流星，日落长沙渚，曾阴万里生，藉兰素多意，临风默含情。
【赋】宋支昙谛庐山赋曰：昔哉壮丽，峻极氤氲，包灵奇以藏器，蕴绝峰乎青云，景澄则岩岫开镜，风生则芳林流芬，岭奇故神明鳞萃，路绝故人迹自分，严清升山於玄崖，世高垂化於共阝亭，应真陵云以踞峰，眇忽翳景而入冥，咸豫闻其清尘，妙无得之称名也，若其南面巍崛，北背〈辶苕〉蒂，悬霤分流以飞湍，七岭重氵急而叠势，映以竹柏，蔚以柽松，萦以三湖，带以九江，嗟四物之萧森，爽独秀於玄冬，美二流之潺湲，津百川之所冲，峭门百寻，峻阙千仞，香炉吐云以像烟，甘泉涌霤而先润。
【碑】梁元帝庐山碑序曰：夫日月丽天，皇穹所以贞观，川岳带地，后土所以惟宁，庐山者，亦南国之德镇，虽林石异势，而云霞共色，长风夜作，则万流俱响，晨鼯晓吟，则百岭齐应，东瞻洪井，识曳帛之在兹，西望石梁，见指宝之可拾，诚复慕类易悲，山中难久，攀萝结桂，多见淹留。
◇太行山
《山海经》曰：太行山，其首曰归山，其上有金玉，下有碧玉。
《穆天子传》曰：天子命驾八骏之乘，赤骥之驷，南征翔行，迳绝翟道，升于太行，南济于河。
《墨子》曰：墨子请耕桂岭子［墨子耕柱篇作墨子怒耕柱子，岭字衍，(疑类聚据本怒作请，请岭音近，故致衍，若作怒，则音相距远矣，请问也，见国语吴语注，吕氏春秋首时注。)］曰：将上太行，驾骥与牛，子将谁驱，曰：将驱骥，以骥足贵［耕柱篇及《太平御览》四十作责。］也。
《尸子》曰：龙门，鱼之难也，太行，牛之难也，以德报怨，人之难也。
《战国策》曰：范睢说秦王曰：举兵攻荥阳，则成皋之路不通，北巉太行之道，则上党之兵不下，王举兵而攻荥阳，则其国断为三。
《神仙传》曰：王烈入太行山，忽闻山东北雷声，往视，见山上破数百丈，石中有一孔，径尺，中有青泥流出，烈取抟之，随手坚凝，气味如粳米饮。
【诗】晋袁宏从征行方山头诗曰：峨瓘太行，凌虚抗势，天岭交气，窈然无际，澄流入神，玄谷应契，四象悟心，幽人来憩。
◇荆山
《山海经》曰：荆山，其阴多铁，其阳多赤金。
《河图括地象》曰：荆山为地雌，上为轩辕星。
《韩子》曰：卞和得玉於楚山中，献厉王，王使玉人相之，曰：石也，刖其左足，和抱其璞，哭於荆山之下，三日，泣尽继之以血，［事具玉门。］
《水经》曰：荆山在南郡临沮县东北。
【诗】晋桓玄登荆山诗曰：理不孤湛，影比有津，曾是名岳，明秀超邻，器迁荒外，命契响神，我之怀矣，巾驾飞轮。
梁江淹望荆山诗曰：奉诏至江汉，始知楚塞长，南关绕桐柏，西岳出鲁阳，寒郊无留影，秋日悬清光，悲风绕重林，云霞肃川涨，岁晏君如何，零泪染衣裳。
◇锺山
徐爰释门［《太平御览》四十一作问。］略曰：建康北十馀里，有锺山，旧名金山，汉末，金陵尉蒋子文，讨贼战亡，灵发於山，因立蒋侯祠，故世号曰蒋山。
庾阐杨都赋注曰：建康宫北十里，有蒋山，舆地图谓之锺山，元皇帝未渡江之年，望气者云，蒋山上有紫云，时时晨见。
山谦之《丹阳记》曰：京师南北，并有连岭，而蒋山独隆嚬峻异，其形象龙，实杨都之镇也，孙权葬山南，因山为名，号曰蒋陵。
沈约《宋书》曰：萧思话领左卫，尝从太祖登锺山北岭，石上弹琴，因赐以银锺酒，［事具琴部。］
【诗】梁沈约游锺山诗曰：灵山纪地德，地险资岳灵，终南表秦馆，少室迩王城，北阜何其峻，林薄杳葱青，发地多奇岭，干云非一状，合沓共隐天，参差分相望，郁律构丹巘，崚嶒起青嶂，即事既多美，临眺殊复奇，南瞩储胥观，西望昆明池，山中咸可悦，赏逐四时移，春光发陇首，秋风生桂枝，多值息心侣，结架山之足，八解鸣涧流，四禅隐岩曲。
梁虞骞登锺山下峰望诗曰：冠者五六人，携手岩之际，散意百仞端，极目千里睇，叠岫乍昏明，浮云时卷闭，遥看野树短，远望樵人细。
◇北邙山
《魏志》曰：明帝即位，欲平北芒，令登台观见孟津，廷尉辛毗谏曰：天地之性，高高下下，今而反之，既非其理，加以损费人功，民不堪役，且若九河盛溢，洪水为害，而丘陵皆夷，何以御之，帝乃止。
朱超石与兄书曰：登北芒远眺，众美都尽，光武坟边杏甚美，今奉送核。
【诗】魏刘伶北芒客舍诗曰：泱漭望舒隐，黮黤玄夜阴，寒鸡思天曙，拥翅吹长音，蚊蚋归丰草，枯叶散萧林，陈醴发悴颜，巴歈畅真心，缊被终不晓，斯叹信难任，何以除斯叹，付之与瑟琴，长笛响中夕，闻此消焜衿。
【赋】晋张协登北芒赋曰：陟峦丘之〈山丽〉岮，升逶迤之脩岅，回余车於峻岭。聊送目於四远，灵岳郁以造天，连岗岩以蹇产，伊洛混而东流，帝居赫以崇显，山川汨其常弓，万物化而代转，何天地之难穷，悼人生之危浅，叹白日之西颓兮，哀世路之多蹇，於是徘徊绝岭，踟蹰步趾，前瞻狼山，却闚大岯，东眺虎牢，西睨熊耳，邪亘天际，旁极万里，莽眩眼以芒昧，谅群形之难纪，临千仞而俯看，似游身于云霓，抚长风以延伫，想凌天而举翮，瞻冠盖之悠悠，睹商旅之接枙，尔乃地势窊隆，丘墟陂纮，坟陇嵔叠，基布星罗，松林掺映以攒列，玄木搜寥而振柯，壮汉氏之所营，望五陵之嵬瓘，丧乱起而启壤，僮竖登而作歌。
◇天台山
名山略记曰：天台山在剡县，即是众圣所降，葛仙公山也。
《异苑》曰：会稽天台山，虽非遐远，自非忘生忘形，不能跻也。
《幽明录》曰：汉帝永平五年，剡县刘晨阮肇，共入天台山，度山，出一大溪，溪边有二女子，姿质妙绝，遂留半年，怀土思求归，既出，亲旧零落，邑屋改异，无复相识，讯问得七世孙。
孔灵符会稽记曰：赤城山内，则有天台灵岳，玉室璿台。
【赋】晋孙绰游天台山赋序曰：天台山者，盖山岳之神秀者也，涉海则有方丈蓬莱，登陆则有四明天台，皆玄圣之所游化，灵仙之所窟宅，夫其峻极之状，嘉祥之美，穷山海之朅富，尽人神之壮丽矣，所以不列於五岳，阙载於常典者，岂不以其所立冥奥，其路幽迥，或倒景於重溟，或匿峰於千岭，始经魑魅之涂，卒践无人之境，举世罕能登陟，王者莫由禋祀，理无隐而不彰，启二奇以示兆，赤城霞起而建标，瀑布飞流以界道。
◇首阳山
《毛诗》曰：采苓采苓，首阳之巅。
《论语》曰：伯夷叔齐，饿于首阳之下。
《史记》：伯夷叔齐，孤竹君之二子，让国逃去，隐於首阳山，采薇而食之，遂饿死首阳山，［事具让部。］
【诗】魏阮籍诗曰：步出上东门，遥望首阳岑，下有采薇士，上有嘉树林。
【赋】汉杜笃首阳山赋曰：嗟首阳之孤岭，形势窟其槃曲，面河源而抗岩陇。堆隈而相属，长松落落，卉木蒙蒙，青罗落漠而上覆，穴溜滴沥而下通，高岫带乎岩侧，洞房隐於云中，忽吾睹兮二老，时采薇以从容，於是乎，乃讯其所求，问其所脩，州域乡党，亲戚疋俦，何务何乐，而并兹游矣，其二老乃答余曰：吾殷之遗民也，厥胤孤竹，作蕃北湄，少名叔齐，长曰伯夷，闻西伯昌之善〈求殳〉，［明本作教。］育年艾於胡耇，遂相携而随之，冀寄命乎馀寿，而天命之不常，伊事变而无方，昌伏事而毕命，子忽遘其不祥，乃兴师於牧野，遂干戈以伐商，乃弃之而来游，担［明本作誓。］不步於其乡，余闭口而不食，并卒命於山傍。
◇燕然山
汉书匈奴传曰：贰师引兵还，至燕然山，单于知汉军劳倦，自将五万骑遮击，贰师军大乱败，贰师降单于。
【铭】后汉班固燕然山铭曰：勒以八阵，莅以威神，玄甲耀日，朱旗绛天，遂陵高阙，下鸡鹿，经碛卤，绝大漠，斩温禺以亹鼓，血尸逐以染锷，然后四校横徂，星流彗扫，萧条万里，野无遗寇，於是城灭区殚，反旆而旋，铄王师兮征荒裔，剿凶虐兮截海外，敻其邈兮亘地界，封神丘兮建隆嵑，熙帝载兮振万世。
◇罗浮山
茅君内传曰：大天之内，有地中之洞天三十六所，罗浮山之洞，周回五百里。名曰朱明曜真之天。
袁彦伯罗浮山疏曰：遥望石楼直上，当十馀里许，石楼之於山顶，十分之一耳，去县三十里，便见山基，至所登处，当百里许，山皆平敞极目。
《罗浮山记》曰：罗浮者，盖总称焉，罗，罗山也，浮，浮山也，二山合体，谓之罗浮，在增城博罗二县之境，旧说，罗浮高三千丈，有七十石室，七十二长溪，神明神禽，玉树朱草。
【诗】宋王叔之游罗浮山诗曰：菴蔼灵岳，开景神封，绵界盘趾，中天举峰，孤楼侧挺，增岫回重，风云秀体，卉木媚容。
【赋】宋谢灵运罗浮山赋曰：客夜梦见延陵茅山，在京之东南，明旦得洞经，所载罗浮山事云，茅山是洞庭口，南通罗浮，正与梦中意相会，遂感而作罗浮山赋曰：若乃茅公之说，神化是悉，数非亿度，道单悒憰，［古冗切，○冗当作穴，见广韵屑韵。］洞四有九，此惟其七，潜夜引辉，幽境朗日，故曰朱明之阳宫，耀真之阴室，洞穴之宝衢，海灵之云术，伊离情之易结，谅沉念之罗浮，发潜梦於永夜，若愬波而乘桴，越扶屿之缅涨，上增龙之合流，鼓兰枻以水宿，杖桂策以山游。
◇九疑山
《山海经》曰：南方苍梧之丘，苍梧之川，其中有九疑山焉，舜之所葬，在长沙零陵界。
楚辞九歌曰：九疑纷兮并近，［九歌作迎。］
《淮南子》曰：九疑之南，陆事寡而水事多。
《汉书》曰：武帝南巡狩，至于盛唐，望祀虞舜于九疑，［事具巡狩部。］
《湘中记》曰：九疑山，在营道县，九山相似，行者疑惑，故名九疑。
《名山略记》曰：九疑山，汉末有张礼正，魏时有治明期，南游九疑，礼正服黄精，明期服泽写柏实，后俱適西城君，受虹景方，兼以守一，内外洞澈，东华迎而乘云升天。
【诗】庾阐采药诗曰：采药灵山氵急，结驾登九疑，悬岩漏石髓，芳谷挺丹芝，泠泠云珠落，漼漼玉蜜滋，鲜景染冰颜，妙气翼冥期。
【碑】汉蔡邕九疑山碑曰：岩岩九疑，峻极于天，触石肤合，兴播建云，时风嘉雨，浸润下民，芒芒南土，实赖厥勋，逮于虞舜，圣德光明，克谐顽傲，以孝蒸蒸，师锡帝世，尧而授徵，受终文祖，璇玑是承，太阶以平，人以有终，遂葬九疑，解体而升，登此崔嵬，讬灵神仙。


帐屏风幔簟荐席案几杖扇麈尾
◇帐
《史记》曰：沛公入秦宫，宫室帷帐，狗马重宝妇女以千数，意欲留居之，樊哙谏沛公出舍，沛公不听，张良谏，乃止。
又曰：项王军壁垓下，夜闻汉军四面楚歌，乃大惊曰：汉皆已得楚乎，夜饮帐中。
又曰：丞相公孙弘燕见，上或时不冠而见，上尝坐武帐中，汲黯前奏事，上不冠，望见黯，避帐中，使人可其奏事，其见敬礼如此。
《汉武故事》曰：西王母感上区区之诚，暮必神降，上乃盛施帷帐，烧兜沬香，香闻数百里。
又曰：上以琉璃珠玉，明月夜光，杂错天下珍宝为甲帐，其次为乙帐，甲以居神，乙以自居。
《汉书》曰：东方朔云，陛下诚能用臣朔之计，推甲乙之帐，［甲乙，帐名也，瓒曰：兴造乙(汉书六十五东方朔传注乙上有甲字。)之帐，落以随珠和璧，天子袭翠被，为(汉书注作凭。)玉几，而处其中。］燔之於四通之衢。
《三辅旧事》：秦时奢泰，渭水贯都，以象天河，横桥南渡，以象牵牛，后宫列女，万有馀人，妇人之气，上冲於天，缣帐绮帷，木衣綈绣，土被朱紫。
《东观汉记》曰：桓荣常寝病，太子朝夕遣中人问疾，赐以帷帐奴婢，曰：如有不讳，无忧家室也，后病愈，入复侍讲。
《汉旧仪》曰：祭天有绀幄帐。
《马融别传》曰：马融为儒，教养诸生，常有千数，善鼓琴，好吹笛，达生任性，不拘儒者之节，居宇器服，多存侈饰，常坐高堂，施绛纱帐，前授生徒，后列女乐，弟子以次相传，鲜有入其室者。
《益部耆旧传》曰：翟酺上事云，汉文帝连上书囊以为帐，恶闻纨素之声。
傅子曰：太祖武皇帝，恐嫁娶之僣上，公主適人，不过帛帐，从婢十人而已。
【诗】梁沈约咏帐诗曰：甲帐垂和壁，螭云张桂宫，随珠既吐曜，翠被复含风。
◇屏风
《京兆旧事》曰：杜陵萧彪，子伯文，为巴郡太守，以父老，归供养，父有客，常立屏风后，自应使命。
《东观汉记》曰：宋弘尝燕见，御坐新施屏风，画烈女，帝数顾视之，弘正容言曰：未见好德如好色者，上即为撤之，时上姊胡阳公主新寡，上与共论朝臣，微观其意，主曰：宋公威容德器，群臣莫及，上曰：方且图之，后弘见上，令主坐屏风后，因谓弘曰：谚言，贵易交，富易妻，人情乎，弘曰：臣闻贫贱之交不可忘，糟糠之妻不下堂，上顾谓主曰：事不谐矣。
谢承《后汉书》曰：郑弘，为太尉时，举弟五伦为司空，班次在下，每正朔朝见，弘曲躬自卑，上问知其故，遂听置云母屏风，分隔其间，由此为故事，［事具职官部。］
《三辅决录》曰：何敞为汝南太守，章帝南巡过郡，有雕镂屏风，为帝设之，命侍中黄香铭之曰：古典务农，彫镂伤民，忠在竭节，义在脩身。
《魏志》曰：太祖平柳城，班所获器物，特以素屏风素几赐毛玠，曰：君有古人之风，故赐君古人之服。
《吴录》曰：景帝时，纪亮为尚书令，子骘为中书令，每朝会，诏以御屏风隔其座焉。
又曰：曹不兴善画屏风，误落笔点素，因就以作蝇，权以为生蝇，举手弹之。
《语林》曰：满城武秋［《太平御览》七百零一作满奋字武秋，此有讹脱。］体羸恶风，侍坐晋武帝，屡顾看云母幌，武帝笑之，武云，北窗琉璃屏风，实密似疏，帝有难色。
【诗】周庾信咏屏风诗曰：昨夜鸟声春，惊啼动四邻，今朝梅树下，定有咏花人，流星浮酒泛，粟钿绕杯唇，何劳一片雨，唤作阳台神。
又曰：逍遥游桂苑，寂绝想桃源，狭石分花迳，长桥映水门，管声惊百鸟，人衣香一园，定知懽未足，横琴坐树根。
又曰：高阁千寻起，长廊四注连，歌声上扇月，舞影入闻弦，涧水绕窗外，山花即眼前，但顾［本集作原。］长欢乐，从今一百年。
又曰：捣衣明月下，静夜秋风飘，锦石平砧面，莲房接杵腰，急节迎秋韵，新声入手调，寒衣须及早，将寄霍嫖姚。
又曰：今朝好风日，园苑足芳菲，竹动蝉争散，莲摇鱼暂飞，面红新著酒，风晚细吹衣，跂石多时望，莲船始复归。
【赋】汉淮南王屏风赋曰：惟斯屏风，出自幽谷，根深枝茂，号曰乔木，孤性陋弱，畏金彊族，移根易土，委伏沟渎，飘飖危殆，靡安厝足，天启我心，遭遇微禄，中郎善治，收拾捐朴，大匠治之，彫刻削斫，等化器类，庇荫尊屋，赖蒙成济，其恩弘笃，不逢仁人，永为枯木。
【启】梁简文帝谢赉棋子屏风启曰：极班马之巧，兼曹史之虑，均天台之翠璧，杂水叶之嘉名，电母之窗，惭其丽色，琉璃之扇，愧其含影。
梁刘孝威谢敕赉画屏风启曰：昔纪亮所隔，唯珍云母，武秋所顾，上贵琉璃，岂若写帝台之基，拂昆山之碧，画巧吴笔，素逾魏赐，冯商莫能赋，李尤谁敢铭。
陈周弘正谢梁元帝赉春秋糊屏风启曰：昔琉璃见重，云母称珍，虽尽华丽，有伤真朴，岂若三体五例，对玩前史，一字褒贬，坐卧箴规，无复楚台之风，得同邹谷之暖。
【铭】后汉李尤屏风铭曰：舍则潜避，用则设张，立必端直，处必廉方，雍阏风雅，雾露是抗，奉上蔽下，不失其常。
【书】梁简文帝答萧子云上飞白书屏风书曰：得所送飞白书缣屏风十牒，冠六书而独美，超二篆而擅奇，乍写星区，时图鸟翅，非观触石，已觉云飞，岂待金珰，便睹蝉翼，间诸衣帛，前哲未巧，悬彼帐中，昔贤掩色。
◇幔
《六韬》曰：将冬不服裘，夏不操扇，天雨不张幔盖，名曰礼，将不知礼，无以知士卒寒暑也。
《东观汉记》曰：岑彭与吴汉围隗嚣，嚣壅谷水，以缣幔盛土，为堤灌城。
《军令》曰：战时，皆取舡上布幔布衣渍水中，积聚之，贼有炬火火箭，以掩灭之。
《蜀志》曰：张松劝刘璋绝曹公，交通先主，璋率步骑三万馀人，车乘帐幔，精光耀日，往就与会。
《秦记》曰：符永固以太常韦逞母宋，传其父业，得周官义旨，乃就来宋家〈匚文〉［明本作互，冯校本作〈匚文〉。］讲，书生百人，隔绛纱幔而受书焉。
《世说》曰：庾太尉亮，风仪伟长，时皆以为美，亮有大儿，年数岁，雅量之质，便自如此，温太真尝隐幔视［《太平御览》六百九十九作怛。］之，此儿神色恬然，乃徐跪曰：君侯何以为，论者乃谓不减亮。
【诗】齐王融咏幔诗曰：幸得与珠缀，幂历君之楹，月暎不辞卷，风来辄自轻，每聚金炉气，时驻玉琴声，但原致樽酒，兰棋当夜明。
◇簟
《说文》曰：簟，竹席也。
《释名》曰：簟［《太平御览》七百零八簟下有簟字。］也，布之覃然正平也。
《礼记》曰：夫不在，敛枕簟席，韣器而藏之。
又曰：莞簟之安，｛巩言｝秸之设也。
《方言》曰：簟，宋魏之间谓之笙，［今江东乃言笙也。］《毛诗》曰：下莞上簟，乃安斯寝。
《孙卿子》曰：轻暖平簟，而体不知其安。
《淮南子》曰：席之上，先萑簟，樽之上，先玄酒，先王贵之，先本而后用末也。
汉献帝传曰：尚书令王允奏曰：太史令王立，说孝经六隐事，能消却奸邪，常以良日，允与立入，为帝诵孝经一章，以丈二竹簟，画九宫其上，随日时而出入焉，及允被害，乃不复行也。
晋公卿礼秩曰：太宰何曾逊位，赐簟褥一具。
王隐《晋书》曰：车永为广州刺史，永子溢，多使工作象牙细簟，工患之，乃共举出永。
《东宫旧事》曰：太子纳妃，有乌韬赤花双文簟。
【启】梁刘孝仪谢始兴王赐花纨簟启曰：丽兼桃象，周洽昏明，便觉夏室已寒，冬裘可袭，虽九日煎沙，香粉犹弃，三旬沸海，团扇可捐。
【书】梁简文帝答定襄侯饷卧簟书曰：筠篁多品，筱簜杂名，校色比奇，独此为贵，自舍苍紫，似久暴於柯亭，乍舒黝素，若屡霑於湖水，三伏馀炎，九折成用，便可旅食南馆，高卧北窗。
又答南平嗣王饷舞簟书曰：濯龙之木，文罽饰坛，淮南之台，紫罗为荐，未若五离九折，出桃枝之翠笋，绮烂霞舒，制云母之修竹，南湘点泪，喻也未奇，东宫赤花，拟之非妙。
◇荐席
《释名》曰：荐，所以自荐藉也，席，释也，可卷可舒也。
《说文》曰：蒻，蒲子也，可为荐。
《六韬》曰：桀纣之时，妇女坐以文绮之席，衣以绫纨之衣。
《毛诗》曰：我心匪席，不可卷也。
《礼记》曰：群居五人，则长者必异席，夫为人子者，居不主奥，坐不中席。
又曰：奉席如桥衡，请席何乡，请衽何趾，席南乡北乡，以西方为上，东乡西乡，以南方为上，若非饮食之客，则布席，席间函丈，主人跪正席，客跪抚席而辞，客彻重席，主人固辞，客践席乃坐。
又曰：哀公命席，孔子曰：儒有席上之珍以待聘。
《大戴礼》曰：武王践阼，席前左端之铭曰：安乐必敬，前右端之铭曰：无行可悔，后左端之铭曰：民一反一侧，尔不可不志，后右端之铭曰：所鉴不远，视尔之所代。
《左传》曰：大路越席，昭其俭也。
又曰：臧文仲不仁者三，妾织蒲，［家人贩席，与民争利也。］
论语曰：席不正不坐，君赐食，必正席先尝之。
《家语》曰：明王之守也，则必折冲千里之外，其征也还师衽席之上，故曰内修七教而士不劳，外行三至而财不匮，此之谓明王之道。
《楚辞》曰：瑶席兮玉镇。
《吕氏春秋》曰：卫灵公天寒凿池，宛春谏曰：天寒起土，恐伤民，公曰：天寒乎，宛春曰：公衣狐裘，坐熊席，陬隅有灶，是以不寒，［事具寒部。］
曾子曰：不劳不费之为明，可得而闻乎。
孔子曰：昔者帝舜，左禹，右皋繇，不下席而天下治。
《晏子》曰：景公猎休，坐地而食，晏子后至，灭葭而坐，公不悦，子独席何也，对曰：臣闻介胄坐不席，狱讼不席，狱户不席，三者皆忧也，臣故不敢以忧侍坐，公曰：善，令人下席，曰：大夫皆席，寡人亦席。
子思曰：舜不降席而天下治，桀纣不降席而天下乱也。
《庄子》曰：申徒嘉，兀者也，与郑子产，同师合堂，同席而坐。
鲁连子曰：君所察者三，不可以不知，不知时与不时，譬犹春不耕也，不知行与不行，譬以方为轮也，不知宜与不宜，譬以锦缘荐也。
《韩子》曰：赵简子谓左右曰：车席泰美，夫冠虽恶，必戴之，履虽善，必履之，今车如此其大美也，吾将何以履之，且夫美而耗上，妨义之道。
又曰：孟懿伯相鲁，食不二味，坐不重席。
《史记》曰：陈平以弊席为门。
又曰：苏秦激张仪，令相秦，以马鞯席坐之。
又曰：任安与田仁，俱为卫将军舍人，居门下，卫将军从此两人过平阳公主家。令两人与骑奴同席而食，此二子拔刀裂断席，别坐，主家皆怪而恶之，莫敢问也。
《汉武故事》曰：帝斋於寻真台，设紫罗荐。
《东观汉记》曰：更始至长安，止前殿，郎吏以次侍，更始愧恧，俯刮席，与小常侍语。
又曰：王常与横野大将军位次，与诸将绝席。
又曰：黄香家素贫，躬执勤苦，尽心供养，暑则扇床枕，寒则自温席。
又曰：张禹为太傅尚书，邓太后以殇帝初育，欲令重臣居禁内，乃诏禹与三公绝席。
又曰：宣帝，［《太平御览》七百零九，作秉，此讹。］建武元年拜御史中丞，上特诏御史中丞与司隶校尉尚书令，会同并专席而坐，故京师号曰三独坐。
谢承《后汉书》曰：戴凭徵博士，诏公卿大会，群臣皆就席，凭独立，世祖问其意，对曰：博士说经，皆不如臣，而坐居臣上，是以不得就席，帝令与诸儒难说，帝善之，后正旦朝贺，令群臣说经，更相难诘，义有不通，辄夺其席以益通者，凭遂重坐五十馀席，故京师语曰：解经不穷戴侍中。
又曰：许敬，字鸿卿，其吏有诬君者，会於县令坐，敬拔刀断其席曰：敬不忍与恶人同席。
卢毓冀州论曰：常山为林，大陆为泽，蒹葭蒲苇，云母御席。
《汝南先贤传》曰：郑敬以蒹葭为席，常随杞柳之阴。
《杂记》曰：吴议郎张纯，诣镇南将军朱据，据曰：为赋一物，然后乃坐，纯赋曰：席为冬设，簟为夏施，揖让而坐，君子攸宜。
皇甫谧《高士传》曰：老莱子亲没，隐蒙山之阳，枝木为床，艾为席。
《世说》曰：管宁与华歆同席读书，有轩冕过门者，宁读书如故，歆废书出看，宁割席分坐，曰：子非吾友也。
《说苑》曰：孔子困於陈蔡之间，居环堵之内，坐三经之席。
【诗】齐谢朓咏席诗曰：本生朝夕池，落景照参差，河洲蔽杜若，幽渚夺江离，遇君时采撷，玉坐奉金卮，但原罗衣拂，无使素尘弥。
梁柳惲咏席诗曰：照日汀洲际，摇风渌潭侧，虽无独茧轻，幸有青袍色，罗袖少轻尘，象床多丽饰，原君夜阑饮，佳人时安息。
【铭】后汉李尤席铭曰：施席接宾，士无过贤，直时所有，何必羊豚。
◇案
《说文》曰：案，几属也。
《燕太子》曰：太子常与荆轲等案而食。
《史记》曰：汉七年，高祖过赵，赵王张敖，自持案进食，礼甚恭，高祖箕踞骂之。
《楚汉春秋》曰：项王使武涉说淮阴侯，信曰：臣事项王，位不过中郎，官不过执戟，乃去项归汉，汉王赐臣玉案之食，玉具之剑，臣背叛之，内愧於心。
《烈士传》曰：魏公子方食，有鸠飞入其案下，公子怪之，此有何急，来归无忌耶，使人於殿下视之，左右顾望，一鹞在屋上而飞。
《盐铁论》曰：良民文杯画案，婢妾衣纨履丝，匹庶粺饭肉食，所以乱治也。
《汉书》曰：万石君石奋，子孙为小吏，归谒，万石君必朝服见之，不名，子孙有过失，不诮让，为便坐，对案不食，然后诸子相责，因长老肉袒谢罪，改之乃许。
又曰：上欲封傅太后从弟商，郑崇谏，持诏案起，薄［汉书七十七郑崇传作傅。］太后大怒曰：何有为天子，反为一臣所制耶。
又曰：朱博为御史大夫，为人廉，不好酒色之宴，自微贱至富贵，食不重味，案上不过三杯。
《汉武故事》曰：武帝时，东郡献短人，长五寸，上疑其山精，常令案上行，东方朔问曰：巨灵，汝何以叛，阿母健不。
《东观汉记》曰：更始韩夫人，尤嗜酒，每侍饮，见常侍奏事，辄怒曰：帝方对我，正用此时持事来乎，起抵破书案。
又曰：尹敏与班彪相厚，每相与语，尝屏案不食。
又曰：梁鸿適吴，依大家皋伯通庑下，为人赁舂，妻为具食，不敢於鸿前仰视，举案齐眉，伯通异之曰：彼佣赁能使其妻敬之如此，非凡人也。
《神仙传》曰：茅君当受神灵之职，众宾皆至，忽然自有青缣帐，於屋下，数重白毡，金案玉杯，人皆饱醉。
《江表传》曰：曹公平荆州，仍欲伐吴，张昭等皆劝迎曹公，唯周瑜鲁肃谏拒之，孙权拔刀斫前奏案曰：诸将复有言迎北军者，与此案同。
【铭】梁简文帝书案铭曰：刻香镂彩，纤银卷足，照色黄金，回花青玉，漆华映紫，画制舒绿，性广知平，文雕非曲，厕质锦帷，承芳绮缛，敬客礼贤，恭思俨束，披古通今，察奸理俗，仁义可安，忠贞自烛，鉴矣勒铭，知微敬勖。
◇几
《庄子》曰：南郭子綦，隐几而坐，仰天而嘘，嗒焉似丧其偶，颜成子游，立侍乎前，曰：何居乎，形固可使如槁木，心固可使如死灰乎，今之隐几者，非昔之隐几也，［子綦昔隐几不然乎，今何故更然。］
《战国策》曰：郭隗谓燕昭王，隐几据杖，眄视相使，则厮役之人至。
《左传》曰：诸侯之师，久於偪阳，荀偃士匄，请於荀罃曰：水潦将降，惧不能归，请班师，智伯怒，［智伯，荀罃也。］投之以几，出於其间。
《汉书》曰：朱博迁琅邪太守，齐郡舒缓养名，博奋髯抵［抵音纸。］几曰：观齐儿欲以此为俗耶，乃召见诸曹史书佐及县太史，［汉书八十三朱博传作大吏。］选其可用者。
又曰：平帝诏太师孔光曰：圣人之后，先师之子，德行纯淑，道术通明，居四辅，辅导于帝，今年耆有疾，俊乂大臣，惟国之重，书曰：母遗耇老，国之将兴，尊师而重傅，其令太师，每朝十日一赐餐，赐太师灵寿杖，令为太师省坐置几，太师省中用杖。
《续汉书》曰：大将军何进，辟郑玄，玄以进辟权戚，不敢违意，不得已而诣之，进为设几杖，待之甚优，玄不受朝服，而以幅巾见，一宿逃去。
《九州春秋》曰：孔融为北海太守，为袁谭所攻，流矢雨集，矛戟内接，然融凭几安坐，读书论义自若也。
【诗】齐谢朓咏乌皮隐几诗曰：蟠木生附枝，刻削岂无施，取则龙文鼎，三趾献光仪，勿言素韦絜，白沙尚推移，曲躬奉微用，聊承终宴疲。
◇杖
《史记》曰：张骞曰：臣在大夏时，见邛竹杖蜀布，问曰：安得此，大夏国人曰：吾贾人往市之身毒国，身毒国在大夏东南，可数千里。
鲁连子曰：连却秦军，平原君欲封之，终不肯受，平原君乃置酒，酒酣起前，以千金为寿，先生笑曰：所贵天下之士者，为排患释难，解人之缔结，即是有取，商贾之事，连不忍也，遂杖策而去。
《吕氏春秋》曰：孔子之弟子，从远方来者，孔子荷杖而问之曰：子之父不有恙乎，抟杖而问之曰：子之母不有恙乎，置杖而问之曰：子之兄弟不有恙乎，杖步而陪之，问曰：子之妻子不有恙乎，故孔子六尺之杖，论贵贱之礼，辩亲疏之义。
《韩子》曰：周王下令，索曲杖，吏求之不得，使私求，得之，乃曰：吾知吏不事他事也，杖甚易得，而不能得，我令人求，不移日得之，岂谓忠哉。
【诗】梁到溉饷任新安班竹杖因赠诗曰：邛竹藉旧闻，灵寿资前识，复有冒霜筠，寄生桂潭侧，文彩既班烂，质性甚绸直，所以夭天真，为有乘危力，未尝以过投，屡经芸苗植。
梁任昉答到建安饷杖诗曰：故人有所赠，称以冒霜筠，定是湘妃泪，潜洒遂邻彬，扶危复防咽，事归薄暮人，劳君尚齿意，矜此杖乡辰，复资后生彦，候余方欠伸，献君千里笑，纾我百忧嚬，坐適虽有器，卧游苦无津，何由乘此竹，直见平生亲。
【赋】晋张翰杖赋曰：惟万物之品分，何利人之独贵，中神性之极妙，岂给口之至味，虽至味之御内，乃靡失乎身外，舍少壮之自然，假扶我之攸赖，良工登乎曾峦，妙匠鉴乎林阿，顾眄乎晞阳之条，投刃乎直理之柯，方圆適意，洪细可手，足畜蠋旦夕，欲与永久，仪制财於一寻，假饰存乎尾首，莹牙为其眉嵒，朗金为其觜距。
周庾信竹杖赋曰：桓宣武平荆州，外白有人称楚丘先生，来诣门下，桓公曰：名父之子，流离江汉，孤之责矣，及令引进，乃曰：噫子老矣，鹤发鸡皮，蓬头枥齿，乃是江汉英灵，荆衡杞梓，虽有闻於十室，幸无求於千里，寡人有铜环灵寿，银角桃枝，开木瓜而未落，养莲花而不萎，迎仙容於锦市，送游龙於葛陂，先生将以养老，将以扶危，先生笑而言曰：中国明於礼义，暗於知人，心之忧矣，唯我生民，虽复疏条劲柘，促节贞筠，枝端刻鸟，角首图麟，岂念相余有疾，将余此身，余此衰矣，虽然有以，非鬼非蜮，乃心忧矣，未见从心，先求顺耳，伯玉何嗟，丘明唯耻，别有九棘厖眉，三槐暮齿，孔光谢疾，袁逢致仕，明公此赠，或非乖理。
【颂】王粲灵寿杖颂曰：兹杖灵木，以介眉寿，奇幹贞正，不待矫輮，据贞斯直，杖之爰茂。
【赞】晋郭璞桃杖赞曰：丛薄幽薈，从风蔚猗，簟以宁寝，杖以扶危。
【铭】汉刘向杖铭曰：历危乘险，匪杖不行，年耆力竭，匪杖不彊，有杖不任，颠跌谁怨，有士不用，害何足言，都蔗虽甘，殆不可杖，佞人悦己，亦不可相，杖必取便，不必用味，士必任贤，何必取贵。
后汉李尤灵寿杖铭曰：亭亭奇幹，寔曰灵寿，甘泉润根，清露流茎，乃制为杖，扶危定倾，既凭其实，亦贵其名。
后汉冯衍杖铭曰：杖莫如信，行莫如仁，惠而无实，怨及尔身，赵武之珍，子罕之宝，二子之迹，盖近於道。
晋苏彦邛竹杖铭曰：安不忘危，任在所杖，秀矣云竹，劲直筱簜，节高质贞，霜雪弥亮，圆以应物，直以居当，妙巧无功，奇不待匠，君子是扶，逍遥神王。
晋殷允杖铭曰：二老晨征，匪杖不远，四皓降趾，匪杖不反，翼德扶耆，舍杖焉资，辅相天地，匪贤而谁，荃蕙虽秀，才非贞质，异端虽美，道无玄术，杖必不挠，无取苒弱，人贵一德，勿惑穿凿。
晋傅咸邛竹杖铭曰：嘉兹奇竹，质劲体直，立比高节，示世於式。
晋刘柔妻王氏灵寿杖铭曰：籊々鲜幹，秀彼崇氵急，下泽兰液，上莹芳霄，贞劲内固，鲜粲外昭，耀质灵薈，作珍华朝，杖之身安，越龄松乔。
梁简文帝锡杖铭曰：妙饰嘉光，游圣振灼，排空雾转，腾云凤跃，永异玉神，长逾金错。
◇扇
《春秋繁露》曰：美事召美类，恶事召恶类，类之相应而起也，如马鸣则马应之，故以龙致雨，以扇逐暑，军之所处，生以棘楚，美恶皆有从来也。
《淮南子》曰：夫夏日不披裘者，非爱之也，暖有馀於身也，冬日不用翣者，非简之也，清有馀於適也。
又曰：炎火凿池，披裘而扇，不能救也。
《语林》曰：庾廙为荆州都督，以毛扇上成帝，帝疑是故物，侍中刘劭曰：柏梁云构，工匠先居其下，管弦繁奏，夔牙先聆其音，廙之此扇，以好不以新。
《续晋阳秋》曰：谢安赏袁宏机对辩速，后宏出为东阳郡，时贤祖道治［世说新语言语篇注作冶。］亭，安起执宏手，顾就左右，取一扇授云，聊以赠行，宏应声答曰：辄当奉扬仁风，慰彼黎庶，合座称其率而当。
【诗】晋许询竹扇诗曰：良工眇芳林，妙思触物骋，蔑疑秋翼蝉，团取望舒景。
齐丘巨源咏七宝团扇诗曰：裁状白玉璧，缝似明月轮，表里镂七宝，中衔骇鸡珍，画作景山树，图为河洛神，生风长袖际，晞华红柳津，拂盼迎娇意，隐映含歌人。
梁简文帝赋得白羽扇诗曰：可怜白羽扇，却暑复来氛，终无顾庶子，谁为一挥军。
梁何逊咏扇诗曰：如珪信非玷，学月且为轮，摇风入素手，召曲掩丹唇。
梁庾肩吾赋得转歌扇诗曰：团纱映似月，蝉翼望如空，回持掩曲态，转作送声风。
梁高爽咏画扇诗曰：细丝本自轻，弱采何足眄，直为发红颜，谬成幄中扇，乍奉长门泣，时承柏梁宴，思妆开已掩，歌容隐而见，但画双黄鹄，莫作孤飞燕。
陈许倪咏破扇诗曰：蔽日无全影，摇风有半凉，不堪鄣巧笑，犹足动衣香。
汉班婕妤扇诗曰：新裂齐纨素，鲜絜如霜雪，裁成合欢扇，团团似明月，出入君怀袖，动摇微风发，常恐秋节至，凉梠夺炎热，弃捐箧笥中，恩情中道绝。
汉班固竹扇诗曰：供时有度量，异好有团方，来风堪避暑，静夜致清凉。
【赋】魏陈王曹植九华扇赋曰：昔吾先君常侍，得幸汉桓帝，帝赐尚方竹扇，不方不圆，其中结成文，名曰九华，其辞曰：有神区之名竹，生不周之高岑，对渌水之素波，背玄涧之重深，体虚畅以立幹，播翠叶以成秋，形五离而九折，蔑氂解而缕分，效虬龙之蜿蜒，法虹蜺之烟煴，因形致好，不常厥仪，方不应矩，圆不中规，随皓腕以徐转，发惠风之微寒，时气清以芳厉，纷飘动乎绮纨。
吴闵鸿羽扇赋曰：惟羽扇之攸兴，乃鸣鸿之嘉容，产九华之中泽，迈雍喈之天聪，表高义于太易，著诗人之雅章，赖兹翮以内飞，曜羽仪於外扬，于时祝融持运，朱明发晖，奔阳冲布，飞炎赫曦，同煴隆於云汉，咸惨毒於中怀，尔乃登爽垲，临甘泉，漱清流，荫玄云，运轻翮以容与，激清风於自然，披绡衽而入怀，飞罗缨之缤纷，众坐侃以怡怿，咸俯节以齐欢，感蕙风之荡怀，咏棘心之所欢，於是暑气云消，献酬乃设，停神静思，且以永日，妍羽详回，清风盈室，动静扬晖，嘉好越逸，翻翻弈弈，飞景曜日，同曒素於凝霜，岂振露之能匹。
晋张载扇赋曰：有翔云之素鸟，体自然之至絜，飘缟羽於清霄，拟妙姿於白雪，俯濯素於河汉，仰晞光於日月，双趾蹶而腾虚，六翮挥而风厉，於是傲世公子，俶傥踔跞，遗物独出，乐此天爵，飞蒲氏之修蟠，荣子余之纤缴，弋翔冥之鹍鸡，连王子之白鹤，裁轻翼以为扇，发清风於劲翮，若乃搜奇选妙，绝色寡双，皓质曒鲜，玄的点锋，修短虽异，而光彩齐同，故易称可以为仪，诗美肃肃之容，是以停之如栖鹄，挥之如惊鸿，飘缨蕤於轩幌，发晖曜於群龙，夫裂素制圆，剖竹为方，五明起於名都，九华兴於上京。
晋傅咸羽扇赋曰：吴人截鸟翼而摇风，既胜於方圆二扇，而中国莫有生意，灭吴之后，翕然贵之，其辞曰：凤皇于飞，翙翙其羽，况灵体以遐翔，匪六翮其焉举，感扇扬之兴风，宜收之以清暑，彼安众之云妙，差剖篾於毫缕，体荏苒以轻弱，侔缟素於齐鲁，此因资以为用，不假裁於规矩，虽靡饰於容好，亦差池而有序，上比列於南箕，下等美於箑甫。
又扇赋曰：天道行而不息，四节代以相寻，背青春之令月，践朱夏於斯今，热融融以太甚，孰赫赫之可任，汗珠陨以外流，气郁结而内沉，庶凯风之自南，竞清啸而启衿，怨微飘之不兴，恨乔木之无阴，摇轻扇之冉弱，手才动而〈忄尽〉心，心取〈忄尽〉於卷握，尚何希乎北林，下济亿兆，上宁侯王，是曰安众，清暑作凉，蒙贵幸於斯时，无日夜而有忘，谓洪恩之可固，终靡弊於君旁，火星忽以西流，悲风起乎金商，秋日凄凄，白露为霜，体敛然以思暖，御轻裘於温房，猥弃我其若遗，去玉手而潜藏，君背故而向新，非余身之无良，哀徒劳而靡报，独怀怨於一方。
晋陆机羽扇赋曰：昔楚襄王会於章台之上，山西与河右诸侯在焉，大夫宋玉唐勒侍，皆操白鹤之羽以为扇，诸侯掩麈尾而笑，襄王不悦，宋玉趋而进曰：敢问诸侯何笑，昔者武王玄览，造扇於前，而五明安众，世繁於后，各有讬於方圆，盖受则於箑甫，舍兹器而不用，顾奚取於鸟羽，宋玉曰：夫创始者恒朴，而饰终者必妍，是故烹饪起於热石，玉辂基於椎轮，安众方而气散，五明圆而风烦，未若兹羽之为丽，固体后而用鲜，於是镂巨兽之齿，裁奇木之幹，宪灵朴於造化，审贞则而妙观，诸侯曰：善，宋玉遂言曰：伊兹羽之骏敏，似南箕之启扉，垂皓曜之弈弈，含鲜风之微微，襄王仰而拊节，诸侯伏而引非，皆委扇於楚庭，执鸟羽而言归，属唐勒而为之乱曰：伊鲜禽之令羽，夫何翩翩与眇眇，反寒暑於一堂之末，回八风乎六翮之杪。
晋江逌扇赋曰：惟羽类之攸出，生东南之遐嵎，育庶族於云梦，散宗俦於具区，色非一采，或素或玄，肌平理畅，琼泽冰鲜，戢之则藏，奋之则举，舍之以寒，用之以暑，制舒疾於一掌，引长风乎焜衿，荡烦垢於体外，流妙气於中心。
梁昭明太子扇赋曰：匠人之巧制，女工之妙织，九折翠竹之枝，直截飞禽之翼，虽复草木燋枯，金沙销铄，火山炽，寒泉涸，能使凄兮似秋，隆暑斯却。
梁江淹扇上采画赋曰：临淄之稚女，宋郑之妙工，织素丽於日月，传画明於采虹，洛阳之伎极，江南之巧穷，故饰以赤野之玉，文以紫山之金，粉则南阳之铅泽，墨则上党之松心，玉琴兮珠徽，素女兮锦衣，促织兮始鸣，秋蛾兮初飞，识桂茎之就罢，知兰叶之行衰。
梁周兴白鹤羽扇赋曰：衔明珠以报德，访在阴而阳止，既来集於卫轩，亦倾舞於吴市，骈瑶剪雪，盈华写洁，通脊似介，点首如翳，萦吹动发，环凉入衣，凄兮若秋之暮，懔兮如雪之飞。
【颂】晋刘臻妻五时画扇颂曰：炎后飞轨，引曜丹逵，蕤宾应律，融精协曦，五象列位，品物以垂，兑降素兽，震升青螭，日月澄晖，仙童来仪，仰憩翠岩，俯映兰池，灵柯幽蔼，神卉参差，如山之寿，如松之猗，永锡难老，与时推移。
【赞】宋谢惠连白羽扇赞曰：唯兹白羽，体此皎絜，凉齐清风，素同白雪，挥之衿袖，以御炎热。
【铭】梁庾肩吾团扇铭曰：武王玄览，造扇於前，班生赡博，白绮仍传，裁筠比雾，裂素轻蝉，片月内掩，重规外圆，炎隆火正，石铄沙煎，清逾蘋末，莹等寒泉，思深难恃，爱极则迁，秋风飒至，箧笥长捐，勒铭华扇，敢荐夏筵。
梁简文帝纱扇铭曰。
发曜光
＼│／
风─┼─空
／│＼
霜照月
【启】齐王融谢竟陵王示扇启曰：窃以六翮风流，五明气重，若此圆绡，有兼玩实，轻逾雪羽，絜并霜文，子淑赏其如规，班姬俪之明月，岂直魏王九华，汉臣百绮，况复动制圣衷，垂言炯戒，载摹听皃，式范枢机。
◇麈尾
《世说》曰：康法畅造庾公，捉麈尾甚佳，公曰：麈尾过丽，何以得在，答曰：廉者不取，贪者不与，故得在耳。
【诗】梁宣帝咏麈尾诗曰：匣上生光影，豪际起风流，本持谈妙理，宁是用摧牛。
【铭】晋王导麈尾铭曰：道无常贵，所適惟理，勿谓质卑，御于君子，拂秽清暑，虚心以俟。
宋张悦玳瑁麈尾铭曰：移珍西岳，费藻南濆，凝华淡景，摇采争云，夷心似镜，色象斯分。
陈徐陵麈尾铭曰：爰有妙物，穷兹巧制，员上天形，平下地势，靡靡丝垂，绵绵缕细，入贡宜吴，出先陪楚，壁悬石拜，帐中王举，既落天花，亦通神语，用动舍默，出处随时，扬斯雅论，释此繁疑，拂静尘暑，引饰妙词，谁云质贱，左右宜之。
【启】梁湘东王谢东宫赐麈尾锦帔团扇等启曰：杨雄口讷，本贵谈端，田蚡貌寝，终於丽饰，始兴之扇，方斯非拟，邺中之锦，匹此为轻，方原弘此仁风，既动承华之气，服兹怀袖，复比文若之香。


储宫太子妃［附］公主
◇储宫
《周易》曰：黄离元吉，象曰：明两作离，大人以继明照于四方。
尚书［《太平御览》一百四十六作尚书大传，下同。］曰：惟四月，太子发上祭于毕，下至於盟津之上，乃告司马司徒司空。
又曰：太子发升于舟，中流，白鱼入于舟，王跪取出，俟以燎，群公咸曰：休哉。
《尚书大传》曰：天子太子年十八，曰孟侯，孟侯者，於四方诸侯来朝迎於郊者，问其所不知也。
尚书《洪范五行传》曰：心之大星，天皇也，其前星，太子也，后星，庶子也。
《礼记》曰：王太子王子群后之太子卿大夫元士之適子，凡入学以齿。
又曰：文王之为世子，朝於王季，日三，鸡初鸣而衣服，至於寝门外，问内竖之御者曰：今日安否何如，内竖曰安，文王乃喜，及日中又至，亦如之，及暮又至，亦如之，其有不安，则内竖以告文王，文王色忧，行不能正履，王季复膳，然后亦复初，食上必在视寒暖之节。
又曰：国君世子生，告于君，接以大牢，宰掌具。
又曰：行一物而三善皆得者，唯世子而已，其齿於学之谓，其一知父子之礼，其二知君臣之义，其三知长幼之节，故学之父子焉君臣焉长幼焉，一人元良，万国以贞，世子之谓也。
《左传》曰：九月丁卯，子同生，以太子之礼举之，接以太牢，士负之，士妻食之，公与文姜宗妇命之。
《白虎通》曰：天子之太子诸侯之世子皆就於外者，尊师重先王之道也，故曲礼曰：礼闻来学，不闻往教也。
《贾谊书》曰：文王使太公望傅太子发，嗜鲍鱼，公不与，曰：鲍鱼不登俎，岂有非礼而可养太子哉。
《春秋外传》曰：灵王二十二年，穀洛龙斗，将毁王宫，王欲壅之，太子晋谏曰：晋闻古之长民者，不隳山，不崇薮，不防川，不竭泽，灵王不从。
又曰：师旷见太子晋曰：吾闻太子之语，高於太山，原闻一言，太子曰：吾闻太师之来，喜而又惧，汝知人年长短吉凶也，师旷曰：君色赤，君声清，火色不寿，太子曰：然，却后三年，吾上宾于帝，汝慎无言，殃将及汝，太子时年十五，后三年而卒。
《史记》曰：厉王出奔彘，太子静匿召公之家，国人闻，乃围之，召公以其子以代太子，太子得脱，召公周公二相行政，号曰共和，十四年，厉王死，太子静长於召公家，二相乃共立之，是为宣王也。
又曰：上欲废太子，立赵王如意，大臣谏争，未得坚决，张良为画计曰：顾上不能致者，商山四人，今能无爱金玉，使太子卑辞厚礼，迎此四人，则一助也，於是四人至，侍太子入宴，年皆八十馀，眉鬓皓白，衣冠甚伟，上怪问之，四人各以名对，帝大惊曰：吾求公数岁，常避逃我，今何从吾儿游，四人去，上目送之，指示戚夫人曰：彼四人辅之，羽翼已成，难可动矣。
《汉书》曰：孝景王皇后，武帝母也，内太子宫，太子幸爱之，生三女一男，男方在身时，王夫人梦日入其怀，以告，太子曰：此贵徵也，未生而文帝崩，景帝即位，王夫人生男，是为武帝。
又曰：孝元皇帝，宣帝太子也，母曰许皇后，宣帝微时，生民间，年二岁，宣帝即位，八岁立为太子，壮大柔仁好儒。
又曰：孝成皇帝，元帝太子，母曰王皇后，元帝在太子宫，生甲观画堂，为世嫡皇孙，宣帝爱之，字曰太孙，常置左右，年三岁而宣帝崩，元帝即位，帝为太子，壮好经书，宽博谨慎，初居桂宫，上尝急召，太子出龙楼门，不敢绝驰道，西至真城门，得绝乃度，还入作室门，上迟之，问其故，以状对，上大悦，乃著令太子得绝驰道。
《东观汉记》曰：建武时，天下垦田不实，诏下州郡检其事，帝见陈留牍上有书曰：颍川弘农可问，河南南阳不可问，帝诘吏由趣，吏不服，抵言於长安街得之，帝怒，时明帝年十二，在幄后曰：吏受郡敕，当欲以垦田相方耳，帝曰：即如此，河南南阳不可问，对曰：河南帝城，多近臣，南阳帝乡，多近亲，田宅逾制，不可为准，帝令诘问，乃首服，如显宗言。
《魏略》曰：太祖不时立太子，太子自疑，是时高元吕者，善相人，乃呼问之，对曰：其贵不可言，因问寿几何，元吕曰：甚寿，至四十，当有小苦，过是无忧，后无几而立为太子。
《魏志》曰：明帝，文帝太子，生而爱之，常令在左右，数岁而有歧嶷之姿，武帝异之曰：我基於尔三世矣，每朝宴会同，与近臣并列帷幄，好学多识，特留意法理。
《吴志》曰：孙登，权长子也，立为太子，选置师傅，诠简秀士，以为宾友，诸葛恪为左辅，张休为右弼，顾谭为辅正，陈表为翼正，为四友於东宫，号为多士，登镇武昌，或时猎，当由径道，常避远良田，不践苗稼，至所憩止。又择空闲之地，不欲烦民。
王隐《晋书》曰：初，武帝未为世子，文帝问裴秀，人有相否，秀曰：中抚军立，发至地，手过于膝，人望既茂，天表如此，非人臣之相。
又曰：愍怀太子名遹，少聪惠，帝爱之，六七岁时，帝夜望火，太子牵上衣裾，使入闇中，上问其故，太子对曰：暮夜仓卒，宜备非常，不当亲近火光，令人照见。
《世说》曰：晋明帝数岁，在元帝处坐，时有人从长安来，帝谓曰：尔言长安日远，明帝曰：只闻人从长安来，不闻从日边来，日固宜远，帝大嗟赏，明日，群僚并集，帝更问，乃答云，日近，帝失色，乃谓曰：何以昨语异，答曰：出门见日，不见长安，众莫不嗟叹。
【诗】梁刘孝威重光诗曰：重光，储后宣制义也，赫赫重光，明明二圣，帝作储述，礼和乐正，中衢置樽，高堂悬镜，其酌不穷，其明逾盛，德音孔昭，民胥攸咏，明明二圣，赫赫重光，风神洒落，容止汪洋，瞻彼谈扇，载抑载扬，何斯天辩，如珪如璋，颜闵函席，游夏升堂，以卿以士，惟公惟王，思媚储后，顾哉乐康，芃芃黍苗，阴雨膏之，诜诜缨冕，储王道之，道之以礼，齐之以仁，理则探圣，言则穷神，训于四国，覃于万民。
又奉和简文帝太子诗曰：太子天下本，元良万国贞，周朝推上嗣，汉世惭重明，前星涵瑞采，洊雷扬远声，三善传乐正，百行纪司飞，九流遍已辩，七经咸所精，博闻强子政，高才凌长卿，礼尊逾屈己，德盛益卑情，仙气贻锺相，儒道推桓荣，延贤博望苑，视膳长安城，园绮随金辂，浮丘侍玉笙，智囊前殿笏，端士后垂缨，九仙良所重，四海更东倾，班输同举乘，甲观齐蓬行，［《初学记》十作瀛。］
【赋】魏卞兰赞述太子赋曰：超古人之遐迹，崇先圣之弘基，躭八素之秘奥，遵二仪於大猷，正往昔之常弊，定当世之旧仪，禀休和之上性，应五百之运期。著典宪之高论，作叙懽之丽诗，越文章之常检，扬不学之妙辞，蹈布衣之所难，阐善道而广之，道无深而不测，术无细而不敷，论古贤以叹息，睹懿德以欢娱，历精思於训籍，忽日移而忘劬，虽明略而无上，犹博纳以自扶，宾故老以劝俗，讽六经以荣儒，嘉通人之达节，笑俗士之守株，匿天盛之严厉，扬恺悌之和舒，惟凡百之咏德，感恩惠之有馀，信清风之休著，非臣下之敢虚，乃作颂曰：明明太子，既叡且聪，博B闻W强Q记，圣思无双，猗之左右，如虎如龙，八俊在侧，旁无谀凶，富不忘施，尊而益恭，研精书籍，留思异同，建计立议，廓然发蒙，天下延颈，歌颂德音，闻之於古，见之於今，深不可测，高不可寻，创法万载，垂此休风。
【箴】晋温峤侍臣箴曰：勿谓其微，覆篑成高，勿谓其细，巨由纤毫，故曰善不积，不足以成名，话言如丝，而万里来享，无以处极，而利在永贞，是以太子之在东宫，均士抗礼，以卑厥情，入学齐齿，言称先生，不以贤自臧，不以贵为荣，思有虞之蒸蒸，尊周文之翼翼，晨昏靡违，夙兴晏息，师傅是瞻，正人在侧，屏彼佞谀，纳此亮直，故傅敬德义，臣思尽忠，或稽古训导，惟道之不融，或造膝诡辞，惧咎之蕴崇，惴惴兢兢，思二雅之遗风，鉴乎九三，天禄永终，近臣司规，敢告常从。
周王褒皇太子箴曰：臣闻教化爰始，咏歌不足，政俗既移，风雅斯变，伏惟皇明御宇，功均造物，改文为质，斫雕成素，皇太子洊雷居震，明两作离，春夏干戈，秋冬羽籥，叔誉惭五称之对，师旷降四马之恩，窃以太史官箴，虞书所诫，永树芳烈，丞相所以垂文，深睹安危，太傅以之陈训，敢自斯义，献箴云尔，天生蒸民，司牧斯树，咸熙庶绩，式昭王度，惠民垂统，元良继体，丽止离晖，惟机天启，令问令望，闻诗闻礼，从曰抚军，守曰监国，秋坊通梦，春宫养德，桓荣献书，荀攸观则，元子为士，齿卿命秩，朝服寝门，回车作室，正阳君位，乔枝父道，臣子所崇，忠孝为宝，勿谓居尊，祸福无门，勿谓亲贤，王道无偏，无为虑始，无为事先，损之又损，而全之亦全，无往不复，无平不陂，美疹甘言，鲜不为累，则哲惟难，知人未易，居室为善，分阴无弃，亡保其存，危安其位，神听不惑，天妖斯忌，文昌著於前星，秬鬯由於守器，庶僚司箴，敢告阍寺。
隋戴逵皇太子箴曰：无谓父子无间，江充掘蛊，无谓兄弟无携，倡优起舞。
【诔】晋陆机愍怀太子诔曰：明明皇子，成命既骏，保乂皇家，载生淑胤，茂德克广，仁姿朗俊，当克无疆，光绍有晋，如何不吊，暴离咎艰，曾是遘愍，匪降自天，肇倾运祚，遂丧华年，呜呼哀哉，沉云既祛，日月增晖，灵宠可赠，冤魂难追，旧物东反，灵柩西归，伤我惠后，寂焉翳灭，衔哀骏奔，凶服就列，追慕徽尘，兴言断绝，敢诔遗风，庶存芳烈，其辞曰：巍巍皇基，弈弈紫微，有命既集，天禄永绥，笃生太子，纂德承茂，平绍大烈，时惟洪胄，奇颖发翘，清藻在秀，诞自幼蒙，逮事武皇，展矣太子，播此琼芳，允矣圣祖，无言不臧，婉娈乘舆，名裕德昌，龙集庚戌，日月改度，赫赫明明，我皇登祚，厥登伊何，皇统是荷，华绂重采，翠盖垂葩，鸾旗阿那，玉衡吐和，聿来在宫，体亮而诚，肃雍皇极，思媚紫庭，亦既涉学，遵师盛道，何年之妙，而察之早，谠言必复，乖义则考，惟天有命，太子膺之，惟皇有庆，太子承之，当究遐年，登兹胡耇，缉熙有晋，克构帝宇，如何晨牝，秽我朝听，仰索皇家，惟尘明圣，惴惴太子，终温且敬，衔辞即罪，掩泪祗命，显加放流，潜肆鸩毒，痛矣太子，乃离斯酷，谓天盖高，诉哀靡告，鞠躬引分，顾景摧剥，呜呼哀哉，凡民之丧，有戚有姻，太子之殁，傍无昵亲，跼蹐严宫，绝命禁闱，幽柩偏寄，孤魂曷归，呜呼太子，生冤殁悲，疋夫有怨，尚或殒霜，矧乃太子，万邦攸望，普天扼腕，率土怀伤，精感六沴，咎徵紫房，爰兹元辅，启我令图，王赫斯怒，天诛靡逋，攙抢叱扫，元凶服辜，仁诏引咎，哀策东徂，光复宠祚，绍建藐孤，於时晖服，粲焉毕陈，庭旅旧物，堂有故臣，孰云太子，不见其人，呜呼哀哉，既济洛川，灵旆左回，三军凄裂，都邑如隤，慨矣寤叹，念我愍怀。
【哀策】齐王融皇太子哀策文曰：绣幕启涂，铜池从殡，葆铎既行，枚綍且引，皇帝痛粢，盛之阙奉，哀匕鬯之有亡，悯含嗟乎崇正，顾掩欷於承光，式睠元良，永怀人宝，俾兹史策，载馀风道，其辞曰：居辰北极，在日重离，诞惟妙善，克自生知，资神为契，合圣如规，地维缺位，月纪褰期，哀缠晦朔，燧改岁时，〈米亶〉粥不溢，姜桂无滋，俯终心礼，昌我帝基，思皇下武，缵戎上德，将叶人神，永贻家国，用稽嗣典，实弘储则，庸器改物，徽号崇名，往辞绿盖，来驭朱缨，旂旗旖旎，鸾纛声明，守器宣华，访安永福，上漏骖轩，初晨戒服，庆色伊满，夤仪载肃，至诚莫感，遐福空辞，氛程月志，祲动年司，素妭犯列，青云失滋，中楹轸梦，当户陈诗，楚药毁方，秦医反辙，高议虚演，奇文徒说，远宾上灵，长违昭世，痛结宸慈，哀震华棣，呜呼哀哉，轩惟高寂，庭帐深阴，鹤关昼掩，凫灯夜沉，仍袭未改，容馔如临，暧徽仪而可慕，摽嗣子之纯心，呜呼哀哉，韦弁告期，麻衣请日，辩域展图，杨龟献吉，文物充阶，具僚在位，总葭挽之哀凄，视风烟之骚瑟，呜呼哀哉，饰麾辂而南指，转旌羽而北徂，车结轸於雕毂，马缓节於金苏，寄灵心於万象，增恋恋於国都，呜呼哀哉，光徙靡而欲沉，山荒凉而遂晚，城阙缅而何期，平原忽而超远，情有望而弗追，顾如疑於将反，呜呼哀哉。
梁王筠昭明太子哀策文曰：蜃辂峨峨，龙骖跼步，羽翿前驱，云旗北傃，皇帝哀继明之寝曜，痛嗣德之徂芳，御武帐而凄恸，临甲观而增伤，式稽令典，载扬鸿烈，诏撰德於旌旂，求傅徽於舞缀，其辞曰：式载明两，实惟少阳，仪天比峻，俪景腾光，睿哲膺期，旦暮斯在，识洞机深，量苞瀛海，立德不器，至功弗宰，宽绰居心，温恭成性，脩襟孝友，率由严敬，咸有种德，惠和齐圣，括囊流略，包举艺文，遍该缃素，殚极丘坟，腾褰充积，儒墨区分，瞻河阐训，望鲁杨芬，云物告徵，祲沴褰象，星霾恒曜，山颓朽壤，威仪上宾，德音长往，具僚无荫，谘丞安仰，呜呼哀哉，首夏司开，麦秋纪节，容卫徒警，菁华萎绝，书幌空张，谈筵罢设，虚馈饛饛，孤灯翳翳，呜呼哀哉，简辰请日，筮合龟贞，幽埏夙启，玄宫献成，武校齐列，文物增明，昔游漳水，宾从无声，今归郊郭，徒御相惊，呜呼哀哉，背绛阙以远徂，轥青门而徐转，顾驰道而讵前，望国都而不践，凌脩坂之威夷，溯平原之悠缅，骥蹀足以酸嘶，挽凄锵而流泫，呜呼哀哉，混哀音於萧籁，变愁容於天日，虽夏木之森阴，反寒林之萧瑟，既将反而复疑，如有求而遂失，谓天地其无心，遽永潜於容质，呜呼哀哉。
【诏】梁武帝立皇太子诏曰：非至公无以王天下，非博爱无以临四海，所以尧禅舜让，惟德是与，文王舍伯邑考而立武王，格于上下，光被四表，今岱宗牢落，天步艰难，淳风犹郁，黎民未乂，自非克明克哲，允文允武，岂能荷神器之重，嗣龙图之尊，晋安王纲，德行内敏，威惠外宣，群后归美，率土宅心，可立纲为皇太子，庶百年胜残，方流馀庆，毕世后仁，永固洪业。
梁沈约立太子诏曰：朕属当期运，系迹前王，思所以长世流祚，垂之万叶，百辟咸以元良之寄，有国莫先，自昔哲后，降及近代，莫不立储树〈女顷〉，［《初学记》十作嫡。］守器承祧，乃旁挹群议，远惟七百，建兹蒙稚，仰副宗祊，承华肇开，崇基克永，无疆之庆，非独在余，思霑渥泽，被之遐迩，可赐天下为父后者爵一级，王侯以下，量锡币帛。
后魏温子昇魏庄帝生皇太子赦诏曰：有国三善，事属元良，本枝百世，义锺继体，朕应天纂命，握图受箓，景祚唯新，十年以永，今月吉辰，皇子诞育，彩云映日，神光照殿，方开博望，将起龙楼，远近同欢，人神共悦，便可大赦天下。
【教】魏文帝答卞兰教曰：赋者言事类之所附也，颂者美盛德之形容，故作者不虚其辞，受者必当其实，兰此岂吾实哉，昔吾丘寿王，一陈宝鼎，何武等徒以歌颂，犹受金帛之赐，兰事虽不谅，义足寿也，今赐牛一头。
【表】吴张俨请立太子师傅表曰：昔贾谊为汉文帝陈周成王为太子，以周公为傅，召公为太保，吕望为太师。又立三少，皆上大夫，使与太子居处，左右前后，皆正人也，明礼义以导习之，故能光熙文武，兴隆周室，伏惟陛下，命世应期，顺乾作主，皇太子以天然之姿，为国上嗣，朝廷以四海未定，国家多事，师傅之官，阙而未备，臣愚以为高祖初基，天下造创，引张良叔孙通，出为师保，入与朝政，宜博采周汉，依旧仪，用将相名官，辅弼太子，於是以熙赞洪业，增晖日月，实为光大也。
魏卞兰赞述太子表曰：伏惟太子，研精典籍，留思篇章，览照幽微，才不世出，禀聪叡之绝性，体明达之殊风，慈孝发於自然，仁恕洽於无外，是以武夫怀息，文士归德，窃见所作典论，及诸赋颂，逸句烂然，沈思泉涌，华藻云浮，听之忘味，正使圣人复存，犹称善不暇，所不能间也，昔舜以蒸蒸显其德，周旦不骄成其名，岂因南面之尊以发假，称鼎足之盛以取誉哉，夫至尊至贵，能令人畏，不能令人誉，故桀不能变龙逢之心，纣不能易三仁之意，怀近服远，非德无施，今太子博纳多容，海渟岳峙，学无常师，唯德所在，思无所思，唯德所亲，观士察人，毫毛无失，望色则知其情，览始则达其终，遏伪辩於未言，绝谗巧於未形，其所以包罗殊类，鉴观成败，德生於性，明出自然，太子所行，晏然休著，皆群下所常吟咏，诚不复须臣赞扬懿美，褒称盛行，然后令夜光之璧，显於金匮，隋侯之珠，彰於韫椟者也，今相锺繇，大理王朗，海内英儒，国家柱臣，博物多识，通洽君子，年耆德茂，所更多矣，若游海者难与论水，睹前世者不可为言，然咸归太子巍巍之美，叙述清风，言之有味，听者欣欣，忘日之夕，流景燿於无穷，布芳阴於四远，譬若麟龙发足，群兽追踪，鸾凤举翼，众鸟随风，小臣区区，嘉乐无已，窃怡绵绵之属，忘愚戆之言，谨触冒上赋一篇，以摅狂狷之思。
宋谢庄庆皇太子元服上至尊表曰：伏惟皇太子殿下，明两承乾，元良作贰，抗法迂身，英华自远，乐以脩中，礼以治外，三善克懋，德成教尊，今日昭辰，显加元服，对灵祇之望，俦上庠之欢，率天罄世，莫不载跃。
又皇太子元服上皇太后表曰：离景承宸，枢光陪极，毓问东华，飞英上序，乐正歌风，司成颂德，清明神镜，温文在躬，练日简辰，显备元服，懋三王之教，爥少阳之重。
梁简文帝谢为皇太子表曰：伏见诏书，以臣为皇太子，有命自天，实惊物听，鸿名盛典，爰萃庸薄，势举千钧，方兹未重，高抟九万，比此非遥，臣本凡蔽，宾实无取，特以毓庆云霄，凭晖璿极，鸣玉内侍，指麾外蕃，犹惧不任，尚疑废职，况复监抚守从，道著前经，恭敬温文，义彰昔记，震维礼绝，离景事尊，养德北宫，赞业东序，魏平非拟，汉庄靡继，臣牧拙樊汉，始获言归，遂以下才，属当上嗣，事异定陶之举，有类胶东之册，将何以著三善之德，延四皓之游，屈叔誉之辞，卞［卞上明本空一字，有脱文。］兰之颂。
又拜皇太子临轩竟谢表曰：臣闻团晖丽天，洊雷居震，必资令德，寔建贤明，臣本空薄，器业无取，已惭好儒之志，且乏丰下之姿，叨逢慈奖，事出希世，方将问安寝门，视膳天幄，察陈奏之，［之下明本空一字，有脱文。］示严警之书，出龙楼而祗召，息车驰道，侍銮舆而巡幸，说经孔庭，足践阊阖，风云之势斯近，飞陵倒景，神仙之举超然，何以允副元良，和兹守器，逢师旷之褒，值史丹之述。
又上昭明太子集别传等表曰：若夫正少阳之位，主承祧之则，口实为美，唯称启诵，自兹厥后，罕或闻焉，昭明太子，禀仁圣之姿，纵生知之量，孝敬兼极，温恭在躬，明月西流，幼有文章之敏，羽籥东序，长备元良之德，非假二疏，宁劳四皓，虎贲恧其经学，智囊惭其调护，岂止博望延宾，寿春能赋，问疑枣据，书戒凭陵而已哉，玉折何追，星颓靡续，地尊虢嗣，外阳之术无徵，位比周储，缑山之驾不反，臣以不肖，妄作明离，出入铜龙，瞻仰故实，思所以揄扬盛轨，宣记德音，谨撰昭明太子别传文集，请备之延阁，藏诸广内，未彰茂实，式表洪徽。
梁任昉为皇太子求一日一入朝表曰：臣闻内竖告安，姬昌怡色，鸣鸡戒旦，周发冠履，或以凉燠之候，晨昏异宜，膳羞之和，鼎饪殊节，一辰三朝，称情犹简，终日承颜，在理斯惬，且长寿之对，抚循无已，驰道未穷，顾怀不辍，岂直下动天至，固亦上结慈衷，自顷半旬乃朝，遂为通制，事逾信次，义乖晨省，一日万机，不敢三尘御省，每旦改宿，特乞一至寝门。
梁沈约为皇太子谢初表曰：臣实蒙稚，温文以阙，不闲三善之训，未习四学之议，唯问安内竖，因心自发，而亲膳寝门，未任再至，乃降皇慈，夙膺盛典，贰体宸极，守器宗祧，顾循幼志，如临冰壑。
梁萧子范求撰昭明太子集表曰：臣闻姬旦云亡，播礼乐於百代，宣尼既殁，传雅颂於千祀，夏启之风，载传乐野，周晋之迹，止在洛滨，入侍四公，西京见美，长寿一察，东汉流名，魏击之悟箧衣，事关战国，孙登之爱田苗，义属偏霸，各称小善，靡擅雕虫，子桓虽诗赋可嘉，规范顿阙，贻讥良史，取诮前载，备而为论，佥奥允归，自少阳潜位，震方灭采，神仪长往，铜龙毁构，音颜缅邈，舟壑迁移，若乃缘情体物，繁弦缛锦，纵横艳思，笼盖辞林，积练累素，盈车满笈，金石有销，斯文方远，既异陈王之躬撰。又非当阳之自集，臣蝉翼轻身，未从尘露，而班输严驾，永辍騑骖，恋主怀兹，伏深涕慕，冒乞铨次遗藻，勒成卷轴。
梁陆倕为豫章王庆太子出宫表曰：臣闻周固本枝，寔资明两，汉启盘石，必系元良，所以阐弘祚鼎，光崇守器，伏惟皇太子，道契生知，照均天纵，不藉审谕之功，无待温文之辅，而冬书秋记，夙表睿资，春诵夏弦，幼彰神度，虽复直门守令，长寿察微，魏赞多容，汉称宽博，不足以连辉茂则，疋景令图，甲观惟新，桂宫告始，朱班徙次，翠盖移阴，华裔式瞻，人祇蹈舞。
周王褒为百僚请立皇太子表曰：臣闻洊雷居震，春方应守器之礼，明两作离，少阳纂重晖之业，是以三善昭德，载祀之祚克隆，一人元良，贞国之基永固，至於轩辕得姓，高阳才子，上嗣伫贤，前星虚位，鲁国公臣赟，亲居元子，属当储贰，具僚仰则，列辟式瞻，臣等参议，请立为皇太子，事隆监抚，教资审谕，问安寝门，视膳天幄。
周庾信庆传位於皇太子表曰：昔者降居若水，登庸有优劣之殊，来朝栎阳，继体有君臣之异，不得与夫天之两日，一日之再中，并曜联辉，重明之双照，同年而语矣，欲令百工相和，先闻揖让之风，天下无为，早识吾君之子，皇帝藐然姑射，正当乘云驭龙，问道崆峒，岂复先秋木落。
◇太子妃
《汉书》曰：汉景薄皇后，孝文薄太后家女也，景帝为太子时，太后为太子取以为妃。
又曰：武帝陈皇后，长公主嫖女也，初武帝得立为太子，公主有力焉，故欲以女纳太子。
又曰：武［《太平御览》一百四十九作孝。］成许皇后，平恩侯嘉女也，元帝选配太子，上令中常侍黄门亲近者侍送，还白帝，称太子欣悦，元帝喜，谓左右曰：酌酒贺我，左右皆称万岁。
《汉武故事》曰：初，武帝为太子时，长公主欲以女配帝，时帝尚小，长公主指女问帝曰：得阿娇好不，帝曰：若得阿娇，以金屋贮之，主大喜，乃以配帝，是曰陈皇后，阿娇，后字也。
王隐《晋书》曰：武帝欲为太子取妃，久而不决，上欲娶卫瓘女，杨后欲娶贾充女，上曰：卫公女有五可，贾公女有五不可，卫家种贤而多子，端正而长白，贾家种妒而少子，丑而短黑，杨后既纳宝物，固欲娶贾氏，因乃纳之。
又曰：愍怀太子妃，王衍女也，刘曜等入洛，尽将诸后妃去，妃独拔刀向贼曰：我司徒公女，皇太子妃，死则已，终不为贼妇，贼害之。
晋孝武起居注曰：上临轩，设悬而不乐，遣兼司空谢琰，纳太子妃王氏，赐文武布绢，百官诣上东门上礼。
甲辰仪曰：皇太子妃公主夫人，逢持节使者高车使者，住车相揖。
《东宫旧事》曰：皇太子妃，给织成衮带，白玉佩，四望车，羽葆，前后部鼓吹各一部。
又曰：太子纳妃，有七采杯文绮被，长命杯，文绮袴。
【哀策】宋谢庄皇太子妃哀策文曰：楹凝桂酒，庭肃龙辒，风吹国路，云起郊门，皇帝伤总繸之掩采，悼副袆之灭华，行光既晏，长河又斜，顾而言曰：璇瑶有毁，郁烈无湮，翦素裁简，授之史臣，其辞曰：霍岫〈虚号〉天，灊流凝汉，祥发桐珪，庆昭金筭，毓景帝出，飞芳戚闬，秘仪施谷，升音集灌，月晷几望，娣袂维良，释帏春宫，承篚少阳，五叶衍藻，四训抽光，葳蕤蕙振，婉娈琼相，清徽就远，祲沴方搏，临华罢翠，当晔收兰，複殿生响，长庑结寒，节移虚馈，气变容衣，中庭草薆，阶上萤飞，伤荣里第，痛溢朝闱，霜侵烛昧，风密帷凄，惊葭夕转，龙骖夜嘶，筵既诀兮奠既撤，背青阙兮去神闺，旌掩郁而还泛，盖逶迟而顾低。素紼〈佥殳〉维，华軿解驭，山〈土遂〉恒阴，松阿不曙，离天渥兮就销沉，委白日兮即冥暮，菊有秀兮蘅有芬，德方远兮声弥树。
齐王俭皇太子妃哀策文曰：肇惟初识，芳猷夙就，翩翻礼园，徘徊乐囿，视秋齐明，方春等茂，伊宋之季，天衢荐阻，咨我储贰，缔缉江浒，卫女事齐，樊姬赞楚，美著嫔嗣，徽音踵武，数盈则反，否极斯昌，肃膺灵命，经纬三光，往仪衡馆，来式椒堂，紃组咸事，象服有章，八演仰则，六幽望景，悠悠草昧，如何不永，方中委曜，先秋落颖，世有遗尘，庭无馀影，呜呼哀哉，遵三兆之嘉日，迨九筮之灵期，澄金波而映銮旆，命飞廉而拂琼辎，扬清笳於汉表，动嘶挽於云基。
◇公主
公羊传曰：天子嫁女于诸侯，必使诸侯同姓者主之。
《史记》曰：李斯长男由，为三川守，诸男皆尚秦公主，女悉嫁诸公子，由告归咸阳，斯置酒于家，百官长皆前为寿，门庭车骑以千数。
《汉书》曰：周勃下廷尉，吏侵辱之，勃以千金与狱吏，乃书牍背示之曰：以公主为证，公主，孝文女也，勃子胜尚之，故狱吏教引为证。
又曰：宣平侯张敖，尚惠帝姊鲁元公主，有女，惠帝既立，吕太后欲为重亲，以公主女配帝。
又曰：孝武卫皇后，字子夫，为平阳主讴者，武帝即位数年，无子，过平阳主，既饮，讴者进，帝独说子夫，帝起更衣，子夫侍尚衣轩中，得幸，还坐甚忻，赐平阳主金千斤，子夫上车，主拊其背曰：行矣，强饭勉之，即贵，原无相忘也。
又曰：乌孙以马千疋娉汉女，元封中，遣江都王建女细君为公主，以妻焉，赐乘舆服御物，为备官属，侍御数百人，赠送甚盛，乌孙昆莫以为右夫人，公主至其国，自治宫室，岁时再过，昆莫年老，言语不通，公主悲愁，自为作歌，天子闻而怜之。
范晔《后汉书》曰：制，皇女皆封县公主，仪服同列侯，其尊崇者，加号长公主，仪服同蕃王，诸王皆封乡亭侯，公主仪服同乡亭侯。
又曰：光武姊湖阳公主，新寡，帝与共论朝臣，微观其意，公主曰：宋公威容德器，群臣莫及，帝曰：方且图之，后宋弘被引见，帝令公主坐屏风后，因谓弘曰：喭言贵易交，富易妻，人情乎，弘曰：臣闻贫贱之知不可忘，糟糠之妻不下堂，帝顾谓主曰：事不谐矣。
又曰：董宣为洛阳令，湖阳公主苍头，白日杀人，因匿主家，吏不能得，及主出行，而以奴骖乘，宣於夏门亭候之，乃驻车叩马，以刀画地大言数主之失，叱奴下车，因格煞之，主即还宫诉帝，帝大怒，召宣，欲箠煞，宣叩头曰：原乞一言而死，帝曰：欲何言，宣曰：陛下圣德中兴，而纵奴煞良民，将何以治天下乎，臣不须箠，请得自杀，即以头击楹，流血被面，帝令小黄门持之，使宣叩头谢主，宣不从，帝强使顿之，宣两手据地，终不肯俯，主曰：文叔为白衣时，藏亡匿死，吏不敢至门，今为天子，威不能行一令乎，帝大笑曰：天子不与白衣同。
又曰：窦融长子穆，尚内黄公主，子勋，尚东海王强女比［后汉书五十三窦融传作泚，王氏集解云，当作沘。］阳公主。又子固，亦尚世祖女沮阳公主，窦氏一公两侯三公主，亲戚功臣中莫与为比。
又曰：馆陶公主为子求郎，明帝不许，而赐钱千万，谓群臣曰：郎官上应列宿，出宰百里，苟非其人，则民受其殃，是以难之矣。
魏末传曰：何晏妇金乡公主，即晏同母妹，公主贤明，谓其母沛王太妃曰：晏为恶日甚，将不保身，母笑曰：汝得无妒晏耶，俄而晏死，有一男，年五六岁，宣王遣人录之，晏妇藏其子王宫中，向使者搏颊，乞所活之，使者具以白宣王，宣王亦闻晏妇有先见之言，心常嘉之，且为沛王故，特原不煞。
《晋中兴书》曰：临海公主，惠帝弟四女，羊皇后所生，初封清河公主，未出適，值永嘉乱，□［《太平御览》一百五十二作传。］卖长城民钱温，温以送女，女遇主甚酷，主自告吴兴太守周礼［按晋书三十一贾后传，此事在建兴中，据晋书五十八周札传，札时正为吴兴内史，礼当是札字之讹。］以闻，於是杀温及女，適谯国曹统。
臧荣绪《晋书》曰：贾后二女，宣华女彦，封宣华弘农郡公主，女彦年八岁，聪明歧嶷，便能书学，讽诵诗论，病困，贾后欲议封女以长公主，彦语后曰：我尚小，未及成人，礼不用公主，及薨，谥哀献皇女，以长公主礼葬送。
《列仙传》曰：朱仲，会稽贩珠人也，高后时，献三寸珠，鲁元公主私以七百金，从仲求珠，仲献珠四寸，［事具宝部。］
【碑】魏温子昇常山公主碑曰：启泰微之层构，辟阊阖之重扉，据天下以为家，苞率土而光宅，然则昆山西跱，爰有夜光，汉水东流，是生明月，公主禀灵宸极，资和天地，芬芳有性，温润成质，自然秘远，若上元之隔绛河，直置清高，类姮娥之依桂树，令淑之至，比光明於宵烛，幽间之盛，匹秾华於桃李，讬体宫闱，而执心捴顺，婉然左辟，率礼如宾，举华烛以宵征，动鸣佩而晨去，致肃雍於车乘，成好合於琴瑟，立行洁於清冰，抗志高於黄鹄，停轮表信，阖门示礼，终能成其子姓，贻厥孙谋，而锺漏相催，日夜不息，川有急流，风无静树，奄辞身世，从宓妃於伊洛，遽捐馆舍，追帝子於潇湘，铭曰：龙辔莫援，日车遂往，奄离形神，忽归丘壤，祖歌薤露，出奏巫山，永厝中野，终掩穷泉，萧瑟神道，荒凉墓田，松槚徒列，琬琰空传。
【墓志】宋谢庄豫章长公主墓志铭曰：禀中枢之照，体星轩之华，肃恭在国，掖庭钦其风，恪勤衡馆，庶族仰其德，神叶灵条，爰自帝尧，文信启鲁，肇京于楚，宵烛载照，娥英是从，婉娩絺绤，优柔肃雍，蘅蕙有宝，金碧不居，泉庭一夜，里馆长芜。
齐王融永嘉长公主墓志铭曰：作仪阿媛，取俪汉妃，相金漏质，秾李惭晖，肃穆妇容，静恭女德，顾史求箴，披图问则，庆善郁夷，与仁冥默，宵燧亡明，晓挽已声，松门严阔，泉帐寒清，悠哉白日，郁彼佳城。
齐谢朓临海公主墓志铭曰：长发有祥，瑶台乃构，玄鸟归飞，北音斯奏，聿来徐土，祯符爰授，帝体灵柯，秾华以秀，饰馆东鲁，言归景族，有教公宫，无系车服，既肃簪珥，亦崇汤沐，率礼衡门，降情云屋，彼月斯望，在钓维缗，瞻须配景，望烛齐神，霾华昆岫，灭采上春，慈缠云陛，悲动外姻，郁彼崇芒，睠然城辇，辎翟按辔，龙旒徐转。
又新安长公主墓志铭曰：氛氲长发，时惟睿文，诞兹明淑，玉振兰芬，誉宣女师，德侔高行，肃穆嫔风，优游阃正，抚事成箴，临图作镜，如何冥默，方春委盛。
【诔】魏陈王曹植平原懿公主诔曰：俯振地纪，仰错天文，悲风激兴，霜飚雪雰，凋兰犮蕙，良幹以泯，於惟懿主，瑛瑶其质，协策应期，含英秀出，岐嶷之姿，寔朗贵，［《初学记》十作寔朗寔一，此有脱讹。］生在十旬，察人识物，仪同圣表，声协音律，骧眉识往，俯瞳知来，求颜必笑，和音则孩，阿保接手，侍御充傍，常在襁抱，不停笫床，专爱一宫，取玩圣皇，何图奄忽，罹天之殃，魂神迁移，精爽翾翔，号之不应，听之莫聆，帝用于嗟，呜呼［《初学记》十作咽。］失声，呜呼哀哉，怜尔早殁，不逮阴光，改封大郡，惟帝旧疆，建土开家，邑移蕃王，绲珮惟鲜，朱绂斯煌，国号既崇，哀尔孤独，配尔名子，华宗贵族，爵以列侯，银艾优渥，成礼于宫，灵轜交毂，生虽异室，殁同山岳，爰构玄宫，玉石交连。朱房晧壁，暠曜电鲜，饰终备卫，法生象存，长埏缮脩，神闺掩扉，二柩并降，双魂孰依，人谁不殁，怜尔尚微，阿保激摧，圣上伤悲，城阙之诗，以日喻岁，况我爱子，神光长灭，扃关一阖，曷其复晢。
晋潘岳南阳长公主诔曰：昔唐女嫔妫，书叙釐降之美，周姬適齐，诗咏肃雍之歌，汉之新野，以节义垂号千载，伊晋之献主，以聪明叡智，考终定谥，兹可谓母仪纯备，迈踪古烈者已，惜乎不永，背世湮沉，爰讬素旂，式章徽音，主之诞育，既慕洪胄，德之休明，亦固天授，思心婉娈，淑质纯茂，母仪不忒，内则靡疚，肇自弱笄，有馥其芬，言告言归，作合于荀，在贵思降，处逸能勤，上虔诸姑，傍接支嫔，内谐闺阈，外和族姻，终温且惠，淑慎其身，积善馀庆，启兹名胤，厉以惠肃，诲以柔顺，主实体化，不言而信，二子遵式，匪严而峻，於穆献后，奕代熙盛，重作大司，黎牧火正，国之仁姑，家之慈母，天道辅贤，宜享遐寿，如何短命，曾不华首，寝疾弗兴，繁荣摧朽，呜呼哀哉，容车戒路，祖奠在庭，騑骖踌躇，服马悲鸣，皇舆亲临，望旗失声，列辟咸起，洒泪霑缨，呜呼哀哉，既次墓门，降柩升輴，灵衣从风，素幕生尘，明燎守夜，竦紼俟晨，噭々遗嗣，豭豭孤臣，号无废音，涕不辍中。又皇女诔曰：厥初在鞠，玉质华繁，玄发儵曜，蛾眉连娟，清颅横流，明眸朗鲜，迎时夙智，望岁能言，亦既免怀，提携紫庭，聪惠机警，授色应声，亹亹其进，好曰之经，辞合容止，闲于幼龄，猗猗春兰，柔条含芳，落英彫矣，从风飘飏，妙妙弱媛，窈窕淑良，孰是人斯，而离斯殃，灵殡既祖，次此暴庐，披览遗物，徘徊旧居，手泽未改，领腻如初，孤魂遐逝，存亡永殊，呜呼哀哉。
晋左九嫔万年公主诔曰：昔满［疑当作蒲。］衣早智，周晋夙成，咸以岐嶷，名存典经，猗欤公主，在幼克哲，方德比齿，有邈先烈，何德之盛，而年或阙，何华之繁，而实不结，雨坠风逝，形影长灭，赫赫京室，河洛所经，阴精发曜，降兹淑灵，笃生公主，诞膺休祯，秀生紫微，日晖月明，既睇艳姿，徽音孔昭，盼蒨其媚，婉曼其娇，宠玩轩陛，如琼如瑶，虽则弱齿，双德兼苞，五福所集，闻之先民，积善锺庆，祜德辅仁，宜终淑美，光晖日新，云何降戾，景命不振，晔晔荣曜，英蕤始芳，何辜于天，猥遇降霜，豭豭稚魂，飘飖遐翔，於戏何辜，痛兹不福，生而何晚，殁而何速，酷矣皇灵，谬哉司禄，呜呼哀哉，日月载驰，白露凝结，自主薨徂，奄离时节，吉凶乖邈，存亡异制，将迁幽都，潜神永翳，呜呼公主，魂岂是绥，岌岌灵轜，骏驷騑騑，挽僮齐唱，悲音激摧，士女歔欷，高风增哀，一日不见，采萧作歌，况我公主，形灭体讹，精灵迁逝，幽此中阿，言思言念，涕泪滂沱，呜呼哀哉。
【表】宋江斅当尚世祖女表让婚［据宋书四十一，孝武王皇后传，乃刘骏使人为斅作。］曰：伏承诏旨，当以临海公主降嫔，荣出望表，恩加典外，顾审輶蔽，跪处忧遑，臣寒门悴族，人凡质陋，闾阎有对，本隔天姻，年近将冠，皆已有室，荆钗布裙，足得成礼，自晋氏以来，配尚王姬者，虽累经美胄，亟有名才，至如王敦慑气，桓温敛迹，王偃无仲都之质，而祼雪於北阶，何瑀阙龙工之姿，而见投於深井，谢庄殆自同於矇瞍，殷仲几不免於强锄，制勒甚於仆隶，防闲过於婢妾，行来出入，人理之常，当待宾客，朋从之义，而令扫辙息驾，无窥门之期，废筵抽席，绝接对之理，非惟交友离异，仍乃兄弟疏阔，姆妳争媚，相劝以急，尼媪竞说，相谄以严，其间又有应答问讯，止［宋书作卜。］巫师母，乃至残馀饮食，诘辨与谁，衣被故弊，必责显［宋书作头。］领，或进不获前，或入不听出，不入则嫌於欲疏，求出则疑於有别意，召必以三更为期，遣必以日出为限，夕不见晚魄，朝不识曙星，至於夜步月而弄琴，昼拱袂而被［宋书作披。］卷，一生之内，与此乖矣。又声影表闻，则少婢奔迸，裾袂向席，而丑老藂来，左右整刷，以疑宠见嫌，宾客未冠，以小［宋书作少］，容致斥，如臣门介，［宋书作分。］代荷殊荣，足定家声，便预提拂，青宫美官，或由才升，一切婚戚，咸成恩侵，是以仰冒非宜，披露丹款，非唯上陈一己，规全身原，寔乃广申诸门，受患之切，若恩诏难降，扱请不申，便当刑肤翦发，投山窜海。


孔雀鹦鹉青鸟雁鹅鸭鸡山鸡鹰鹞
◇孔雀
《春秋元命苞》曰：火离为孔雀。
《周书》曰：成王时，西方人献孔雀。
《楚辞》曰：孔盖兮翠旌。［孔雀之羽为车盖。］
《盐铁论》曰：南越以孔雀珥门户，今贵其所饶，非所以厚中国也。
《神仙传》曰：萧史吹箫，常致孔雀。
《汉书》曰：尉佗献文帝孔雀二双。
《西域传》曰：罽宾国出孔雀。
《续汉书》曰：西南夷曰滇池，出孔雀。
又云，西域条支国，出孔雀。
魏文帝诏朝臣曰：前于阗王山习，所上孔雀尾万枚，文彩五色，以为金根车盖，遥望曜人眼。
《郭子》曰：梁国杨氏子，年九岁，甚聪慧，孔君平诣其父，父不在，乃呼儿出，为设果，有杨梅，孔指以示儿，此贵君家果，儿应声答曰：未闻孔雀是夫子家禽。
晋公卿赞曰：世祖时，西域献孔雀，解人语，驯指，应节起舞。
杨孝元交州《异物志》曰：孔雀，人拍其尾则舞。
【赋】魏杨脩孔雀赋曰：魏王园中有孔雀，久在池沼，与众鸟同列，其初至也。甚见奇伟，而今行者莫眡，临淄侯感世人之待士，亦咸如此，故兴志而作赋，并见命及，遂作赋曰：有南夏之孔雀，同号称於火精，寓鹑虚以挺体，含正阳之淑灵，首戴冠以饰貌，爰龟背而鸾颈，徐轩翥以俯仰，动止步而有程。
魏锺会孔雀赋曰：有炎方之伟鸟，感灵和而来仪，禀丽精以挺质，生丹穴之南垂，戴翠旄以表弁，垂绿蕤之森纚，戴脩尾之翘翘，若顺风而扬麾，五色点注，华羽参差，鳞交绮错，文藻陆离，丹口金辅，玄目素规，或舒翼轩峙，奋迅洪姿，或蹀足踟蹰，鸣啸郁咿。
晋左九嫔孔雀赋曰：戴绿碧之秀毛，棹翠尾之脩茎，饮芳桂之凝露，食秋菊之落英，耀丹紫之倏烁，应晨风以悲鸣。
◇鹦鹉
《礼记》曰：鹦鹉能言，不离飞鸟。
《淮南子》曰：鹦鹉能言，而不可使长言，是得其所言，不得所以言。
《万毕术》曰：乾睪一名鹦鹉，断舌可使言语。
吴时外国传曰：扶南东有涨海，海中有洲，出五色鹦鹉，其白者如母鸡。
《异苑》曰：张华有白鹦鹉，华每出行还，辄说僮仆善恶，后寂无言，华问其故，鸟云，见藏瓮中，何由得知，公复在外，令唤鹦鹉，鹦鹉曰：昨夜梦恶，不宜出户，公犹强之，至庭，为鹯所搏，教其啄鹯脚，仅而获免。
《宣验记》曰：有鹦鹉飞集他山，山中禽辄相爱重，鹦鹉自念，虽乐不可久也，便去，后数月，山中大火，鹦鹉遥见，便入水霑羽飞而洒之，天神言，汝虽有志意，何足云也，对曰：虽知不能救，然尝侨居是山，禽兽行善，皆为兄弟，不忍见耳，天神嘉感，即为灭火。
沈约《宋书》曰：谢庄为太子庶子，时南平王铄，上赤鹦鹉，普诏群臣为赋，太子左卫率府袁淑，文冠当时，作赋毕，赍以示庄，庄赋亦竟，淑见而叹曰：江东无我，卿当独秀，我若无卿，亦一时之杰也，遂隐其赋。
【赋】后汉祢衡鹦鹉赋曰：时黄祖太子射，宾客大会，有献鹦鹉者，举酒於衡前曰：今日无以娱宾，窃以此鸟，自远而至，明慧聪善，原先生为之赋，衡笔不停缀，文不加点。
魏陈王曹植鹦鹉赋曰：美洲中之令鸟，超众类之殊名，感阳和而振翼，遁太阴以存形，遇旅人之严网，殊六翮而无遗，身挂滞於重緤，孤雌鸣而独归，岂余身之足惜，怜众雏之未飞，分麋躯以润镬，何全济之敢希，蒙含育之厚德，奉君子之光辉，怨身轻而施重，恐往惠之中亏，常戢心以怀惧，虽处安其若危，永哀鸣以报德，庶终来而不疲。
魏应玚鹦鹉赋曰：何翩翩之丽鸟，表众艳之殊色，被光耀之鲜羽，流玄黄之华饰，苞明哲之弘虑，从阴阳之消息，秋风厉而潜形，苍神发而动翼。
魏陈琳鹦鹉赋曰：咨乾坤之兆物，万品错而殊形，有逸姿之令鸟，含嘉淑之哀声，抱振鹭之素质，被翠羽之缥精。
魏王粲鹦鹉赋曰：步笼阿以踯躅，叩众目之希稠，登衡幹以上千，噭哀鸣而舒忧，声嘤嘤以高厉。又憀憀而不休，听乔木之悲风，羡鸣友之相求，日奄蔼以西迈，忽逍遥而既冥，就隅角而敛翼，倦独宿而宛颈。
魏阮瑀鹦鹉赋曰：惟翩翩之艳鸟，诞嘉类於京都，秽夷风而弗处，慕圣惠而来徂，被坤文之黄色，服离光之朱形，配秋英以离绿，苞天地以耀荣。
晋傅玄鹦鹉赋曰：奇毛曜体，绿采含英，凤翔鸾跱，孔质翠荣，发言辄应，若响追声。
晋左九嫔赋曰：色则丹喙翠尾，绿翼紫颈，秋敷其色，春耀其荣。
晋卢谌赋曰：有遐方之奇鸟，产瓜州之旧壤，挥绿翰以运影，启丹觜以振响。
晋傅咸赋曰：有金商之奇鸟，处陇坻之高松，谓崇峻之可固，然以慧而入笼，披丹唇以授音，亦寻响而应声，眄明眸以承颜，侧聪耳而有听，口才发而轻和，密晷景而随形，言无往而不复，似探幽而测冥，自嘉智於君子，足取爱而扬名。
晋曹毗赋曰：余在直，见交州献鹦鹉鸟，嘉其有智，叹其笼樊，乃赋之曰：其形则雉顾鹄眄，鹰跱雁息，丹喙含暎，缃葩焕翼，森森脩尾，蔚蔚红臆，金采员婴於双眸，朱藻烂晖於首侧。
晋桓玄鹦鹉赋曰：有遐方之令鸟，超羽族之拔萃，翔清旷之辽朗，栖高松之幽蔚，罗万里以作贡，婴樊绁以勤瘁，红腹赪足，玄颔翠顶，革好音以迁善，效言语以自骋，翦羽翮以应用，充戏玩於轩屏。
宋颜延之白鹦鹉赋曰：虽言禽之末品，妙六气而剋生，往秘奇於鬼服，来充美於华京，恨仪凤之无辨，惜晨鹥之徒暄，思受命於黄发，独含辞而采言，起交河之荣薄，出天山之无垠，既达美於天居，亦俪景於云阿，渐惠和之方渥，缀风土而未讹，服琐翮於短衿，仰梢云之曾柯，觊天网之一布，漏微翰於山阿。
宋谢庄赤鹦鹉赋曰：徒观其柔仪所践，赪藻所挺，华景夕映，容光晦鲜，惠性生昭，和机自晓，审国音於寰中，达方声於裔表，及其云移霞峙，霰委雪翻，陆离翚渐，容裔鸿轩，跃林飞岫，焕若轻电，溢烟门，集场圃，晔若夭桃被玉园，至於气淳体净，雾下崖沉，月图光於绿水，云写影於青林，溯还风而耸翮，霑清露而调音。
梁昭明太子鹦鹉赋曰：有能言之奇鸟，每知来而发声，乍青质而翠映，或体白而雪明，喙前钩而趋步，翼高舞而翩翾，足若丹而三布，目如金而双圆。
【赞】晋郭璞山海图赞曰：鹦鹉慧鸟，栖林啄蕊，四指中分，行则以觜，自贻伊笼，见幽坐伎。
◇青鸟
《山海经》曰：三危之山，有青鸟居之，［青鸟主为西王母取食者，引自栖息於此山也。］
纪年曰：穆王十三年，西征至于青鸟之所憩。
《汉武故事》曰：七月七日，上於承华殿斋，正中，忽有一青鸟从西方来，集殿前，上问东方朔，朔曰：此西王母欲来也，有顷，王母至，有二青鸟如乌，侠侍王母旁。
又曰：钩弋夫人卒，上为起通灵台，常有一青鸟集台上。
《晋中兴书》曰：颜含嫂病困，须髯蛇胆，不能得，含忧叹累日，忽有一童子，持青裹授含，乃蛇胆也，童子化为青鸟，飞去。
《神仙传》曰：东陵圣母，广陵海陵人杜氏妻也，学刘纲道，坐在立亡，杜公不信，诬言圣母作奸，收付狱，圣母从窗中飞去，於是远近为立庙，甚有神验，常有一青鸟在祭所，人有失物者，青鸟便飞集物上，路无拾遗。
【赞】晋郭璞青鸟赞曰：山名三危，青鸟所憩，往来昆仑，王母是隶，穆王西征，旋轸斯地。
◇雁
《尔雅》曰：凫雁丑，其足蹼，［脚指间有幕蹼属相著。］
《方言》曰：自关而东谓之雁。
《海内经》曰：雁门山，雁出其间，在高柳北。
《礼记》曰：季冬之月，雁北向。
《周书》曰：白露之日，鸿雁来，寒露之日。又来。
《仪礼》曰：婚礼下达，纳采用雁。
《毛诗》曰：雍雍鸣雁，旭日始旦。
《庄子》曰：山木以不材，得终其天年，出於山，及邑，舍故人之家，令竖子杀雁烹之，竖子请曰：其一雁能鸣，其一不能鸣，请奚杀，主人曰：杀不能鸣者，弟子问曰：山中之木，以不材得其天年，主人之雁，以不材而死，先生何处焉，庄子笑曰：周将处夫材与不材之间乎。
《史记》曰：苏武在匈奴中，昭帝遣使通和，武思归，乃夜见汉使，教使谓单于曰：天子射上林中，得雁，足有系帛书，言武等在其泽中，使者如其言，单于大惊，乃使武还。
《淮南子》曰：夫雁从风而飞，以爱气力，衔芦而翔，似备弋缴。
《说苑》曰：秦穆公得百里奚，公孙支归取雁以贺曰：君得社稷之臣，敢贺社稷之福，公不辞，再拜而受。
《续汉书》曰：陈群父子，并著高名，世号三君，每宰府辟召，常同时旌命，羔雁成群，当世者靡不荣之。
郑氏婚礼谒文赞曰：雁候阴阳，待时乃举，冬南夏北，贵其有所。
《会稽典录》曰：虞国少有孝行，为日南太守，常有双雁，宿止厅上，每出行县，辄飞逐车，既卒於官，雁逐丧还至馀姚，住墓前，历三年乃去。
盛弘之《荆州记》曰：雁塞北接梁州汶阳郡，其间东西岭，属天无际，云飞风翥，望崖回翼，唯一处为下，朔雁达塞，矫翮裁度，故名雁塞，同於雁门也。
邓德明《南康记》曰：平固县有覆笥山，上有湖，周回数十里，有石雁浮在湖中，每至秋天，石雁飞鸣，如候时也。
【诗】魏应玚诗曰：朝雁鸣云中，音响一何哀，问子游何乡，戢翼正徘徊，言我塞门来，将就衡阳栖，往春翔朔土，今冬客南淮，远行蒙霜露，毛羽日摧颓，常恐伤肌骨，身陨沈黄泥。
梁简文帝赋得陇坻雁初飞诗曰：高翔惮阔海，下去怯虞机，雾闇早相失，沙明还共飞，陇狭朝声聚，风急暮行稀，虽殄轮台援，未解龙城围，相思不得反，且寄别书归。
夜望单飞雁诗曰：天霜河白夜星稀，一雁声嘶何处归，早知半路应相失，不如从来本独飞。
梁沈约咏湖中雁诗曰：白水满春塘，旅雁每回翔，唼蓱牵弱藻，敛翮带馀霜，悬飞竟不下，乱起未成行，刷羽同摇漾，一举还故乡。
梁刘孝绰赋得始归雁诗曰：洞庭春水绿，衡阳旅雁归，差池高复下，欲向龙门飞。
梁萧子范夜听雁诗曰：天月广夜辉，游雁犯霜飞，连翩辞朔气，嘹唳独南归，夜长寒复静，灯光暧欲微，凄凄不可听，何况触愁机。
周王褒咏雁诗曰：伺朝间曙响，妒垄有春翚，岂若云中雁，秋时塞外归，河长犹可涉，海阔故难飞，霜多声转急，风疏行屡稀，园池若可至，不复怯虞机。
周庾信赋得集池雁诗曰：逢风时迥度，逐侣乍争飞，犹忆方塘水，今秋已复归。
又咏雁诗曰：南思洞庭水，北想雁门关，稻粱俱可恋，飞去复飞还。
【赋】魏陈王曹植离缴雁赋曰：余游於玄武陂中，有雁离缴，不能复飞，顾命舟人，追而得之，故怜而赋焉，怜孤雁之偏特，情惆焉而内伤，合中和之纯气，赴四节而征行，远玄冬於南裔，避炎夏乎朔方，挂微躯之轻翼，忽颓落而离群，旅朋惊而鸣逝，徒矫首而莫闻，甘充君之下厨，膏函牛之鼎镬，蒙生全之顾覆，何恩施之隆博，於是纵躯归命，无虑无求，饥食粱稻，渴饮清流。
晋羊祜雁赋曰：鸣则相和，行则接武，前不绝贯，后不越序，齐力不期而并至，同趣不要而自聚，当其赴节，则万里不能足其路，苟泛一壑，则众物不能易其所，临空不能顿其翼，扬波不能瀸其羽。
晋孙楚雁赋曰：有逸豫之俊禽，禀和气之清冲，候天时以动静，随寒暑而污隆，飒同集于旷野，纷群翔於云中，翳朝阳之景曜，角声势於晨风，族类阜繁，数则千亿，迎素秋而南游，背青春而北息，溯长川以鸣号，凌洪波以鼓翼，任自然而相佯，穷天壤於八极。
◇鹅
《广志》曰：鴐鹅，野鹅也。
《列子》曰：黄帝与炎帝战，以雕鹖鹰雁鹅为旗帜。
鲁连子曰：君鹅鸭有馀食，士不足半菽。
《秦记》曰：符朗食鹅炙，知黑白之处，人不信，既而试之，果然。
《临海记》曰：郡东南有白石山，高三百馀丈，望之如雪，山上有湖，古老相传云，金鹅所集，八桂所植，下有溪谷，金光焕然，［事具桂部。］
幽明录曰：晋义熙中，羌主姚略，坏洛阳阴沟取砖，得一双雄鹅，并金色，交颈长鸣，声闻于九皋，养之此沟。
【赋】宋鲍昭野鹅赋曰：入长罗之逼胁，负高缴之樊萦，邈辞群而别偶，超烟雾而风行，践菲迹於瑶涂，升弱羽於丹庭，望征云而延悼，顾委翼而自伤，无青雀之衔命，乏赤雁之嘉祥，空秽君之园池，徒惭君之稻粱。
【序】晋苏彦鹅诗序曰：时暂出郡，忽闻鹅鸣声甚哀急，乃云野人所致，外吏规为方便，以俟送客，闻之怅然。又感庄生善鸣之雁，若其无音，将充庖厨，岂得放任，矫翮笼樊。
晋沈充鹅赋序曰：于时有绿眼黄喙，家家有焉，太康中，得大苍鹅，从喙至足，四尺有九寸，体色丰丽，鸣声惊人，三年而为暴犬所害，惜其不终，故为之赋云。
◇鸭
《广雅》曰：凫鹜，鸭也。
《说文》曰：鹜，野凫也。
《毛诗》曰：将翱将翔，弋凫与雁。
《左传》：公膳日双鸡，饔人窃更之以鹜，子尾怒。
《楚辞》曰：宁与骐骥抗轭乎，将与鸡鹜争食乎，宁昂昂若数千里之驹，泛泛若水中之凫。
鲁连子曰：陈无宇谓门客曰：昔荆来伐，无一人死，何国之寡士也，门客对曰：君车衣文绣，士不得以为缘，鹅鸭有馀食，士不足菽稗，堂上有酒池，士不得一尝，财者君所轻，死者士所重，君不以所轻与人，而欲得人所重，不亦难乎。
《说苑》曰：鹜无他心，故庶人以为贽。
《广志》曰：野鸭，雄者赤头有距，鹜生百卵，一日再生，有露华鹜，以秋冬生卵，并出蜀，晨凫肥而叵寒，宜为〈月隺〉。
焦赣《易林》曰：凫舞鼓翼，嘉乐充德。
《风俗通》曰：王乔为邺令，每月朔望，常自县诣台朝，帝怪其来数，而不见车骑，密令太史伺望之，言其临至，辄有双凫从东南飞来，於是举罗张之，但得一只舄，是先所赐尚书官属履也。
《广州先贤传》：顿琦至孝，母丧感慕，哀声不绝，有飞凫白鸠〈木妻〉庐侧，见人即去，见琦而留。
又，丁密遭父艰，有飞凫一双，游密庐旁小池，见人则驯附，如家所畜，后遭母丧，密归至所居一宿，故双凫复游戏池中。
《吴录》曰：娄县有石首鱼，至秋化为寇凫，凫头中犹有石也。
《南越志》曰：化蒙县祠山上，有池，池中有松凫，如今野凫，栖息松间，故俗谓之松凫。
【诗】梁简文帝咏单凫诗曰：衔苔入浅水，刷羽向沙洲，孤飞本欲去，得影更淹留。
又咏寒凫诗曰：回水浮轻浪，沙场弄羽衣，眇眇随山没，离离傍海飞。
隋江总赋得汎汎水中凫诗曰：归凫沸卉同，乱下方塘中，出没时衔藻，飞鸣忽飏风，浮深或不息，戏广若乘空，春鹦徒有赋，还笑在金笼。
【赋】晋蔡洪斗凫赋曰：嘉乾黄之散授，何气化之有灵，产羽虫之丽鸟，惟斗鸭之最精，禀离午之淑气，体鸾凤之妙形，服文藻之华羽，备艳采之翠英，冠葩绿以曜首，缀素色以点缨，性浮捷以轻躁，声清响而好鸣，感秋商之肃烈，从金气以出征，招爽敌於戏门，交武势於川庭，尔乃振劲羽，竦六翮，抗严趾，望雄敌，忽雷起而电发，赴洪波以奋击。
宋王徽野鹜赋曰：翾翾双鹜，体蕞羽微，和鸣媿雁，丽采惭翚，仰鹄推高，瞻隼惮威，遵时弄音，假日于飞，尔乃湛淡扬澜，俯仰威畴，心矜远野，意惕近洲。
齐谢朓野鹜赋曰：夫何罗人之伎巧，荐江海之逸禽，落摩天之迅羽，绝飞惊之好音，碎文锦之丹臆，纳绮绿之翠衿，孤雏喧而靡翼，羁雌叫而莫寻。
【启】梁刘孝仪为晋安王谢赐鹅鸭启曰：形类沈文，经符陶记，晋臣羞筮，吴觋未占，复有背如车盖，焜垂却月，口疑犀〈木娈〉，脚似鱼悬，出九芝之池，去千金之沼。
◇鸡
《尔雅》曰：鸡大者蜀，蜀子鵭，［尔雅释畜作狖。］绝有力奋，鸡三尺为鶤。
《春秋运斗枢》曰：玉衡星精散为鸡。又说题辞曰：鸡为积阳，南方之象，［离为日，积阳之象也。］火阳精物，炎上，故阳出鸡鸣，以类感也，［日将出，预喜於类，见而鸣也。］
《易》曰：巽为鸡，［鸡知时号令之谓。］
《周官》曰：工商执鸡，［取其守时而动。］
《毛诗》曰：君子于役，不知其期，曷至哉，鸡栖于塒，［凿墙而栖曰塒。］
又曰：鸡栖于桀，［栖於弋为桀。］
又曰：风雨，思君子也，乱世不改其度焉，风雨凄凄，鸡鸣喈喈，风雨如晦，鸡鸣不已。
《礼记》曰：子事父母，鸡初鸣，咸盥漱。
又曰：季冬之月，雉雊鸡乳。
《左传》曰：季郈之鸡斗，［季平子，郈昭伯二家相近，故鸡斗。］季氏芥其鸡，［捣芥子播其羽。］郈氏为之金距，平子怒，怒其不下己。
又曰：宾孟適郊，见雄鸡自断其尾，问之侍者，曰：惮为牺也。
《越绝书》曰：鸡山者，句践以畜鸡，将伐吴，以食死士。
《列子》曰：纪渻子为周宣王养斗鸡，十日而问之，鸡可斗乎，曰：未也，方虚骄而恃气，十日又问之，曰：未也，犹疾视而盛气，十日又问之，曰：几矣，望之如木鸡，其德全矣，异鸡无敢应者也。
《庄子》曰：庄子谓惠子曰：羊沟之鸡，［司马彪曰：羊沟斗鸡之处。］三岁为株，［株魁师。］相者视之，则非良鸡也，然而数以胜人者，以狸膏涂其头，［鸡畏狸也。］
又曰：妪鸡搏狸。
又曰：越鸡不能伏鹄卵。
《燕丹子》曰：燕太子丹质於秦，逃归，到关，丹为鸡鸣，遂得逃归。
《吕氏春秋》曰：善学者，若齐王之食鸡也，食其蹠，数千而后足。
《战国策》曰：秦惠王谓寒泉子曰：苏秦欺弊邑，欲以一人之智，反覆山东之君，夫诸侯之不可一，犹连鸡之不能俱止於栖也。
《史记》曰：子路性鄙，好勇力，冠雄鸡，佩猳豚，残暴孔子，孔子乃设礼义，稍诱之，子路乃委质，请为弟子。
又曰：武帝得越巫，立越祀，而以鸡卜，上信之。
《玄中记》曰：东南有桃都山，上有大树，名曰桃都，枝相去三千里，上有天鸡，日初出，照此木，天鸡即鸣，天下鸡皆随之。
《韩诗外传》曰：田饶事鲁哀公而不见察，哀公曰：臣将去君，黄鹄举矣，哀公曰：何谓也，饶曰：君不见夫鸡乎，头戴冠者文也，足搏距者武也，敌在前敢斗者勇也，见食相呼者仁也，守夜不失时者信也，鸡虽有五德，君犹曰瀹而食之者何也，以其所从来近，夫鹄一举千里，止君园池，食君鱼鳖，啄君黍粱，无此五德者，君犹贵之，以其所从来者远也。
《汉书》曰：王奉光好斗鸡，宣帝微时，数与奉光会，后即位，封邛成侯。又，宣帝微时，斗鸡於杜鄠之间。
又曰：龚遂为渤海太守，使民家养五鸡。
又曰：宣帝时，或言益州有金马碧鸡，可醮而致之，於是遣王褒持节求焉，［金形似马，碧形似鸡。］
《淮南子》曰：鸡将知旦，鹄知夜半。
范晔《后汉书》曰：河南乐羊子妻，不知何氏女，常有他舍鸡谬入垣内，姑盗杀食之，妻对鸡不食而泣，姑怪问之，妻曰：自伤居贫，使食有他肉，姑竟弃之。
《论衡》曰：传言淮南王得道，畜产皆仙，犬吠天上，鸡鸣云中。
又曰：孟尝君叛出秦关，鸡未鸣，关不开，下座贱客，鼓臂为鸡鸣，而群鸡和之，乃得出关，夫牛马以同类相应，而鸡人亦以殊音相和，应和之验，未足以效同类也。
《列仙传》曰：祝鸡公者，雒阳人，居尸乡北山下，养鸡百馀年，鸡皆有名字，千馀头，暮栖于树，昼日放散，呼名即种别而至。
《广志》曰：鸡有胡髯五指金骹，白鸡金骹者善奋，并州所献，吴中送长鸣鸡。
《魏志》曰：马韩国出细尾鸡，其尾长五尺馀，《九州春秋》曰：魏王入汉中，讨刘备，不得进，意欲弃之，乃发令曰：鸡肋，疏［《太平御览》九百十八作官。］属不知何谓，主簿杨脩曰：夫鸡肋，弃之则可惜，啖之无所得，以比汉中，王欲去也，乃白魏王，遂还。
《吴录》曰：魏文帝遣使求长鸣短鸣鸡，群臣以非礼，欲不与，孙权敕付之。
《南越志》曰：鸡冠四关，［《太平御览》九百十八作开。］如莲花，鸣声清澈。
《江表传》曰：南郡献长鸣承露鸡。
吴时外国传曰：扶南王范寻，以铁为斗鸡假距，与诸将赌戏。
《博物志》曰：祝鸡公养鸡法，今世人呼鸡云祝祝，起此也。
《幽明录》曰：晋兖州刺史沛国宋处宗，尝买得一长鸣鸡，爱养甚至，恒笼著窗间，鸡遂作人语，与处宗谈论，极有言智，终日不辍，处宗因此言巧大进。
《述异记》曰：雩都县江边有石室，常有神鸡，色如金，出穴，奋翼长鸣，见人辄飞入穴，因号为金鸡穴。
【诗】魏刘桢斗鸡诗曰：丹鸡被华采，双距如锋芒，原一扬炎威，会战此中唐，利爪探玉除，瞋目含火光，长翘惊风起，劲翮正敷张，轻举奋勾喙，电击复还翔。
魏陈王曹植斗鸡诗曰：游目极妙伎，清听厌宫商，主人寂无为，众宾进乐方，长筵坐戏客，斗鸡间观房，群雄正翕赫，双翘自飞扬，挥羽激流风，悍目发朱光，觜落轻毛散，严距往往伤，长鸣入青云，扇翼独翱翔，原蒙狸膏助，常得擅此场。
魏应玚斗鸡诗曰：戚戚怀不乐，无以释劳勤，兄弟游戏场，命驾迎众宾，二部分曹伍，群鸡焕以陈，双距解长緤，飞踊超敌伦，芥羽张金距，连战何缤纷，从朝至日夕，胜负尚未分，专场驱众敌，刚捷逸等群，四坐同休赞，宾主怀悦欣，博弈非不乐，此戏世所珍。
梁简文帝斗鸡诗曰：玉冠初警敌，芥羽忽猜俦，十日骄既满，九胜势恒遒，脱使田饶见，堪能说鲁侯。
又鸡鸣诗曰：塒鸡识将曙，长鸣高树巅，啄叶疑彰羽，排花强欲前，意气多惊举，飘飏独无侣，陈思助斗协狸膏，郈昭妒敌安金距，丹山可爱有凤皇，金门飞舞有鸳鸯，何如五德美，岂胜千里翔。
梁刘孝威鸡鸣篇曰：丹鸡翠翼张，妒敌得专场，翅中含芥粉，距外曜金芒，原赐淮南药，一使云间翔。
周庾信斗鸡诗曰：开轩望平子，骤马看陈王，狸膏燻斗敌，芥粉壒春场，解翅莲花动，猜群锦臆张。
周王褒看斗鸡诗曰：躞蹀始横行，意气欲相倾，妒敌金芒起，猜群芥粉生，入场疑挑战，逐退似追兵，谁知函谷下，人去独开城。
陈徐陵斗鸡诗曰：季子聊为戏，陈王欲骋才，花冠已冲力，金爪复惊媒，斗凤羞衣锦，双鸾耻镜台，陈仓若有信，为觅宝鸡来。
陈周弘正咏老败斗鸡诗曰：少壮摧雄敌，眄视生猜忌，一随年月衰，摧颓落毛驶，闲观春光满，东郊草色异，无复先鸣力，空馀擅场意。
【赋】晋傅玄斗鸡赋曰：或踯躅踟蹰，嗫喋容与，或杷地俯仰，或抚翼未举，或狼顾鸱视，或鸾翔鹄舞，或佯背而引敌，或毕命於强御，於是纷纭翕赫，雷合电击，争奋身而相戟兮，竞隼鸷而雕睨，得势者凌九天，失据者沦九地。
晋陆善长鸣鸡赋曰：美南鸡之殊伟，察五色之异形，何伺晨之早发，抗长音之逸声。
晋习嘏长鸣鸡赋曰：嘉鸣鸡之令美，智穷神而入灵，审璇玑之回遽，定昏明之至精，应青阳於将旦，忽鹄立而凤停，乃拊翼以赞时，遂延颈而长鸣，若乃本其形像，详其羽仪，朱冠玉珰，彤素并施，纷葩赫弈，五色流离，殊姿艳溢，彩耀华披，扇六翮以增晖，舒毳毛而下垂。
【赞】晋湛方生长鸣鸡赞曰：精心妙觉，独晓冥冥，风雨如晦，不愆其鸣。
梁刘孝威正旦春鸡赞曰：宝鸡陈苍，祠光表神，雄飞帝汉，雌鸣霸秦，排膺激怒，礴翅张瞋，电鞭失焰，雷车折轮，助摽魏教，擅场齐珍，名流晋戟，歌传汉臣，窃脂善盗，搏穀难驯，绿鹦智浅，苍鹰害深，兼姿五德，归于翰音。
【文】宋袁淑徘谐记，鸡九锡文曰：维神雀元年，岁在辛酉，八月己酉朔，十三日丁酉，帝颛顼遣征西大将军下雉公王凤，西中郎将白门侯扁鹊，咨尔俊鸡山子，维君天姿英茂，乘机晨鸣，虽风雨之如晦，抗不已之奇声，今以君为使持节金西蛮校尉西河太守，以杨州之会稽，封君为会稽公，以前浚鸡山子为汤沐邑，君其祗承予命，使西海之水如带，浚鸡之山如砺，国以永存，爰及苗裔，浚山侍郎丁鸿，舍人凫亭男梁鸿，郎中苏鹄死罪，伏惟君德著朝野，勋加鹓鷟，故天王凤皇，特锡位封，今凤鹊等在栖外，原时拜受，不胜欣豫之情，谨诣栖下以闻。
◇山鸡
《魏志》曰：平原太守刘邠，取山鸡毛著器中，使管辂筮之，辂曰：高岳岩岩，有鸟朱身，羽翼玄黄，鸣不失晨，此山鸡毛也。
《异苑》曰：山鸡爱其毛，映水则舞，魏武时，南方献之，帝欲其鸣舞而无由，公子苍舒，令以大镜著其前，鸡鉴形而舞，不知止，遂乏死，韦仲将为之赋，甚美。
竺法真登罗山疏曰：山海经云，鷩雉一名山鸡，养之禳［原讹攘，据冯校本改。］火灾。
辛氏《三秦记》曰：陈苍山在太白之西，上有石鸡与山鸡，赵时［太平御览九百十八作高。］差使烧山，山鸡飞去，石鸡不去，晨鸣山头，声闻三十里，或云是玉鸡。
《南越志》曰：曾城县多鵕鸃，鵕鸃，山鸡也，利距善斗，世以家鸡斗之，则可擒也，光色鲜明，五采炫燿。
【赋】晋傅玄山鸡赋曰：惟南州之令鸟，兼坤离而体珍，被黄中之正色，敷文象以饰身，翳景山之竹林，超游集乎水滨，鉴中流以顾影，晞云表之清尘。
宋临川康王山鸡赋曰：形凤婉而鹄跱，羽衮蔚而缃晖，临渌湍而映藻，傍青崖而妍飞，不隐燿而贻累，倏见屈於虞机。
◇鹰
《尔雅》曰：鹰鶆鹴鸠。
又曰：鹰隼丑，其飞也翚，鼓翅翚翚。
《广志》曰：有雉鹰，有菟鹰，一岁为黄鹰，二岁抚鹰，三岁青鹰，胡鹰获獐。
春秋纬曰：瑶光星散为鹰。
《毛诗》曰：维师尚父，时惟鹰扬。
《周书》曰：惊蛰之日，鹰变为鸠，处暑之日，鹰乃祭鸟。
《左传》：郯子云，少皞氏，爽鸠氏司寇也，［杜谓鹰也。］
又，子产始知然明，问为政，对曰：视民如子，见不仁者诛之，如鹰鹯之逐鸟雀也。
《战国策》曰：唐睢谓秦王曰：要离刺庆忌，苍鹰击於殿上。
《京房占》曰：七月鸠化为鹰。
《汉书》曰：孙宝为京兆尹，请故吏侯文为掾，立秋日，文谓宝曰：今鹰隼始击，当顺天气，成严霜之诛。
《东观汉记》曰：邓太后临朝，上林鹰犬，悉斥放之。
马融与谢伯世书曰：愤愤愁思，犹不解怀，思在竹间，放狗逐麋，晚秋涉冬，大苍出笼，黄棘下兔，芼以乾葵，以送馀日，兹乐而已。
后《幽明录》曰：楚文王时，有人献一鹰，俄而云际有一物，凝翔鲜白，鹰便竦翮而升，须臾羽堕如雪，血下如雨，有大鸟堕地，两翅广数十里，众莫能知，时博物君子曰：此鹏雏也。
《魏志》：吕布因陈登求徐州牧，不得，布怒，登喻之曰：登见曹公，言待将军，譬如养虎，当饱其肉，不则噬人，公曰：不如卿言，譬如养鹰，饥则为用，饱则扬去，布乃解。
【诗】晋张华游猎篇曰：如黄犭比狡勇，青骹撮飞雉，鹄鹭不尽收，小鸟安足视。
【赋】晋傅玄鹰赋曰：左看若侧，右视如倾，劲翮二六，机连体轻，勾爪悬芒，足如枯荆，觜利吴戟，目颖星明，雄姿邈世，逸气横生。
晋孙楚鹰赋曰：有金刚之俊鸟，生井陉之岩阻，超万仞之崇巅，荫青松以静处，体劲悍之自然，振肃肃之轻羽，擒狡兔於平原，截鹤雁於河渚，且其为相也，疏尾阔臆，高鬐秃颅，深目蛾眉，状似愁胡，曲觜短颈，足若双枯，麾则应机，招则易呼，背碣石以西游，经马岭而南徂，于时商秋既迈，岁在玄冥，风霜激厉，羽毛振惊，尔乃策良骥，服羔裘，韝青骹，戏田畴，萦深谷，绕山丘，定心意，审精眸，兽驰厥足，鸟矫其翼，下赴幽谿，上翔辰极，随指授以腾踊，因升降以毕力，纷连薄以攫窜，遂陷首以摧臆。
◇鹞
《尔雅》曰：鹯负雀鹞也。
《广雅》曰：笼脱鹞也。
《周易》曰：公用射隼于高墉之上。
《毛诗》曰：窎彼飞隼，载飞载扬。
《诗义问》曰：晨风今之鹞，［馀说并以鹯为晨风。］
《诗义疏》曰：隼，鹞也，齐人谓之题肩，或曰雀鹰，春化为布穀，此属数种皆为隼。
周官，考工曰：鸟旟七斿，［鸟隼为旟。］
《国语》曰：仲尼在陈，有隼集于庭而死，楛矢贯之，以问仲尼，仲尼曰：昔武王剋商所得也。
《庄子》曰：鹞为鹯，鹯为布穀，布穀复为鹞，此物变也。
《列士传》曰：魏公子无忌方食，有鸠飞入案下，公子使人顾望，见一鹞在屋上飞去，公子乃纵鸠，鹞逐而杀之，公子暮为不食，曰：鸠避患归无忌，竞［○《太平御览》九百二十六作竟。］为鹞所得，吾负之，为吾捕得此鹞者，无忌无所爱，於是左右宣公子慈声旁国，左右捕得鹞二百馀头，以奉公子，公子欲尽杀之，恐有辜，乃自按剑至其笼上曰：谁获罪无忌者耶，一鹞独低头，不敢仰视，乃取杀之，尽放其馀，名声流布，天下归焉。
焦赣《易林》曰：无妄之明夷曰：千雀万鸠，与鹞为仇，威势不敌，为鹰所击。
【赋】魏陈王曹植鹞雀赋曰：鹞欲取雀，雀言自雀微贱，身体些小，肌肉痟瘦，所得盖少，君欲相啖，实不足饱。鹞得雀言，初不取语，顷来轗轲，资粮之［本集作乏。］旅，三日不食，略思死鼠，今日相得，宁复宜汝。雀得鹞言，意甚征营，性命至重，雀鼠贪生，君得一食，我命是倾，皇天是鉴，贤者是听。鹞得雀言，意甚沮惋，当死弊雀，头如果蒜，不早首服，列颈大唤，行人闻之，莫不往观。雀得鹞言，意甚不移，目如擘椒，跳萧二翅，我虽当死，略无可避。鹞乃置雀，良久方去。二雀相逢，似是公妪，相将入草，共上一树，仍共本末，辛苦相语，向者近出，为鹞所捕，赖我翻捷，体素便附，说我辩语，千条万句，欺恐舍长，令儿大怖，我之得免，复胜於兔，自今从意，莫复相妒。